text:
ካብ ርእሰ ቕትለት ድሒኖም
ክልተ ናይ የሆዋ መሰኻኽር ኣብ በቤት እናኸዱ ኼገልግሉ ኸለዉ፡ ኣብ ሓንቲ ቤት ኳሕኵሑ። ሓደ እተዘንበ ሰብኣይ ከኣ ማዕጾ ኸፈተሎም፣ ብድሕሪኡ ድማ፡ ኣብ ልዕሊ መደያይቦ እተንጠልጠለ ገመድ ነበረ።
እቲ ሰብኣይ ነቶም ናይ የሆዋ መሰኻኽር ኪኣትዉ ምስ ዓደሞም፡ እቲ ገመድ ንምንታይ ምዃኑ ሓተትዎ። እቲ ሰብኣይ ከኣ ኪሕነቕ ሓሲቡ ኸም ዝነበረ፡ ደወል ምስ ተደወለ ግና ንመወዳእታ ግዜ ማዕጾ ኪኸፍት ከም ዝወሰነ ነገሮም። እቶም ናይ የሆዋ መሰኻኽር ነቲ ሰብኣይ ሓሳቡ ኪቕይር ኬእምንዎ ፈተኑ፣ ቀጺሎም ድማ፡ ናብ ዚሕግዞ ሓኪም ወሰድዎ።
እዚ ዛንታ እዚ ኣብ ጋዜጣ በልጅዩም ወጸ። ኰይኑ ግና፡ ናይ የሆዋ መሰኻኽር ነዚ ሰብ እዚ ጥራይ ኣይኰነን ካብ ርእሰ ቕትለት ኣድሒኖምዎ። ካብ እተፈላለየ ዅርናዓት ዓለም እተረኽበ ካልእ ዛንታታት እውን ንርአ።
ንኣብነት፡ ሓንቲ ኣብ ግሪኽ እትነብር ሰበይቲ ኸምዚ ኢላ ጸሓፈት፦ “
ዓርከይ ሕማቕ ነገር ስለ ዝገበረኒ፡ ናይ መንፈስ ጭንቀት ኣሕዲረ ነይረ። ብዙሕ ስለ እተሳቐኹ፡ ንህይወተይ ከጥፍኣ ወሲነ። ርእሰ ቕትለት ምሕሳበይ ጥራይ እፎይታ ኣምጺኡለይ ነይሩ፣ ነቲ ስቓይ ደው ከብሎ ደልየ ነይረ።”
እታ ሰበይቲ ኸምኡ ኣብ ክንዲ እትገብር ግና፡ ሕክምናዊ ሓገዝ ደለየት። ድሕሪ ሓጺር ግዜ፡ ምስ ናይ የሆዋ መሰኻኽር ተራኸበት፡ መጽናዕቲ መጽሓፍ ቅዱስ ጀመረት፡ ኣብ ክርስትያናዊ ኣኼባታት እውን ክትእከብ ጀመረት። ብዛዕባ እዚ ድማ፡ “
ካብቶም ኣሕዋት ነታ ነዚ ዅሉ ዓመታት ዝደልያ ዝነበርኩ ንጥቕሚ ኻልኦት እተቐድም ፍቕሪ ረኺበ” ኢላ ጸሓፈት። ኣስዕብ ኣቢላ እውን፡ “
ክኣምኖም ዝኽእል ናይ ሓቂ ፈተውቲ ረኺበ እየ። ህድእትን ሕጕስትን እየ፣ ብዛዕባ መጻኢ እውን ኣይጭነቕን እየ” በለት።
ሓንቲ ኣብ ዓዲ እንግሊዝ እትነብር ናይ የሆዋ ምስክር ድማ ከምዚ ኢላ ጸሓፈት፦ “
ሓንቲ ዝፈልጣ ሰበይቲ ኣመና ተጨኒቓ ደዊላትለይ፣ በታ ለይቲ እቲኣ ህይወታ ኸተጥፍእ ምዃና ድማ ነጊራትኒ። ኣብ ናይ ግንቦት 2008 ንቕሑ! ኣብ ዝወጸት ዓንቀጽ ብዝረኸብክዎ ነጥብታት ገይረ ርእሰ ቕትለት ከይትፍጽም ኣእሚነያ፡ ዜጸናንዕ ጥቕስታት መጽሓፍ ቅዱስ እውን ነጊረያ። ድሕሪኡ፡ ጸገማት እኳ እንተ ኣለዋ፡ ህይወታ ኸተጥፍእ ኣይትደልን እያ።”
ኣብ ጋና፡ ማይክል ዚብሃል ናይ የሆዋ ምስክር ምስ ሓንቲ ኣብ ስራሑ እትሰርሕ ሸያጢት ሰበይቲ ኺዛራረብ ጀመረ። ሓደ መዓልቲ፡ ኣመና ኸም እተጨነቐት ስለ ዘስተብሃለላ፡ እንታይ ከም ዝዀነት ሓተታ።
ንሳ ድማ ሰብኣያ ንዓኣ ሓዲጉ ኻልእ ሰበይቲ ስለ ዝሓዘ፡ ርእሳ ኽትቀትል ከም ዝደልየት ነገረቶ። ሽዑ፡ ማይክል ኣጸናንዓ፡ ብዛዕባ ቕዱሳት ጽሑፋት ዚገልጻ ኽልተ መጻሕፍቲ እውን ሃባ። እቲ ዝረኸበቶ ሓበሬታ ድማ ካብ ርእሰ ቕትለት ኣድሓና። እታ ሰበይቲ መጽናዕቲ መጽሓፍ ቅዱስ ቀጸለት፣ ሕጂ ድማ ናይ የሆዋ ምስክር ኰይና ኣላ።
ኣብ ሕቡራት መንግስትታት ኣመሪካ እትሕተም ጋዜጣ፡ ሓደ መንእሰይ ናይ የሆዋ ምስክር ኣብ ኣገልግሎት ከሎ፡ ሞተራ ኸይጠፍአ ደው ዝበለት ማኪና ኸም ዝረኣየ ገለጸት።
እቲ መንእሰይ ከምዚ በለ፦ “ዓሰርተ ሰንቲ ሜተር ዝሰንጣቒቱ ትቦ መንቀጺት ማሽን ኣብቲ መውጽኢ ትኪ ተወቲፉ ርእየዮ። በቲ ሓደ ጫፉ ኸኣ ብመስኮት እታ ማኪና ኣትዩ ነይሩ፣ እቲ መስኮት ድማ ብመጣበቒ ሸሪጥ ተሓቲሙ ነይሩ።
“ተቐላጢፈ ናብታ ማኪና ምስ ከድኩ፡ ኣብታ ብትኪ እተዓፈነት ማኪና እትበኪ ሰበይቲ ርእየ። ዓው ኢለ፡ ‘እንታይ ትገብር ኣለኺ፧’ ኢለያ።
“ነቲ ማዕጾ ክኸፍቶ ምስ በልኩ፡ ኣብ ድሕሪት እታ ማኪና ሰለስተ ቘልዑ ርእየ። ነቲ ማዕጾ ምስ ከፈትክዎ፡ ‘ክኸይድ ኣሎኒ! ክኸይድ ኣሎኒ! ደቀይ ሒዘ ክኸይድ ኣሎኒ’ ኢላትኒ።
“ኣነ ድማ፡ ‘በጃኺ ኸምኡ ኣይትግበሪ፡ እዚ ፍታሕ ኣይኰነን!’ ኢለያ።
“ንሳ ኸኣ፡ ‘ናብ ሰማይ ክኸይድ ኣሎኒ። ደቀይ ሒዘ ክኸይድ ኣሎኒ’ ኢላ መሊሳትለይ።
“ንሳ ኽትበኪ ኸላ ድማ፡ ብብርከይ ተምበርኪኸ፡—ሽዑ ኣነ እውን ክነብዕ ጀሚረ ነይረ። መሊሰ፡ ‘በጃኺ ኸምኡ ኣይትግበሪ’ ኢለያ። ድሕሪኡ፡ ሓቚፈ ቐስ ኣቢለ ኻብታ ማኪና ኣውጺአያ።
“ሽዑ፡ ዓው ኢላ፡ ‘ደቀይ ኣድሕነለይ!’ ኢላትኒ።
“ንሳቶም ከኣ ኣእዳዎም ናባይ ገጾም ዘርጊሖምዎ። ክልተ ደቂ ኣርባዕተን ሓሙሽተን ዝዀና ኣዋልድን ሓደ ወዲ ኽልተ ዝዀነ ወድን እዮም ነይሮም። ኣብ ውሽጢ ሓጺር ግዜ ኺሞቱ ይኽእሉ ምንባሮም ከይፈለጡ፡ ብጸጥታ ኣብ ድሕሪት እታ ማኪና ኾፍ ኢሎም እዮም ነይሮም።
“ኣርባዕቲኦም ካብታ ማኪና ምስ ወጹ፡ ነቲ ሞተር ኣጥፊአዮ። ሽዑ፡ ሓሙሽቴና ኣብ ደንደስ ሓደ ሓጺር መንደቕ ኮፍ ምስ በልና፡ ‘እንታይ ኢኺ ዄንኪ፡ ንገርኒ’ ኢለያ።”
ናይ የሆዋ መሰኻኽር ንህይወት ከም ክብርቲ ውህበት ፈጣሪና ገይሮም እዮም ዚርእይዋ። ኣብ መላእ ምድሪ ነቶም ብርእሰ ቕትለት ሰቦም ዝሞቶምን ነቶም ርእሰ ቕትለት ኪፍጽሙ ዚፍትኑን ኬጸናንዑ ይጽዕሩ እዮም።
ብዝያዳ ፍለጥ
ስለምንታይ እየ ብህይወት ዝነብር፧
ንሓደ ሰብ ንሞት ከም ፈታዊ ገይሩ ኸም ዚርእዮ ዚገብሮ እንታይ እዩ፧


c: text/html

text:
ልምዓት ቃንጫ ሽኮር ብዋናነት ንምፍራይ ምህርቲ ሽኮር ብተወሳኺ ድማ ሞላሰስ፣ ኢታኖል፣ ፍልፍል ቀለብ እንስሳ ካልኦትን ምህርትታት ዝውዕል ኮይኑ ምስ ወሰኽ በዝሒ ህዝብን ምስ ምዕባይ እቶት ሃገርናን ምምሕያሽ ኣመጋግባን ተደላይነቱ እንዳወሰኸ ዝኸይድ ዘሎ ፍርያት እዩ። ቃንጫ ሽኮር ኣብ ሃገርና ኣብ ዝተፈላለዩ ክልላት ክፈርይ ዝኽእልን ኣብ ክልልና ውን ከምጅማሮ ብርኪ እንዳፈረየ ዝርከብ ምህርቲ ሕርሻ እዩ። ብመሰረት እዚ እዚ ዓውደ ኢንቨስትመንት ብቀፃሊ ብስፍሓት ክስራሓሉ ዝኽእል ኮይኑ ብዓይኒ ዕዳጋ እንትረኣይ ምህርቲ ቃንጫ ሽኮር ምስታፍ መወፃኣይን መትረፋይን እዩ።
ኣብ ክልልና ምህርቲ ፍርያት ቃንጫ ሽኮር ሓዱሽ ዋላ እንትኾነ ኣብ ምዕራባዊ ዞባ ወረዳታት ክልልና (ቃ/ሑመራ፣ ወልቃይትን ፀገዴን) ብስፍሓት ክለምዕ ይኽእል። ካብዚ ብተወሳኺ ኣብ ዞባ ሰሜን ምዕራብ ወረዳታት ታ/ኣድያቦን ላ/ኣድያቦን ኣብ ደቡባዊ ዞባ ድማ ኣብ ወረዳታት ራያ ዓዘቦን ራያ ኣላማጣን ክለምዕ ይኽእል። ኣብዚ ዝተጠቐሰ ከባብታት ንኢንቨስትመንት ዝኸውን እኹል መሬት ዘሎ እንትኾን ኩነታት ኣየሩ ድማ ቆላን ነዚ ፍርያት ዝስማዕማዕ እዩ። ነዙይ ድማ ኣብዞም ከባብታት ቃንጫ ሽኮር ከልምዑ ዝኽእል እኹል ናይ ከርሰ ምድርን ወሓዝቲ ሩባታትን ኣለዉ።
ኣብ ስራሕቲ ምፍራይ ቃንጫ ሽኮር ብምስታፍ ሰብ ሃፍቲ ይኹኑ ማሕበራት ንባዕሎም ንሃገሮምን ተጠቀምቲ ምግባር ይኽእሉ እዮም። በዚ ኣቢሎም ኣብዚ ሕዚ እዋን ቃንጫ ሽኮር ብምፈራይን ኣብ ዓዲ ውሽጢ ተተኺለንን ኣብ ምትካል ዝርከባ ፋብሪካታት ሽኮር ብምቕራብ ዓብይ ትርፊ ከርክብ ይኽእል። ካብዚ ብተወሳኺ ትርፊ ምህርቲ ናብ ወፃኢ ብምልኣኽ ናይ ወፃኢ ሸርፊ ሃገርና ምምዕባል ይከኣል።
ፋብሪካ ሽኮር ኣብ ክልልና ኣብ ወረዳ ወልቃይት ከባቢ መዘጋ ኣብ ምህናፅ ዝርከብ ኮይኑ ሰብ ውልቀ ሃፍቲን ማሕበራትን ነዚ ዝህነፅ ዘሎ ፋብሪካ ቃንጫ ሽኮር ከቐርቡ ዝኽእል ኮይኑ ብተወሳኺ ናይ ባዕሎም ፋብሪካ ሽኮር ብምትካል ምህርቲ ቃንጫ ሽኮር ብምፍራይን ክብሪ ብምውሳኽን ሽኮር ከምኡውን ሞላሰስን ኢታኖልን ዝመሳሰሉ ተረፈ ምህርትታት ብምፍራይ ናብ ዓዲ ውሽጢ ዕዳጋን ንሰደድ ብምቕራብ ዝላዓዐለ እቶት ምርካብ ይኽእል እዩ።

robotstxt: allowed

filter: keep


text:
ገበር | ኣምላኽ ይግደሰልካ ድዩ፧
ኣምላኽ የጸናንዓካ
“እቲ ንእተደቝሱ ዜጸናንዕ ኣምላኽ . . . ኣጸናንዓና።” —2 ቈረንቶስ 7:6።
ገሊኦም ዚጠራጠሩ ስለምንታይ እዮም፧ ገሊኦም ሰባት፡ መጸናንዒ ኼድልዮም ከሎ እውን ከይተረፈ፡ ኣምላኽ ኣብ ጕዳያቶም ኢዱ ኣእትዩ ጸገማቶም ምእንቲ ኺጻወርዎ ንኺሕግዞም ምሕታት፡ ርእስኻ ምፍታው ኰይኑ እዩ ዚስምዖም። ረይከል ዝስማ ሰበይቲ፡ “ኣብ ዓለም ማእለያ ዘይብሎም ሰባት፡ ከቢድ ጸገማት ኬጋጥሞም ከሎ ኺርኢ ኸለኹ፡ ጸገማተይ ምስ ጸገማቶም ኪነጻጸር ከሎ ዘይረብሕ ከም ዝዀነ ስለ ዚስምዓኒ፡ ንኣምላኽ ንኺሕግዘኒ ምሕታቱ የሰክፈኒ እዩ” በለት።
ቃል ኣምላኽ እንታይ ይምህር፧ ኣምላኽ ንደቂ ሰብ ምእንቲ ኺሕግዝን ምእንቲ ኼጸናንዕን፡ ብዜደንቕ መገዲ ድሮ ኢዱ ኣእትዩ እዩ። ሎሚ፡ ኣብ ምድሪ ዘሎ ዅሉ ሰብ ሓጢኣት ወሪሱ እዩ፣ ስለዚ፡ ነቲ ኣምላኽ ካባና ዚደልዮ ብቕዓት ምሉእ ብምሉእ ኬማልኦ ዚኽእል ሰብ የለን። ይኹን እምበር፡ ‘ኣምላኽ ኣፍቂሩናን ንሓጢኣትና ኸም ዜተዓርቕ መስዋእቲ ገይሩ ወዱ የሱስ ክርስቶስ ሰዲዱልናን እዩ።’ (1 ዮሃንስ 4:10) እወ፡ ሓጢኣትና ይቕረ ንኺብሃለልናን ጽሩይ ሕልና ንኺህልወናን ኣብ ሓዳስ ዓለም ንዘለኣለም ክንነብር ተስፋ ንኺህልወናን ብመስዋእታዊ ሞት የሱስ ኣቢሉ መገዲ ኸፊቱልና እዩ። * ግናኸ፡ እቲ መስዋእቲ እቲ ንዘርኢ ደቂ ሰብ ብሓፈሻ ጥራይ እተገብረ ድዩ፡ ወይስ ብብሕቲ ኣምላኽ ከም ዚግደሰልካ ዜንጸባርቕ እዩ፧
ብዛዕባ ሃዋርያ ጳውሎስ እሞ ንርአ። ንሱ ብመስዋእቲ የሱስ ኣዝዩ ስለ እተተንከፈ፡ “በቲ ዘፍቀረንን ምእንታይ ርእሱ ዘሕለፈን ወዲ ኣምላኽ ብምእማን እየ [ዝነብር] ዘለኹ” ኢሉ ጸሓፈ። (ገላትያ 2:20) የሱስ ዝሞተ፡ ጳውሎስ ክርስትያን ቅድሚ ምዃኑ እኳ እንተ ዀነ፡ ጳውሎስ ንመስዋእቲ የሱስ ንዕኡ ብብሕቲ እተዋህቦ ውህበት ኣምላኽ ከም ዝዀነ ገይሩ እዩ ርእይዎ።
መስዋእታዊ ሞት የሱስ፡ ንዓኻ ብብሕቲ እተዋህበካ ውህበት ኣምላኽ እዩ። እቲ ውህበት እቲ፡ ኣብ ቅድሚ ኣምላኽ ክቡር ምዃንካ ዚሕብር እዩ። “ናይ ዘለኣለም ምጽንናዕን ጽቡቕ ተስፋን” ብምሃብ ከኣ፡ ‘ብዅሉ ሰናይ ግብርን ብቓልን ኬበርትዓካ’ እዩ።—2 ተሰሎንቄ 2:16, 17።
ይኹን እምበር፡ የሱስ ንህይወቱ መስዋእቲ ገይሩ ኻብ ዜቕርባ፡ ዳርጋ 2,000 ዓመት ሓሊፉ ኣሎ። ሎሚ ኣምላኽ ኪቐርበካ ኸም ዚደሊ ዜርኢ እንታይ መርትዖ ኣሎ፧
^ ሕ.ጽ. 6 ብዛዕባ መስዋእቲ የሱስ ዝያዳ ሓበሬታ እንተ ደሊኻ፡ ኣብታ ብናይ የሆዋ መሰኻኽር እተሓትመት፡ መጽሓፍ ቅዱስ ብሓቂ እንታይ እዩ ዚምህር፧ ዘርእስታ መጽሓፍ፡ ኣብ ምዕራፍ 5 ርአ።


text:
ንመንፈሳዊ ገነት ብዝያዳ ኸተጸብቖ ጽዓር
“ንስፍራ መርገጽ እግረይ ከኽብሮ እየ።”—ኢሳ. 60:13።
መዝሙር፦ 28, 9
1, 2. ኣብ ቅዱሳት ጽሑፋት እብራይስጢ፡ እታ “መርገጽ እግሪ” ወይ “ድኳ እግሪ” እትብል ስያመ ንምንታይ እያ ኸተመልክት እትኽእል፧
የሆዋ ኣምላኽ፡ “ሰማይ ዝፋነይ እዩ፡ ምድሪ ኸኣ መርገጽ እግረይ እያ” በለ። (ኢሳ. 66:1) ብዛዕባ ‘መርገጽ እግሩ፡’ ኸኣ “ንስፍራ መርገጽ እግረይ ከኽብሮ እየ” በለ። (ኢሳ. 60:13) ነዚ ብኸመይ እዩ ዚገብሮ፧ ኣብ መርገጽ እግሪ ኣምላኽ ንነብር ስለ ዘለና፡ ንዓናኸ፡ እንታይ ትርጉም እዩ ዘለዎ፧
2 እታ “መርገጽ እግሪ፡” ሓድሓደ ግዜ እውን “ድኳ እግሪ” ተባሂላ እትትርጐም ስያመ፡ ኣብ ቅዱሳት ጽሑፋት እብራይስጢ፡ ነቲ እስራኤላውያን ዚጥቀሙሉ ዝነበሩ ጥንታዊ ቤተ መቕደስ ንምግላጽ፡ ብምሳልያዊ መገዲ እውን ትውዕል እያ። (1 ዜና 28:2፣ መዝ. 132:7) እታ ኣብ ምድሪ ዝነበረት ቤተ መቕደስ፡ ከም ማእከል ናይ ሓቂ ኣምልኾ ዀይና ኣገልጊላ እያ። በዚ ምኽንያት እዚ፡ እታ ቤተ መቕደስ እቲኣ ኣብ ኣዒንቲ የሆዋ ብሓቂ ጽብቕቲ እያ ነይራ፡ ህላወኣ ድማ ንመርገጽ እግሪ የሆዋ ኣኽቢርዎ እዩ።
3. እቲ ዝዓበየ መንፈሳዊ ቤተ መቕደስ ኣምላኽ እንታይ እዩ፧ ኣብ ህላወ ዝመጸኸ መዓስ እዩ፧
3 ሎሚ ዘሎ ማእከል ናይ ሓቂ ኣምልኾ ግና፡ ኣብ ምድሪ ዚርከብ ዚርአ ቤተ መቕደስ ዘይኰነስ፡ ካብ ዝዀነ ይኹን ህንጻ ብዝያዳ ንየሆዋ ዜኽብሮ መንፈሳዊ ቤተ መቕደስ እዩ። እዚ ኸኣ ብኽህነትን መስዋእትን የሱስ ክርስቶስ ኣቢሉ ምስ ኣምላኽ ዕርቂ ኸም ዚርከብ ዝገበረ መሰናድዎ እዩ። ኣብ ህላወ ዝመጸ ኸኣ ብ29 ድ.ክ. ኣብ ግዜ ጥምቀት የሱስ እዩ፣ ሽዑ የሱስ ከም ሊቀ ኻህናት እቲ ዝዓበየ መንፈሳዊ ቤተ መቕደስ የሆዋ ዀይኑ ተቐብአ።—እብ. 9:11, 12።
4, 5. (ሀ) እቲ ናይ ሓቂ ኣምለኽቲ የሆዋ ዘለዎም ልባዊ ባህጊ፡ ኣብ መዝሙር 99 ብኸመይ ተገሊጹ ኣሎ፧ (ለ) ንርእስና እንታይ ኢልና ኽንሓትታ ኣሎና፧
4 ንመንፈሳዊ ቤተ መቕደስ ስለ እነማስወሉ፡ ስም የሆዋ ንሰባት ብምንጋር ንየሆዋ ንውድሶ፡ ስለ እቲ ብምሕረቱ ዘዳለወልና በጃ ኸኣ ልዕል ነብሎ ኢና። ሎሚ ልዕሊ ሸሞንተ ሚልዮን ዝዀኑ ናይ ሓቂ ክርስትያናት ብንጥፈት ንየሆዋ ይውድስዎ ኸም ዘለዉ ምፍላጥና ኣዝዩ የሐጕሰና እዩ። ገሊኦም ሃይማኖታውያን ሰባት ካብ ምድሪ ንሰማይ ምስ ከዱ ንኣምላኽ ከም ዚውድስዎ እዮም ዚሓስቡ። ናይ የሆዋ መሰኻኽር ግና ከምዚ ዝኣመሰለ ግጉይ ኣተሓሳስባ ስለ ዘይብልና፡ ሎሚ ኣብዛ ምድሪ እዚኣ ንየሆዋ ኽንውድሶ ኸም ዜድሊ ንግንዘብ ኢና።
5 በዚ ኸምዚ ኸኣ ኣብነት እቶም ኣብ መዝሙር 99:1-3, 5 ተገሊጾም ዘለዉ እሙናት ኣገልገልቲ የሆዋ ንስዕብ። (ኣንብብ።) እዛ መዝሙር እዚኣ ኸም እትሕብሮ፡ ሙሴን ኣሮንን ሳሙኤልን ነቲ ኣብ ግዜኦም ዝነበረ መሰናድዎ ናይ ሓቂ ኣምልኾ ምሉእ ብምሉእ ደጊፎምዎ እዮም። (መዝ. 99:6, 7) ሎሚ፡ ተረፍ ቅቡኣት ኣሕዋት የሱስ፡ ምስኡ ኻህናት ኰይኖም ንኼገልግሉ ናብ ሰማይ ቅድሚ ምኻዶም፡ ኣብ ምድራዊ ኣጸድ መንፈሳዊ ቤተ መቕደስ ኰይኖም ብተኣማንነት የገልግልዎ ኣለዉ። ብሚልዮናት ዚቝጸሩ ኣባላት እተን “ካልኦት ኣባጊዕ” እውን ብተኣማንነት ይድግፍዎም ኣለዉ። (ዮሃ. 10:16) እዞም ክልተ ጕጅለ እዚኦም፡ እተፈላለየ ተስፋ እኳ እንተ ኣለዎም ኣብ ድኳ እግሪ ኣምላኽ ኰይኖም ብሓድነት ንየሆዋ የምልኽዎ ኣለዉ። ይኹን እምበር፡ ብደረጃ ውልቀ ሰብ፡ ነፍሲ ወከፍና፡ ‘ነቲ የሆዋ ዝገበሮ መሰናድዎ ናይ ሓቂ ኣምልኾ ምሉእ ብምሉእ እድግፎዶ ኣለኹ’ ኢልና ንርእስና ኽንሓትታ ኣሎና።
እቶም ኣብ መንፈሳዊ ገነት ዜገልግሉ መን እዮም፧
6, 7. ኣብ መንጎ ክርስትያናት እንታይ ሽግር እዩ ተላዒሉ ነይሩ፧ ድሕሪ ዘመናትከ እንታይ ኪንጽር እዩ እተደልየ፧
6 ክርስትያናዊት ጉባኤ ድሕሪ ምምስራታ ሚእቲ ዓመት ኣብ ዘይመልእ ግዜ፡ እቲ ኣቐዲሙ ብትንቢት እተነግረ ኽሕደት ጀመረ። (ግብ. 20:28-30፣ 2 ተሰ. 2:3, 4) ድሕሪኡ፡ እቶም ንኣምላኽ ኣብ መንፈሳዊ ቤተ መቕደሱ ብሓቂ ዜገልግልዎ መን ምዃኖም ኪልለዩ ኣጸጋሚ እናዀነ ኸደ። ዘመናት ምስ ሓለፈ ግና፡ የሆዋ በቲ ዝነገሰ ወዱ የሱስ ክርስቶስ ኣቢሉ ብዛዕባ እዚ ዜነጽረሉ ግዜ ኣኸለ።
7 ብ1919 እቶም ስምረት የሆዋ ዘለዎምን ኣብ መንፈሳዊ ቤተ መቕደሱ ዜገልግልዎን መን ምዃኖም ብንጹር ተፈልጠ። እዚኣቶም፡ እቲ ንኣምላኽ ዜቕርብዎ ኣገልግሎት ኣብ ቅድሚኡ ብዝያዳ ተቐባልነት ምእንቲ ኺህልዎ፡ ብመንፈሳዊ መዳይ ተዀልዑ። (ኢሳ. 4:2, 3፣ ሚል. 3:1-4) እቲ ሃዋርያ ጳውሎስ ዘመናት ኣቐዲሙ ብራእይ ዝረኣዮ ነገር፡ ብእተወሰነ ደረጃ ኺፍጸም ጀመረ።
8, 9. ነቲ ጳውሎስ ኣብ ራእይ ዝረኣዮ ሰለስተ መዳያት “ገነት” ግለጾ።
8 እቲ ጳውሎስ ዝረኣዮ ራእይ ኣብ 2 ቈረንቶስ 12:1-4 ተመዝጊቡ ኣሎ። (ኣንብብ።) እቲ ሰማያዊ ራእይ እቲ፡ ኣብ ግዜ ጳውሎስ ንዝነበረ ነገር ዘይኰነስ፡ ኣብ መጻኢ ንዚፍጸም ነገር እዩ ዜመልክት። ጳውሎስ፡ “ናብ ሳልሳይ ሰማይ” ምስ ተወስደ፡ እንታይ “ገነት” እዩ ርእዩ፧ ቀዳማይ፡ ነቲ ብሕጂ ዚመጽእ ምድራዊ ገነት ኬመልክት ይኽእል እዩ። (ሉቃ. 23:43) ካልኣይ፡ ነቲ ኣብ ሓዳስ ዓለም ዚህሉ ፍጹም መንፈሳዊ ገነት ኬመልክት ይኽእል እዩ። ሳልሳይ፡ ነቲ ኣብ ሰማይ፡ “ኣብ ገነት ኣምላኽ” ዘሎ እተባረኸ ዅነታት ኬመልክት ይኽእል እዩ።—ራእ. 2:7።
9 ጳውሎስ፡ “ሰብ ኪዛረቦ ዘይተፈቕደሉ ዘይንገር ቃላት” ከም ዝሰምዐ እተዛረበ ደኣ ስለምንታይ እዩ፧ ነቲ ብራእይ ዝረኣዮ ዜደንቕ ነገራት ብዝርዝር ኪገልጽ ግዜኡ ኣይነበረን። ሎሚ ግና ብዛዕባ እቲ ኣብ ማእከል ህዝቢ ኣምላኽ ዚርአ ዘሎ በረኸት ክንዛረብ ተፈቒዱ እዩ።
10. እተን “መንፈሳዊ ገነት”ን “መንፈሳዊ ቤተ መቕደስ”ን ዚብላ ስያመታት ሓደ ዓይነት ትርጉም ዘይብለን ስለምንታይ እዩ፧
10 እቲ “መንፈሳዊ ገነት” ዚብል ቃላት፡ ክፋል ቲኦክራስያዊ ቓላትና ዀይኑ እዩ። ነቲ ምስ ኣምላኽን ምስ ኣሕዋትናን ብሰላም ንኽንነብር ዜኽእለና ፍሉይ ዝዀነ ብልጹግ መንፈሳዊ ሃዋህው ወይ ኵነታት ዚገልጽ ከኣ እዩ። ኰይኑ ግና፡ እተን “መንፈሳዊ ገነት”ን “መንፈሳዊ ቤተ መቕደስ”ን ዚብላ ስያመታት፡ ሓደ ዓይነት ትርጉም ከም ዘለወን ጌርና ኽንሓስብ የብልናን። መንፈሳዊ ቤተ መቕደስ፡ ነቲ ኣምላኽ ንናይ ሓቂ ኣምልኾ ዝገበሮ መሰናድዎ እዩ ዜመልክት። መንፈሳዊ ገነት ግና ስምረት ኣምላኽ ዘለዎምን ሎሚ ኣብ መንፈሳዊ ቤተ መቕደሱ ዜገልግልዎ ዘለዉን መን ምዃኖም ንምልላይ የገልግል።—ሚል. 3:18።
11. ምስ መንፈሳዊ ገነት ብዚተሓሓዝ፡ ሎሚ እንታይ ፍሉይ መሰል እዩ ዘሎና፧
11 ካብ 1919 ኣትሒዙ፡ የሆዋ ንዘይፍጹማት ሰባት ምስኡ ሓቢሮም ነቲ ኣብ ምድሪ ዘሎ መንፈሳዊ ገነት ኪዅስኵሱን ኬደልድሉን ኬስፍሑን ከም ዝፈቐደሎም ምፍላጥናስ ኣየ ኽንደይ ዜሐጕስ ኰን እዩ! ንስኻኸ፡ ኣብዚ ዜደንቕ ዕዮ እዚ እጃምካ ተበርክትዶ ኣለኻ፧ ኣብቲ የሆዋ ‘ንስፍራ መርገጽ እግሩ’ ኬኽብሮ ዚዓይዮ ዘሎ ዕዮ፡ ምስኡ ዄንካ ኽትዓዪ መሰል ምርካብካስ ኣይተማስወሉንዶ፧
የሆዋ ንውድቡ ብዝያዳ የጸብቖ ኣሎ
12. ብዛዕባ ፍጻመ ኢሳይያስ 60:17፡ ኵላትና እንታይ እምንቶ እዩ ዘሎና፧ (ኣብ ገጽ 7 ዘላ ስእሊ ርአ።)
12 ኣብ ኢሳይያስ 60:17 ኣብ ምድራዊ ኽፋል ውድብ የሆዋ ዜደንቕ ለውጥታት ከም ዚህሉ ብትንቢት ተነጊሩ እዩ። (ኣንብብ።) መንእሰያትን ኣብ ሓቂ ሓደስቲ ዝዀኑ ኣስፋሕትን፡ ብዛዕባ እዚ ለውጥታት እዚ ኣንቢቦም ወይ ካብ ካልኦት ሰሚዖም እዮም። ይኹን እምበር፡ ነዚ ዜደንቕ ለውጥታት ኪፍጸም ከሎ ዝረኣዩ ወይ እተመከርዎ ኣሕዋትን ኣሓትን እውን ኣለዉ። እዞም እሙናት ኣገልገልቲ ኣምላኽ እዚኦም፡ የሆዋ በቲ ዝነገሰ ወዱ ኣቢሉ ንውድቡ ይመርሓ ኸም ዘሎ ይኣምኑ እዮም። እምንቶኦም መሰረት ዘለዎ ብምዃኑ፡ ንሕና እውን ተመክሮኦም ክንሰምዕ ከለና እምነትናን ኣብ የሆዋ ዘሎና ትውክልትን ይድልድል እዩ።
13. ብመሰረት መዝሙር 48:12-14 እንታይ ግዴታ እዩ ዘሎና፧
13 ኣብ ሓቂ ኽንደይ ከም ዝገበርና ብዘየገድስ፡ ንሰባት ብዛዕባ ውድብ የሆዋ ኽንነግሮም ኣሎና። ኣብዛ እከይን ብልሽውናን ጭካነን ኣስፋሕፊሑላ ዘሎ ዓለም፡ መንፈሳዊ ገነት ኪህሉ ተኣምር እዩ። ብዛዕባ እታ እተደንቕ ውድብ የሆዋ፡ ወይ “ጽዮን” ኰነ ብዛዕባ መንፈሳዊ ገነት ንዝቐሰምናዮ ፍልጠት “ንዚመጽእ ወለዶ” ብሓጐስ ክንነግር ኣሎና።—መዝሙር 48:12-14 ኣንብብ።
14, 15. ብ1970ታት እንታይ ውድባዊ ምትዕርራይ እዩ ተገይሩ፧ ጠቓሚ ዀይኑ እተረኽበኸ ብኸመይ እዩ፧
14 ኣብ ዝሓለፈ ዓመታት፡ ኣብ ማእከልና ዘለዉ ዓበይቲ ኣሕዋትን ኣሓትን ንምድራዊ ኽፋል ውድብ የሆዋ ዜጸብቕ ምትዕርራያት ኪካየድ ከሎ ብብሕቲ ተመኪሮምዎ እዮም። ኣብ ጉባኤታት ኣብ ክንዲ ኣካል ሽማግለታት ሓደ ሽማግለ ጉባኤ ጥራይ እዩ ነይሩ፣ ሃገራት ኣብ ክንዲ ብኮሚተ ጨንፈር ብሓደ ሽማግለ ጨንፈር ጥራይ እየን ዚመርሓ ነይረን፣ ብዘይካዚ፡ ብንጹር ብእተመስረተ ኣመሓዳሪ ኣካል ናይ የሆዋ መሰኻኽር ዘይኰነስ፡ ብፕረዚደንት ማሕበር ግምቢ ዘብዐኛ እዩ መምርሒ ዚውሃብ ነይሩ። ኵሎም እዞም ውፉያት ኣሕዋት እዚኦም፡ እሙናት ደገፍቲ እኳ እንተ ነበርዎም፡ ኣብ ጉባኤታትን ኣብ ቤት ጽሕፈት ጨንፈርን ኣብቲ ቐንዲ ቤት ጽሕፈትን ንዚግበር ውሳነታት ሓላፍነት ዚወስድ ዝነበረ ሓደ ሰብ ጥራይ እዩ ነይሩ። ብ1970ታት ግና፡ እቲ ዚግበር ውሳነታት ኣብ ክንዲ ብሓደ ሰብ፡ ሓላፍነት ብእተዋህቦም ጕጅለ ሽማግለታት ኪኸውን ምትዕርራይ ተገብረ።
15 እሞኸ እዚ ምትዕርራያት እዚ ጠቓሚ ዀይኑ ተረኺቡዶ፧ እወ፡ ብርግጽ። ስለምንታይ፧ እዚ ምትዕርራያት እዚ እተገብረ ብዛዕባ እቲ ኣብ ቅዱሳት ጽሑፋት ዘሎ ስርዓት ዘሎና ተወሳኺ ፍልጠት ብምርካብና እዩ። ውድብ የሆዋ ኣብ ክንዲ ብጽልዋ ሓደ ሰብ፡ በቶም የሆዋ ዝሃበና “ውህበት ሰብ” ዝዀኑ ሽማግለታት ብሓባር ብዚገብርዎ ውሳነታት እያ እትምራሕ። ናይ ኵላቶም ጽቡቕ ባህርያት ከኣ ንውድብ የሆዋ ዚጠቅም እዩ።—ኤፌ. 4:8፣ ምሳ. 24:6።
16, 17. እንታይ ኣብ ቀረባ ግዜ እተገብረ ምትዕርራያት እዩ ብፍላይ ዝመሰጠካ፧ ስለምንታይከ፧
16 ብዛዕባ እቲ ኣብ ቀረባ እዋን እተገብረ ተወሳኺ ምትዕርራያት እውን ሕስብ እሞ ኣብሎ። ንኣብነት፡ ኣብ መልክዕን ትሕዝቶን ሕታማትና ዀነ ንዕኡ ኣብ እንዕድለሉ መገድታት እተገብረ ለውጢ ኺጥቀስ ይክኣል እዩ። ግብራውን ማራኽን ሰሓብን ዝዀነ ጽሑፋት ኣብ ኣገልግሎት ክትዕድል ምኽኣልሲ ኣየ ኽንደይ ዜሐጕስ ኰን እዩ! ብተወሳኺ፡ ንዘመናዊ ተክኖሎጂ፡ ሓቂ ንምዝርጋሕ ብኸመይ ከም እንጥቀመሉ እውን ሕሰብ። ንኣብነት፡ በቲ jw.org ዚብሃል ወብ ሳይትና፡ ሓያሎ ሰባት ኪብጽሑን ዜድልዮም ሓገዝ ኪረኽቡን ይኽእሉ እዮም። ኵሉ እዚ ምትዕርራያት እዚ፡ የሆዋ ንሰባት ብሓቂ ኸም ዚግደሰሎምን ከም ዜፍቅሮምን ዚሕብር እዩ።
17 ዕሽሽ ኢልና ኽንሓልፎ ዘይንደሊ ኻልእ ጥበብ ዜንጸባርቕ ምትዕርራይ እውን ኣሎ። እዚ ኸኣ ኣምልኾ ስድራ ቤት እንገብረላ ምሸት ወይ ከኣ ንብሕታዊ መጽናዕቲ መጽሓፍ ቅዱስ ዚኸውን ዝያዳ ግዜ ምእንቲ ኽንረክብ እተገብረ ምትዕርራይ እዩ። ኣብ መደባት ኣኼባታት ወረዳን ዞባን እተገብረ ምምሕያሽ እውን ነማስወሉ ኢና። መብዛሕትኡ ግዜ፡ እዚ ኣብ ዓዓመት እናተመሓየሸ ይኸይድ ከም ዘሎ ንጠቅስ ኢና። እቲ ኣብ ሓያሎ ቲኦክራስያዊ ኣብያተ ትምህርቲ በብግዜኡ ዚውሃብ ስልጠና እውን የሐጕሰና እዩ። ኣብ ኵሉ እዚ ምትዕርራያት እዚ፡ ኢድ የሆዋ ብንጹር ተራእያ እያ። የሆዋ ንውድቡን ነቲ እንሕጐሰሉ ዘሎና መንፈሳዊ ገነትን በብግዜኡ ኼጸብቖ ጸኒሑ እዩ።
ንመንፈሳዊ ገነት ብዝያዳ ኸነጸብቖ እንኽእል ብኸመይ ኢና፧
18, 19. ንመንፈሳዊ ገነት ከነጸብቖ እንኽእል ብኸመይ ኢና፧
18 የሆዋ ንመንፈሳዊ ገነትና ብዝያዳ ንኸነጸብቖ ፍሉይ መሰል ሂቡና ኣሎ። ነዚ ኸኣ፡ ብዛዕባ ብስራት መንግስቲ ኣምላኽ ብቕንኣት ብምእዋጅን ዝያዳ ደቀ መዛሙርቲ ብምግባርን ኢና እንፍጽሞ። ሓደ ሰብ ርእሱ ወፍዩ ክርስትያን ኪኸውን ክንሕግዝ ከለና፡ ንዶባት መንፈሳዊ ገነት ነስፍሖ ኣሎና ማለት እዩ።—ኢሳ. 26:15፣ 54:2።
19 ንመንፈሳዊ ገነትና ኸነጸብቐሉ እንኽእል ካልእ መገዲ ኸኣ፡ ንክርስትያናዊ ባህርያትና በብግዜኡ ብምምሕያሽ እዩ። በዚ ኸምዚ፡ ነዚ ገነት እዚ ንሰባት ብዝያዳ ኸም ዚማርኽ ክንገብሮ ንኽእል ኢና። ንሰባት ናብ ውድብ የሆዋ፡ ብእኡ ኣቢሉ ኸኣ ናብ ኣምላኽን ናብ ክርስቶስን ብዝያዳ ኺስሕቦም ዚኽእል፡ እቲ ንጹህን ሰላማውን ኣካይዳና ደኣ እምበር፡ እቲ ብዛዕባ መጽሓፍ ቅዱስ ዘሎና ፍልጠት ኣይኰነን።
20. ብመሰረት ምሳሌ 14:35፡ እንታይ ባህጊ ኺህልወና ኣለዎ፧
20 የሆዋን የሱስን ነቲ ሕጂ ዘሎ ውቁብ መንፈሳዊ ገነትና ኺርእዩ ኸለዉስ ኣየ ኽንደይ ኰን እዮም ዚሕጐሱ! እቲ ሎሚ ንመንፈሳዊ ገነት ብዝያዳ ኸም ዚጽብቕ ብምግባር እንረኽቦ ዘለና ሓጐስ፡ መርኣያ ናይቲ ንምልእቲ ምድሪ ናብ ገነት ክንቅይራ ኸለና እንረኽቦ ሓጐስ እዩ። ነታ “ንጉስ ልቦና ብዘለዎ ጊልያ ባህ ይብሎ” እትብል ኣብ ምሳሌ 14:35 (NW) እትርከብ ጥቕሲ ወትሩ ንዘክራ። ሃየ እምበኣር፡ ንመንፈሳዊ ገነት ብዝያዳ ኸም ዚጽብቕ ንምግባር ኣብ እነበርክቶ እጃም ወትሩ ልቦና ነርኢ።


text:
ፕረዝደንት ኣሜሪካ ኮይኖም ዝተመርፁ ዶናልድ ትራምፕ ኣብ ውሽጢ ሽዱሽተ ኣዋርሕ ፈላማይ ጋዜጣዊ መግለፂ ሎሚ መዓልቲ ረቡዕ ሂቦም።
ምሩጽ ፕረዝደንት ትራምፕ ሩሲያ ኣብ ዝሓለፈ ሕዳር ኣብ ዝተኻየደ ፕረዝደንታዊ ምርጫ ኣሜሪካ ኢዳ ምእታዋ ኣሚኖም ኣለው።
ሩሲያ ኣብ ናይ ዩናይትድ ስቴትስ ምርጫ ኢዳ ምእታዋ ዝኣመኑ ምሩጽ ፕሬዝዳንት ዶናድ ትራምፕ ናይ ሩሲያ ፕሬዝዳንት ቪላድሚር ፑቲን እንተድኣ ፈቲዮምኒ ግን ከም ፀጋ እምበር ከም ሓጥያት ኣይርእዮን እየ ኢሎም።
ኣብ ቅድሚ 250 ጋዜጠኛታት ኣብ ውሽጢ ሽዱሽተ ኣዋርሕ ዝሃብዎ ፈላማይ ጋዜጣዊ መግለፂ ፑቲን ኣብ ክንዲ ንሂላሪ ክሊንተን ንዕኦም ዝድግፉ እንተድኣ ኮይኖም ስልጣን ምስሓዙ ኣብ ዓለምለኸ መድረኽ ኣብ ልዕሊ ሩሲያ ብርቱዕ መርገፂ ከምዝሕዙ ትራምፕ ገሊፆም።
ንሶም ብተወሳኺ ምስ ሩሲያ ፋይናንስያዊ ምትእስሳር ወይ ረብሓ የብለይን እውን ኢሎም። "ምስ ሩሲያ ዝኣተኹዎም ናይ ንግዲ ስምምዕ የብለይን፤ናይ ሩሲያ ዕዳ የብለይ" ኢሎም ኣለው።
ፑቲን ኣብ ልዕሊ ኣሜሪካ ናይ ኮምፒተር ስለያ ክካየድ ኣዚዞም ዝብል እምነት ሰበስልጣን ስለያ ኣሜሪካ ብዝምልከት ዝተሓተቱ ትራምፕ "ፑቲን ከምኡ ክገብሩ ኣይነበሮምን" ክብሉ መሊሶም።
ዶናልድ ትራምፕ ክልተ ኣወዳት ደቆም ዶናልድ ትራምፕ ጂኒየርን ኤሪክን ንኩሎም ዓለምለኸ ውራያት ንግዶም ከምዝመርሑ እውን ኣፍሊጦም።
‘ብዛዕባ ዝሰርሑዎ ውራይ ንግዲ ምሳይ ኣይዘራረቡን፣ኩሉ ነገር ደቀይ ብምሉኡ ክቆፃፀሩዎ የረክቦም ኣለኹ።’ ኢሎም ኣለው።
ትራምፕ ናይ መወዳእታ ጋዜጣዊ መግለፂ ዝሃቡ ኣብ ዝሓለፈ ዓመት 27 ሓምለ ነይሩ።
ምሉእ ትሕዝቶ ኣብዚ ምስማዕ ይክኣል።


text:
1ናይ ኢየሱስ ክርስቶስ ኣገልገልቲ ኻብ ዝኾኑ ጳውሎስን ጢሞቴዎስን ናብቶም ኣብ ፊልጵስዩስ ብኢየሱስ ክርስቶስ ዘለዉ ዂሎም ኣመንቲ ምስ ኤጲስ ቆጶሳትን ዲያቆናትን። 2ናይ እግዚኣብሔር ኣቦናን ናይ ጐይታና ኢየሱስ ክርስቶስን ጸጋን ሰላምን ምሳኻትኩም ይኹን። 3ኲልሻዕ ንኣኻትኩም ክዝክር እንተለኹ ንኣምላኸይ አመስግኖ። 4ኣብ ኲሉ ጸሎተይ ምእንቲ ዂልኻትኩም ብሓጐስ እጽሊ ኣለኹ። 5ካብ መጀመርታ ኽሳዕ ሕዚ ኣብ ስብከት ወንጌል ተሓባበርቲ ስለ ዝኾንኩም ንእግዚኣብሔር አመስግኖ ኣለኹ። 6እቲ ኣብ ሕይወትኩም ሠናይ ግብሪ ዝጀመረ እግዚኣብሔር ክሳዕ እታ ክርስቶስ ኢየሱስ ተመሊሱ ዝመጸላ መዓልቲ ኸም ዝፍጽሞ ርግጸኛ እየ። 7ኲልኻትኩም ኣብ ልበይ ስለ ዘለኹም ብዛዕባ ዂልኻትኩም ክሓስብ ግቡእ እዩ። ተኣሲረ እንተለኹ ኾነ ንወንጌል ክምሥርታን ክማጐተላን እንተለኹ ንስኻትኩም ኲልኹም ኣብዚ ጸጋ እዙይ መኻፍልተይ ኢኹም። 8ብፍቕሪ ክርስቶስ ኢየሱስ ንዂልኻትኩም ከመይ ገይረ ኸም ዝናፍቐኩም እግዚኣብሔር ምስክረይ እዩ። 9ፍቕርኹም ብዂሉ ፍልጠትን ምስትውዓልን ብዝበለጸ እናበዝኀ ምእንቲ ክኸይድ እጽሊ ኣለኹ። 10እዙይውን ነቲ ዝበለጸ መርሚርኩም ክትፈልጡ በታ ክርስቶስ ተመሊሱ ዝመጸላ መዓልቲ ንጹሓትን ነቐፋ ዘይብልኩምን ኮይንኹም ምእንቲ ኽትርከቡ 11ንኽብሪ እግዚኣብሔርን ንውዳሴኡን ከዓ በቲ ኻብ ኢየሱስ ክርስቶስ ዝመጽእ ፍረ ጽድቂ ምእንቲ ኽትምልኡ እጽሊ ኣለኹ። 12ኣቱም ኣኅዋተይ! እቲ ዝበጽሐኒ ነገር ኲሉ ንምስፋሕ ወንጌል የመና ከም ዝጠቅም ክትፈልጡ እደሊ ኣለኹ። 13ስለዙይውን ምእንቲ ክርስቶስ ተኣሲረ ኸም ዘለኹ በቶም ቤተ መንግሥት ዝሕልዉ ወታደራትን በቶም ኲሎም ካልኦትን ተፈሊጡ ኣሎ። 14ዝበዝኁ ኻብቶም ኣኅዋት ድማ ብምኽንያት ምእሳረይ ኣብ ጐይታ ጸንዑ ፤ ብዘይ ፍርኃት ቃል እግዚኣብሔር ንምንጋርውን ዝበለጸ ትብዓት ረኸቡ። 15ገሊኦም ብቕንእን ብቕጽጽን ገሊኦም ግና ብሓቀኛ ፍቕሪ ብዛዕባ ክርስቶስ ይሰብኩ ኣለዉ። 16እዞም ዳኅረዎት ንወንጌል ስለ ዝተማጐትኩላ ኸም ዝተኣሰርኩ ፈሊጦም ብፍቕሪ ይሰብኩ ኣለዉ። 17እቶም ቐዳሞት ግና ኣብ ርእሲ ምእሳረይ ተወሳኺ መከራ ኸምጽኡለይ ደልዮም ብቕንዕና ዘይኮነስ ብሻራ ብዛዕባ ክርስቶስ ይሰብኩ ኣለዉ። 18ይኹን ደኣ እምበር እንተስ ብተንኰል እንተስ ብቕንዕና ብዝኾነ መንገዲ ክርስቶስ ይስበኽ ኣሎ፤ በዙይ ድማ እሕጐስ ኣለኹ። 19ገናውን ክሕጐስ እየ፤ እዝ ተግባር እዙይ ብጸሎትኩምን ብረድኤት መንፈስ ኢየሱስ ክርስቶስን ንድኅነተይ ከም ዝኸውን እፈልጥ እየሞ 20ሥራሐይ ንምፍጻም ከምዘይኃፍር በዓል ምሉእ ሃረርታን ተስፋን እየ። ከምቲ ዂልሻዕ ሕዝውን እንተ ኾነ እንተስ ብሕይወት እንተስ ብሞት ንክርስቶስ ብሥጋይ ከኽብሮ እየ። 21ንኣይ ሕይወት ማለት ክርስቶስ እዩ፤ ሙማት ድማ ረብኃይ እዩሞ። 22ብሕይወት እንተ ደኣ ኽነብር ኮይነ ገና ፍረ ዘለዎ ሥራሕ ኣለኒ ማለት እዩ። ነየናይ ከም ዝመርጽ ግና ኣይፈልጥን እየ። 23በዘን ክልተ ነገራት እዚኣተን እጭነቕ ኣለኹ፤ ብዝበለጸ ዝሕሸኒ ስለ ዝኾነ ግና ካብዙይ ተፈልየ ምስ ክርስቶስ ክኸውን ሃረርታይ እዩ። 24እንተኾነ ግና ብሕይወት ምጽንሐይ ንኣኻትኩም ኣድላዪ እዩ። 25በዙይ ብምትእምማን ብእምነት ክትዓብዩን ክትሕጐሱን ብሕይወት ጸኒሐ ምሳኻትኩም ከምዝኸውን ተረዲአ ኣለኹ። 26መሊሰ ናባኻትኩም ምስ መጻእኹ ብኣይ ምኽንያት ብኢየሱስ ክርስቶስ ዘለኩም ሓጐስ ክበዝኀልኩም እዩ። 27ዝኾነ እንተ ኾነ ክርእየኩም እንተ መጻእኹ ወይ ኣብ ርኁቅ እንተለኹ ብሓደ መንፈስ ጸኒዕኹም ምእንቲ እምነት ወንጌል ብሓደ ልቢ ትጋደሉ ምህላውኩም ምእንቲ ኽሰምዕ ኣካይዳኹም ንወንጌል ክርስቶስ ዝበቅዕ ይኹን። 28በቶም ዝቃወሙኹም ኣይትደንግፁ፤ እዙይ እቲ ኻብ እግዚኣብሔር ዝኾነ ንኣኣቶም ናይ ጥፍኣት ንኣኻትኩም ግና ናይ ድኅነት ርኡይ ምልክት እዩሞ። 29እቲ ተውሂቡኩም ዘሎ ጸጋ ኸዓ ብእኡ ኽትኣምኑ ጥራሕ ዘይኮነስ ምእንትኡውን መከራ ኽትቅበሉ እዩ። 30ስለዙይ ናይቲ ኣባይ ዝርአኹምዎ ሕዚውን እትሰምዕዎ ዘለኹም ገድሊ ተኻፈልቲ ኢኹም።
Copyright
Learn More


text:
ምዕራፍ ዓሰርተው ሽዱሽተ
ብጥበብን ብትብዓትን ጥቕሚ ርእሳ ብምስዋእን ስጕምቲ ወሰደት
1-3. (ሀ) ኣስቴር ናብ ዝፋን ሰብኣያ ኽትቀርብ ከላ፡ እንታይ ተሰሚዕዋ ኪኸውን ይኽእል፧ (ለ) እቲ ንጉስ፡ ኣስቴር ናብኡ ምስ መጸት እንታይ ገበረ፧
ኣስቴር ቀስ ኢላ ናብቲ ዝፋን ቀረበት፡ ትርግታ ልባ ኸኣ ወሰኸ። ሽዑ፡ ኣብቲ ኣብ ሱሳን ኣብ ዚርከብ ቤተ መንግስቲ ፋርስ ዝነበረ ዓብዪ ኽፍሊ ንጉስ፡ እንታይ ዓይነት ጸጥታ ሰፊኑ ኸም ዝነበረ እሞ ሕስብ ኣብሎ። ኣዝዩ ጸጥ ካብ ምባሉ እተላዕለ፡ ኣስቴር ንድምጺ እቲ ቐስ እናበለት እትስጕሞ ዝነበረት ስጕምቲ እግራ ዀነ ንሓሸውሸውታ ኽዳና ኽትሰምዖ ትኽእል ነይራ እያ። ብዛዕባ እቲ ምዕሩግ ቤተ መንግስቲ፡ እቲ ውቁብ ኣዕኑድ፡ እቲ ኻብ ርሑቕ ቦታ፡ ማለት ካብ ሊባኖስ ብዝመጸ ጽሕዲ እተቐርጸ ናሕሲ ኽትሓስብ ግዜ ኣይነበራን። ኣብቲ ኣብ ዝፋን እተቐመጠ፡ ህይወታ ኣብ ኢዱ ዝወደቐት ሰብኣይ እያ ምሉእ ኣቓልቦኣ ገይራ።
2 ንጉስ፡ ኣስቴር ናብኡ ኽትቀርብ ከላ ኣተኲሩ ይጥምታ ነበረ፡ ነቲ ዘንጊ ወርቁ ድማ ዘርግሓላ። እዚ ቐሊል ዚመስል ምዝርጋሕ ዘንጊ፡ ዓብዪ ትርጉም እዩ ነይርዎ፣ ከመይሲ፡ ንህይወት ኣስቴር ዜድሕን ምልክት እዩ ነይሩ። በዚ ኸምዚ፡ ንጉስ ንኣስቴር ነቲ ብእኡ ኸይተጸውዐት ኣብ ቅድሚኡ ብምቕራባ ዝፈጸመቶ በደል ምሕረት ገበረላ። ኣስቴር ናብቲ ዝፋን ምስ ቀረበት፡ ምስጋናኣ ንምግላጽ ተመጣጢራ ንርእሲ እቲ ዘንጊ ተንከየት።—ኣስ. 5:1, 2።
3 ኵለንትና ንጉስ ኣሓሽዌሮስ፡ ኣዝዩ ሃብታምን ሓያልን ሰብኣይ ምዃኑ እዩ ዚሕብር ነይሩ። ኣብቲ ግዜ እቲ ነገስታት ፋርስ ዚኽደንዎ ዝነበሩ ኽዳን፡ ብናይ ሎሚ ገንዘብ ኪትመን ከሎ፡ ኣማእታት ሚልዮናት ዶላራት እዩ ዜውጽእ። ይኹን እምበር፡ ኣስቴር ሰብኣያ ኸም ዝፈተዋ ኻብ ኣዒንቱ ኸተንብብ ክኢላ እያ። ኣሓሽዌሮስ ድማ፡ “ኦ ንግስቲ ኣስቴር፡ እንታይ ኢኺ ዄንኪ፧ እንታይ እዩ ሕቶኺ፧ ክሳዕ ፍርቂ መንግስተይ እኳ፡ ኪውሃበኪ እዩ” በላ።—ኣስ. 5:3።
4. ኣስቴር እንታይ በዳሂ ዅነታት እዩ ዚጽበያ ነይሩ፧
4 ኣስቴር ነቲ ንህዝባ ንምጽናቶም እተኣልመ ውዲት ከተፍሽል ኣብ ቅድሚ ንጉስ ብምቕራብ፡ ፍልይቲ እምነትን ትብዓትን ከም ዝነበራ ኣርእያ እያ። ዛጊት ተዓዊታ እኳ እንተ ነበረት፡ ዝዓበየ በዳሂ ዅነታት ይጽበያ ነይሩ እዩ። ነዚ ኽቡር ንጉስ እዚ፡ እቲ ኣዝዩ ዚኣምኖ ኣማኻሪኡ፡ ንዕኡ ኣታሊሉ ንህዝባ ንሞት ከም ዚፍረዱ ዝገበረ እኩይ ሰብኣይ ምዃኑ ኸተእምኖ የድልያ ነበረ። እሞኸ፡ ኣረዲኣ ኸተእምኖ ዝኸኣለት ብኸመይ እያ፧ ካብ እምነታኸ እንታይ ንምሃር፧
‘እትዛረበሉ ግዜ’ ብጥበብ መረጸት
5, 6. (ሀ) ኣስቴር ነቲ ኣብ መክብብ 3:1, 7 ዚርከብ ስርዓት ኣብ ግብሪ ዘውዓለቶ ብኸመይ እያ፧ (ለ) ኣስቴር ንሰብኣያ ዝቐረበትሉ መገዲ ጥበባዊ ዝነበረ ብኸመይ እዩ፧
5 ንዅሉ እቲ ጸገማት ኣብ ቅድሚ ዅሎም እቶም ኣብቲ ቤተ መንግስቲ ዝነበሩ ሰባት ድያ ኽትድርጕሖ ነይሩዋ፧ ከምኡ እንተ ትገብር ነይራ፡ ምናልባት ንጉስ ምተዋረደ፡ እቲ ኣማኻሪኡ ዝነበረ ሃማን ከኣ ኪማጐት ኣጋጣሚ ምተኸፍተሉ ነይሩ። ስለዚ፡ እንታይ ገበረት፧ እቲ ቕድሚ እዚ ፍጻመ እዚ ዘመናት ኣቐዲሙ ዚነብር ዝነበረ ንጉስ ሰሎሞን፡ ብመንፈስ ኣምላኽ ተደሪኹ፡ “ንዅሉ ገግዜኡ ኣለዎ፡ . . . ስቕ ንምባል ግዜ ኣለዎ፡ ንምዝራብ ከኣ ግዜ ኣለዎ” በለ። (መክ. 3:1, 7) እቲ እሙን ሰብኣይ ዝነበረ ማርዶካይ ንኣስቴር ከምዚ ዝኣመሰለ መሰረታዊ ስርዓት እናመሃረ ኸም ዘዕበያ ኽንግምት ንኽእል ኢና። ኣስቴር፡ ‘እትዛረበሉ ግዜ’ ተጠንቂቓ ኽትመርጽ ኣገዳሲ ምዃኑ ኸም እተገንዘበት ፍሉጥ እዩ።
6 ኣስቴር፡ “ንንጉስ ባህ እንተ ኣቢልዎስ፡ ንጉስ ምስ ሃማን ኰይኑ ናብቲ ዘዳሎኹሉ ድግስ ሎሚ ይምጻእ” በለት። (ኣስ. 5:4) እቲ ንጉስ ተሰማምዐ፡ ንሃማን እውን ኣጸውዖ። ኣስቴር ብኸመይ ብጥበብ ከም እተዛረበት ኣስተብሂልካዶ፧ ንሰብኣያ ኽብረቱ ሓልያትሉ እያ፡ ሻቕሎታ ኽትነግረሉ እትኽእል ዝያዳ ምሹእ ግዜ ድማ ፈጠረት።—ምሳሌ 10:19 ኣንብብ።
7, 8. ኣስቴር ዘዳለወቶ ቐዳማይ ድግስ እንታይ ዓይነት እዩ ነይሩ፧ ነቲ ንጉስ ቀልጢፋ ልማኖኣ ዘይገለጸትሉኸ ስለምንታይ እያ፧
7 ኣስቴር ነቲ ምሳሕ ንዅሉ ምርጫታት ሰብኣያ ኣብ ግምት ብምእታው ከም ዘዳለወቶ ፍሉጥ እዩ። ባህ ምእንቲ ኺብሎ ኢላ፡ ወይኒ እውን ኣዳለወት። (መዝ. 104:15) ኣሓሽዌሮስ ባህ ስለ ዝበሎ፡ ንኣስቴር ልማኖኣ እንታይ ምዃኑ ኽትገልጸሉ ደጊሙ ሓተታ። እሞኸ፡ ሽዑ እትዛረበሉ ግዜ ድዩ ነይሩ፧
8 ኣስቴር ሽዑ እትዛረበሉ ግዜ ዀይኑ ኣይተሰምዓን። ኣብ ክንዳኡስ፡ ንጽባሒቱ ኻልኣይ ምሳሕ ብምድላው ንንጉስን ንሃማንን ዓደመቶም። (ኣስ. 5:7, 8) ንምንታይ እያ ተደናጕያ፧ ብኣዋጅ ንጉስ፡ ኵሎም ህዝቢ ኣስቴር ሞት ይጽበዮም ከም ዝነበረ ኣይትረስዕ። ኣስቴር ነዚ ሓደገኛ ዅነታት እዚ ኣብ ግምት ብምእታው፡ ነቲ እትዛረበሉ ግዜ ተጠንቂቓ እያ መሪጻቶ። ስለዚ ድማ፡ ንሰብኣያ ኽሳዕ ክንደይ ኣዝያ ኸም እተኽብሮ ኸተርኢ ኻልእ ኣጋጣሚ ተጸበየት።
9. ትዕግስቲ እንታይ ዋጋ እዩ ዘለዋ፧ በዚ መዳይ እዚ ነቲ ኣስቴር ዝሓደገቶ ኣብነት ክንስዕብ እንኽእልከ ብኸመይ ኢና፧
9 ትዕግስቲ ኣብ ብዙሓት ዘይትርከብ፡ ኣዝያ ኽብርቲ ባህርይ እያ። ኣስቴር ተጨኒቓን ሓሳባታ ንምግላጽ ተሃንጥያን እኳ እንተ ነበረት፡ ምሹእ ግዜ ኽሳዕ እትረክብ ብትዕግስቲ ተጸበየት። ኵላትና ኺዕረ ዘለዎ ጌጋታት ኣጋጢሙና ኪኸውን ስለ ዚኽእል፡ ካብቲ ኣስቴር ዝገደፈቶ ኣብነት ብዙሕ ክንምሃር ንኽእል ኢና። ንሓደ ብዓል ስልጣን ሓደ ጸገም ኪፈትሓልና ኸነእምኖ ምስ እንደሊ፡ ኣሰር ኣስቴር ብምስዓብ ዕጉሳት ክንከውን ኬድልየና ይኽእል እዩ። ምሳሌ 25:15፡ “ኣዛዚ ብትዕግስቲ ይስነፍ፣ ልእምቲ ልሳን ድማ ዓጽሚ ትሰብር” ትብል። ከምቲ ኣስቴር ዝገበረቶ፡ እንዛረበሉ ግቡእ ግዜ ብትዕግስቲ ብምጽባይ፡ ብልዙብ መልሓስ ምስ እንዛረብ፡ ከም ዓጽሚ ዚተርር ተቓውሞ እውን ከይተረፈ ኺስበር ይኽእል እዩ። የሆዋ ኣምላኽከ ንኣገልጋሊቱ ኣስቴር ብዘርኣየቶ ትዕግስትን ጥበብን ባሪኽዋ ድዩ፧
ትዕግስቲ ንፍትሒ መገዲ ትኸፍት
10, 11. ሃማን ድሕሪ እቲ ቐዳማይ ድግስ እንታይ እዩ ተሰሚዕዎ፧ ሰበይቱን ፈተውቱንከ እንታይ ኪገብር እዮም መኺሮምዎ፧
10 ኣስቴር ብትዕግስታ ንተኸታታሊ ፍጻመታት መገዲ ኸፊታ እያ። ሃማን ኣብቲ ቐዳማይ ምሳሕ ንጉስን ንግስትን ሞገሶም ስለ ዝሃብዎ፡ “ባህ ኢልዎ፡ ልቡ እውን ተሓጒሱ” ወጸ። ግናኸ፡ ብኣፍ ደገ ኣዳራሽ ንጉስ ኪሓልፍ ከሎ፡ ኣዒንቱ ኣብቲ ፍሉይ ኣኽብሮት ከይህቦ ዝኣበየ ማርዶካይ እቲ ኣይሁዳዊ ኣተኰራ። ከምቲ ኣብታ ዝሓለፈት ምዕራፍ ዝረኣናዮ፡ ማርዶካይ ፍሉይ ኣኽብሮት ከይህቦ ዝኣበየ፡ ካብ ንዕቀት እተላዕለ ዘይኰነስ፡ ንሕልናኡን ነቲ ምስ የሆዋ ኣምላኽ ዝነበሮ ርክብን ከየበላሹ ኢሉ እዩ። ይኹን እምበር፡ ሃማን ንማርዶካይ ምስ ረኣዮ፡ “ነድሪ መልኦ።”—ኣስ. 5:9።
11 ሃማን ንሰበይቱን ንፈተውቱን ብዛዕባ ማርዶካይ ነገሮም። ሽዑ ንሳቶም፡ ልዕሊ 22 ሜተር ዝምንዋሑ ዓብዪ ጕንዲ ኼዳሉ እሞ፡ ንንጉስ ነጊሩ ንማርዶካይ ኣብኡ ኺሰቕሎ መኸርዎ። ሃማን ንምኽሮም ተሰማምዓሉ፡ ጕንዲ ኸኣ ኣዳለወ።—ኣስ. 5:12-14።
12. እቲ ንጉስ ነቲ ወግዓዊ መዝገብ መንግስቲ ኸም ዚንበበሉ ዝገበረ ስለምንታይ እዩ፧ ምስ ተነብበኸ እንታይ እዩ ፈሊጡ፧
12 እቲ ንጉስ፡ ለይቲ ተረበሸ። መጽሓፍ ቅዱስ፡ “በታ ለይቲ እቲኣ፡ ንጉስ ድቃስ ሰኣነ” ይብለና። ስለዚ ድማ፡ ኣሓሽዌሮስ እቲ ወግዓዊ መጽሓፍ መዘከርታ መንግስቲ ኸም ዚንበበሉ ገበረ፣ ውዲት ተኣሊሙሉ ኸም ዝነበረ ኸኣ ተነብበ። ንጉስ ነቲ ጕዳይ እቲ ዘከሮ። እቶም ውዲት ዝኣለሙሉ ሰባት ተታሒዞም ተቐቲሎም እዮም። እቲ ነቲ ውዲት ዘቃልዖ ማርዶካይከ እንታይ ተገብረሉ፧ ሽዑ ንጉስ፡ ንማርዶካይ እንታይ ከም እተገብረሉ ሓተተ። እንታይ መልሲኸ ተዋህቦ፧ ዋላ ሓንቲ ኸም ዘይተገብረሉ ተነግሮ።—ኣስቴር 6:1-3 ኣንብብ።
13, 14. (ሀ) ንሃማን እንታይ እዩ ኣጋጢምዎ፧ (ለ) ንሃማን፡ ሰበይቱን ፈተውቱን እንታይ እዮም ኢሎምዎ፧
13 ንጉስ ድማ በዚ ተረቢሹ፡ ነዚ ብዘይፍላጥ እተገብረ ጌጋ ንምእራም ኪሕግዞ ዚኽእል፡ ካብ ሰበ ስልጣን መን ከም ዘሎ ሓተተ። ካብ ኵሎም ሰበ ስልጣን፡ ሃማን ኣብ ቤተ መንግስቲ ንጉስ ነበረ። ንሱ ኣቐዲሙ ኣብኡ እተረኽበሉ ምኽንያት ድማ ንማርዶካይ ንምቕታል ፍቓድ ኪውሃቦ ተሃንጥዩ ስለ ዝነበረ እዩ ዚመስል። ገና ሕቶኡ ኸየቕረበ ኸሎ፡ ንጉስ ኬኽብሮ ንዝደለዮ ሰብ እንታይ ኪግበረሉ ኸም ዚግባእ ንሃማን ሓተቶ። ሃማን ከኣ፡ ንጉስ ብዛዕባኡ ዝሓሰበ ዀይኑ ስለ እተሰምዖ፡ ነቲ ሰብ እቲ ኣዝዩ ሓለፍ ዝበለ ኽብሪ ኺውሃቦ፡ ንጉስ ዚኽደኖ ልብሰ መንግስቲ ኪኸድንዎ፡ ኣብቲ ንጉስ ዚውጥሖ ፈረስ ኣወጢሖም ከኣ ብዝለዓሉ ሰበ ስልጣን ተዓጂቡ ብኣደባባይ ከተማ ሱሳን ኬሕልፍዎ፡ ኵሎም ሰባት እናሰምዑ ድማ ኪውድስዎ ኸም ዚግባእ ምኽሪ ሃበ። ሃማን፡ እቲ ኽብሪ ዚውሃቦ ሰብ ማርዶካይ ምዃኑ ምስ ተነግሮ፡ ገጹ ኺቀያየር ከሎ እሞ ኣብ ኣእምሮኻ ስኣሎ። ንጉስ ንማርዶካይ ኬኽብሮ ሓላፍነት ዝሃቦኸ ንመን እዩ፧ ንሃማን!—ኣስ. 6:4-10።
14 ሃማን ነቲ እተዋህቦ ዕዮ ኸይፈተወ ፈጸሞ፣ ብጓሂ ድማ ተቐላጢፉ ናብ ቤቱ ኸደ። ሰበይቱን ፈተውቱን፡ እዚ ነገር እዚ ሕማቕ ፋል ምዃኑ ሓበርዎ፣ ምስ ማርዶካይ እቲ ኣይሁዳዊ ኣብ ዚገብሮ ቓልሲ ፈጺሙ ኸም ዘይዕወት ድማ ነገርዎ።—ኣስ. 6:12, 13።
15. (ሀ) ኣስቴር ሳላ ትዕግስታ እንታይ ጽቡቕ ውጺኢት እያ ረኺባ፧ (ለ) ንሕናኸ ብትዕግስቲ ‘ኽንጽበ’ ጥበባዊ ዝዀነ ስለምንታይ እዩ፧
15 ኣስቴር ንንጉስ ልማኖኣ ቕድሚ ምቕራባ፡ ብትዕግስቲ ሓንቲ መዓልቲ ሳላ እተጸበየት፡ ንሃማን ንውድቀቱ ዚኸውን ባይታ ኼጣጥሕ መገዲ ኸፈተትሉ። ንንጉስ ከይደቀሰ ኸም ዚሓድር ዝገበሮኸ የሆዋ ኪኸውን ኣይክእልንዶ፧ (ምሳ. 21:1) ቃል ኣምላኽ፡ ብትዕግስቲ ‘ኽንጽበ’ ዜተባብዓና ምዃኑ እምበኣር ኣየገርምን እዩ። (ሚክያስ 7:7 ኣንብብ።) ንኣምላኽ እንተ ተጸቢናዮ፡ እቲ ንጸገማትና ዚገብሮ ፍታሕ፡ ካብ ዝዀነ ይኹን ንሕና ኽንሓስቦ እንኽእል ፍታሕ ኣዝዩ ጸብለል ዝበለ ምዃኑ ኽንርእዮ ንኽእል ኢና።
ብትብዓት ተዛረበት
16, 17. (ሀ) ኣስቴር ‘እትዛረበሉ ግዜ’ ዝበጽሐ መዓስ እዩ፧ (ለ) ኣስቴር ካብታ ነቲ ንጉስ ቀዳመይቲ ሰበይቱ ዝነበረት ዋሽቲ እተፈልየት ዝነበረት ብኸመይ እያ፧
16 ደጊም፡ ኣስቴር ንትዕግስቲ ንጉስ ክትፍትኖ ኣይደለየትን። ንዅሉ እቲ ጸገማት ኣብቲ ዘዳለወቶ ኻልኣይ ምሳሕ ነገረቶ። ብኸመይከ እያ ኽትነግሮ ዝኸኣለት፧ ንጉስ ንኣስቴር፡ ልማኖኣ እንታይ ምዃኑ ኸም ብሓድሽ ብምሕታት ኣጋጣሚ ኸፈተላ። (ኣስ. 7:2) እቲ ኣጋጣሚ እቲ፡ ኣስቴር ‘እትዛረበሉ ግዜ’ እዩ ነይሩ።
17 ኣስቴር፡ “ኦ ንጉስ፡ ኣብ ቅድሜኻ ሞገስ እንተ ረኺበ፡ ንንጉስ ድማ ባህ እንተ ኣቢልዎ፡ ህይወተይ ከም ልማኖይ፡ ህዝበይ ከኣ ከም ሕቶይ ይወሃበኒ” ኢላ ንንጉስ ቅድሚ ምዝራባ፡ ብልባ ናብ ኣምላኻ ኽትጽሊ ኸላ ኣብ ኣእምሮና ኽንስእሎ ንኽእል ኢና። (ኣስ. 7:3) ኣስቴር፡ “ንንጉስ ድማ ባህ እንተ ኣቢልዎ” ብምባል፡ እቲ ንጉስ ንዚገብሮ ውሳነ ኸም እተኽብር ገሊጻ እያ። ኣስቴር ካብታ ደይመደይ ኢላ ዘዋረደቶ ቐዳመይቲ ሰበይቱ ዝነበረት ዋሽቲ ኣዝያ እተፈልየት እያ ነይራ። (ኣስ. 1:10-12) ብዘይካዚ፡ ነቲ ንጉስ ንሃማን ብምእማኑ ብዝገበሮ ዕሽነት ኣይወቐሰቶን። ኣብ ክንዳኡስ፡ ካብቲ ንህይወታ ኣብ ሓደጋ ዜውድቕ ኵነታት ኬድሕና እያ ለሚናቶ።
18. ኣስቴር ጸገማ ንንጉስ ዝነገረቶ ብኸመይ እያ፧
18 ልማኖ ኣስቴር ንንጉስ ከም ዘደንጸዎን ስጕምቲ ኺወስድ ድራኸ ኸም ዘሕደረሉን ፍሉጥ እዩ። ‘ንንግስተይ ኣብ ሓደጋ ኼውድቓ ዚደፍር እሞ መን እዩ፧’ ኢሉ ሓሲቡ ኪኸውን ይኽእል እዩ። ኣስቴር ኣስዕብ ኣቢላ፡ “ኣነን ህዝበይንሲ፡ ክንጸንትን ክንቅተልን ክንጠፍእን ተሼጥና ኢና። ተባዕትዮ ባሮትን ኣንስትዮ ባሮትን ኴንና ጥራይ እንተ ንሽየጥ፡ ስቕ ምበልኩ። ግናኸ፡ እዚ ንንጉስ ዚጐድኦ እዩ እሞ፡ እቲ ጭንቂ ግቡእ ኣይኰነን” በለት። (ኣስ. 7:4) ኣስቴር ነቲ ጸገም ኣግሂዳ ኸም ዝገለጸቶ፡ ኣስዒባ ግና እቲ ሽግር ባርነት ጥራይ እንተ ዚኸውን ነይሩ፡ “ስቕ ምበልኩ” ዚብል ሓሳብ ከም ዝሃበት ነስተብህለሉ። ብዛዕባኡ ኸይነገረቶ ስቕ እንተ ኢላ፡ እቲ ጃምላዊ ቕትለት፡ ንዕኡ እውን ጕድኣት ከም ዜስዕበሉ ኣጕልሓትሉ።
19. ንኻልኦት ብዜእምን መገዲ ብምርዳእ ዝመጸ ኻብ ኣስቴር እንታይ ንምሃር፧
19 እቲ ኣስቴር ዝገደፈቶ ኣብነት ንኻልኦት ከመይ ጌርካ ብዜእምን መገዲ ኸተረድእ ከም እትኽእል ዚምህር እዩ። ንሓደ እተፍቅሮ ብጻይካ ወይ ንሓደ ብዓል ስልጣን ብዛዕባ ኸቢድ ጸገም ክትነግሮ ምስ እትደሊ፡ ብትዕግስትን ብኣኽብሮትን ብግልጽን ምዝራብ ኣዝዩ ሓጋዚ እዩ።—ምሳ. 16:21, 23።
20, 21. (ሀ) ኣስቴር ንሃማን ዘቃልዓቶ ብኸመይ እያ፧ እቲ ንጉስከ እንታይ ተሰምዖ፧ (ለ) ሃማን ጕዱ ምስ ተቐልዐ እንታይ ገበረ፧
20 ኣሓሽዌሮስ፡ “ከምዚ ኺገብር ዝደፈረ መን እዩ፧ ኣበይከ ኣሎ፧” በላ። ኣስቴር፡ “እቲ ተጻራርን ጸላእንሲ፡ እዚ ኽፉእ ሃማን እዩ” ብምባል ናብ ሃማን ከተመልክት ከላ እሞ ኣብ ኣእምሮኻ ስኣሎ። ሃማን ነዚ ኸቢድ ክሲ እዚ ምስ ሰምዐ እንታይ ተሰሚዕዎ፧ ብራዕዲ ተዋሕጠ። ንጉስ እቲ ዚኣምኖ ኣማኻሪኡ ነታ ዜፍቅራ ሰበይቱ ዜጥፍእ ትእዛዝ ኪፍርም ከም ዘታለሎ ምስ ፈለጠ፡ ገጹ በርበረ ኺመስል ከሎ እሞ ኣብ ኣእምሮኻ ስኣሎ። ንጉስ ኣሓሽዌሮስ ምእንቲ ኺሃድእ ተሃንዲዱ ናብ ስፍራ ኣታኽልቲ ኸደ።—ኣስ. 7:5-7።
21 ሃማን፡ ጕዱ ምስ ተቐልዐ፡ ኣዝዩ ስለ ዝጃጀወ፡ ኪልምና ኣብ እግሪ ንግስቲ ፈፈው በለ። ንጉስ ናብቲ ኽፍሊ ምስ ተመልሰ እሞ ንሃማን ኣብ ዓራት ኣስቴር ቀሪቡ ኺልምና ኸሎ ምስ ረኣዮ፡ ብቝጥዓ ንንግስቲ ኣብ ቤት ንጉስ ኪዕምጻ ኸም ዝፈተነ ገይሩ ኸሰሶ። እዚ ድማ ሃማን ሞት ከም እተፈርዶ ዚእምት ነበረ፣ ገጹ ሸፊኖም ከኣ ወሰድዎ። ሽዑ፡ ሓደ ኻብቶም ሰበ ስልጣናት፡ ሃማን ንማርዶካይ ኢሉ ዘዳለዎ ነዊሕ ጕንዲ ኸም ዘሎ ንንጉስ ነገሮ። ኣሓሽዌሮስ ከኣ ንሃማን ኣብቲ ጕንዲ እቲ ኺሰቕልዎ ብኡብኡ ኣዘዘ።—ኣስ. 7:8-10።
22. እቲ ኣስቴር ዝሓደገቶ ኣብነት ተስፋ ኸይንቘርጽን እምነትና ኸይነጥፍእን ዚምህረና ብኸመይ እዩ፧
22 ኣብዛ ፍትሒ ዝጐደላ ዓለም፡ ፈጺምና ፍትሒ ኽንረክብ ዘይንኽእል ኰይኑ እንተ ተሰምዓና ኣየገርምን እዩ። ንስኻኸ፡ ከምኡ ተሰሚዑካዶ ይፈልጥ፧ ኣስቴር ተስፋ ኣይቈረጸትን፡ እምነታ እውን ኣየጥፍአትን። እትዛረበሉ ግዜ ምስ በጽሐ፡ ብትብዓት ምእንቲ ሓቂ ተዛረበት፡ ኣብ የሆዋ ድማ ተኣመነት። ንሕና እውን ከምኡ ንግበር። የሆዋ ኣይተቐየረን። ሕጂ እውን እንተ ዀነ፡ ንእኩያትን ንመታለልትን ከምቲ ንሃማን ዝገበሮ ብመጻወድያታቶም ኪፍንጥሮም ይኽእል እዩ።—መዝሙር 7:11-16 ኣንብብ።
ጥቕሚ ርእሳ ብምስዋእ ምእንቲ የሆዋን ምእንቲ ህዝቡን ስጕምቲ ወሰደት
23. (ሀ) እቲ ንጉስ ንማርዶካይን ንኣስቴርን ዓስቦም ዝሃቦም ብኸመይ እዩ፧ (ለ) እቲ ያእቆብ ቀቅድሚ ሞቱ ብዛዕባ ብንያም እተነበዮ ትንቢት ብኸመይ እዩ ተፈጺሙ፧ (“ትንቢት ተፈጸመ” ዘርእስታ ሳጹን ርአ።)
23 ኣብ መወዳእታ፡ ንጉስ፡ ማርዶካይ ካብ ቅትለት እተኸላኸለሉ እሙን ሰብ ምዃኑ ጥራይ ዘይኰነስ፡ ንኣስቴር ኣቦ ዀይኑ ኸም ዘዕበያ እውን ፈለጠ። ንሃማን ተኪኡ ቐዳማይ ሚኒስተር ኪኸውን ከኣ ሸሞ። ንጉስ፡ ቤት ሃማን፡ ምስ ኵሉ እቲ ማእለያ ዘይነበሮ ሃብቱ፡ ንኣስቴር ሃባ፣ ንሳ ኸኣ ንማርዶካይ ኣብ ልዕሊ ቤት ሃማን ሸመቶ።—ኣስ. 8:1, 2።
24, 25. (ሀ) ኣስቴር ውዲት ሃማን ምስ ተቐልዐ ዘይቀሰነት ስለምንታይ እያ፧ (ለ) ኣስቴር እንደገና ህይወታ ኣብ ሓደጋ ዘእተወት ብኸመይ እያ፧
24 ንግስቲ ኣስቴር፡ ንሳን ማርዶካይን ካብ ጥፍኣት ስለ ዝደሓኑ፡ ቀሲና ድያ፧ ኣብ ጥቕሚ ርእሳ ጥራይ ተተኵር ነይራ እንተ ትኸውን፡ ምቐሰነት ነይራ። ኣብቲ ግዜ እቲ፡ እቲ ሃማን ንዅሎም ኣይሁድ ንምጽናት ዘመሓላለፎ ትእዛዝ ናብ ኵሉ ዅርናዓት እቲ ግዝኣት ተዘርጊሑ ነይሩ እዩ። ሃማን ነቲ ሕሱም መጥቃዕቱ ዚትግብረሉ ምሹእ ኣጋጣሚ ንምውሳን፡ ዕጫ ወይ ጱር ኣውዲቑ ነይሩ፣ እዚ ሓደ ዓይነት ተግባር መናፍስትነት እዩ ነይሩ ኪኸውን ዚኽእል። (ኣስ. 9:24-26) እታ መዓልቲ እቲኣ፡ ገና ኣዋርሕ ተሪፍዋ እኳ እንተ ነበረ፡ እቲ ግዜ ኣዝዩ ይጐዪ ነበረ። ኰይኑ ግና፡ እቲ ጥፍኣት ኪውገድ ይኽእል ነይሩ ድዩ፧
25 ኣስቴር፡ ሕጂ እውን ብወግዓዊ መገዲ ኸይተጸውዐት ኣብ ቅድሚ ንጉስ ቐረበት። በዚ ኸምዚ፡ ጥቕሚ ርእሳ ብምስዋእ ንህይወታ ኣብ ሓደጋ ኣእተወታ። ሰብኣያ ነቲ ሓደገኛ ትእዛዝ ምእንቲ ኺስርዞ፡ ኣብ ክንዲ ህዝባ እናበኸየት ለመነቶ። ኰይኑ ግና፡ ብስም ንጉስ ፋርስ እተመሓላለፈ ሕግታት ኪስረዝ ኣይክእልን እዩ ነይሩ። (ዳን. 6:12, 15) ስለዚ፡ ንጉስ ንኣስቴርን ንማርዶካይን ሓድሽ ሕግታት ጽሒፎም ኬመሓላልፉ ስልጣን ሃቦም። ካልኣይ ኣዋጅ ከኣ ተመሓላለፈ፣ እዚ ድማ ኣይሁድ ንህይወቶም ኪከላኸሉላ ዚፈቅድ ኣዋጅ እዩ ነይሩ። ፈረሰኛታት ብፍጥነት ናብ ኵሉ ኽፍሊ እቲ ግዝኣት ብምኻድ፡ ነዚ ብስራት እዚ ንኣይሁድ ኣብጽሑሎም። በዚ ኸምዚ ኣብ ኣይሁድ ተስፋ ዓሰለ። (ኣስ. 8:3-16) እዚ ሓድሽ ትእዛዝ እዚ እንተ ዘይመሓላለፍ ነይሩ፡ እቶም ኣብቲ ሰፊሕ ግዝኣት ዝነበሩ ኣይሁድ፡ ኣጽዋር ተዓጢቖም ንውግእ ኪስለፉ ኣይምኸኣሉን። እሞኸ፡ “የሆዋ ጐይታ ሰራዊት” ምስ ህዝቡ ነይሩ ድዩ፧—1 ሳሙ. 17:45።
26, 27. (ሀ) እቲ የሆዋ ንህዝቡ ዝሃቦም ዓወት ክሳዕ ክንደይ ዓብይን ሰፊሕን እዩ ነይሩ፧ (ለ) ምስ ጥፍኣት ደቂ ሃማን ብዚትሓሓዝ፡ ኣየናይ ትንቢት እዩ ተፈጺሙ፧
26 እታ እተመርጸት መዓልቲ ምስ በጽሐት፡ ህዝቢ ኣምላኽ ድሉዋት እዮም ነይሮም። ማርዶካይ እቲ ኣይሁዳዊ፡ ቀዳማይ ሚኒስተር ኪኸውን ከም እተሸመ ዚገልጽ ዜና፡ ኣብ ኵሉ ግዝኣት ፋርስ ስለ እተዘርግሐ፡ ሓያሎ ሰበ ስልጣን ፋርስ እውን ከይተረፉ ንኣይሁድ ሓገዝዎም። የሆዋ ንህዝቡ ዓብዪ ዓወት ሃቦም። እወ፡ ጸላእቲ ህዝቡ፡ ከም ብሓድሽ ኣድብዮም ንህዝቡ ምእንቲ ኸየጥቅዕዎም ምሉእ ብምሉእ ከም ዚሰዓሩ ገይሩ ኪኸውን ኣለዎ። *—ኣስ. 9:1-6።
27 ብዘይካዚ፡ እቶም ዓሰርተ ደቂ እቲ እኩይ ሃማን ብህይወት እንተ ዚሕደጉ ነይሮም፡ ማርዶካይ ቀሲኑ ንቤት ሃማን ኬመሓድር ኣይክእልን እዩ ነይሩ። ስለዚ፡ ኵሎም ደቂ ሃማን ተቐትሉ። (ኣስ. 9:7-10) በዚ ኸምዚ ኸኣ ትንቢት መጽሓፍ ቅዱስ ተፈጸመ፣ ከመይሲ፡ ኣምላኽ ኣቐድም ኣቢሉ ንህዝቡ ነቶም እኩያት ጸላእቶም ዝነበሩ ኣማሌቃውያን ምሉእ ብምሉእ ኬጽንትዎም ኣዚዝዎም ነይሩ እዩ። (ዘዳ. 25:17-19) ካብዞም ንኺጠፍኡ እተዀነኑ ህዝቢ፡ እቶም ኣብ መወዳእታ ዝጠፍኡ ደቂ ሃማን እዮም ነይሮም ኪዀኑ ዚኽእሉ።
28, 29. (ሀ) የሆዋ፡ ኣስቴርን ህዝባን ኣብ ውግእ ኪካፈሉ ዝፈቐደ ስለምንታይ እዩ፧ (ለ) እቲ ኣስቴር ዝሓደገቶ ኣብነት ንዓና በረኸት ዝዀነና ስለምንታይ እዩ፧
28 ኣስቴር ንእሽቶ እኳ እንተ ነበረት፡ ውግእን ቅትለትን ዚሓቍፍ ንጉሳዊ ትእዛዝ ምምሕልላፍ ዚሓትት ከቢድ ጾር ተሰኪማ ነይራ እያ። ኰይኑ ግና፡ ዕላማ የሆዋ ምእንቲ ኺፍጸም ህዝቢ እስራኤል ኪዕቈቡ የድልዮም ነይሩ እዩ፣ ከመይሲ፡ ነቲ ንዅሎም ደቂ ሰብ እንኮ ተስፋ ዝዀነ መብጽዓ እተገብረሉ መሲሕ ዚፈርዩ ህዝቢ እዮም ነይሮም። (ዘፍ. 22:18) ሎሚ ዘለዉ ኣገልገልቲ ኣምላኽ፡ የሱስ እቲ መሲሕ ናብ ምድሪ ምስ መጸ፡ ንሰዓብቱ ኻብቲ ግዜ እቲ ንነጀው ኣብ ስጋዊ ውግእ ከይካፈሉ ኸም ዝኸልከሎም ምፍላጦም የሐጕሶም እዩ።—ማቴ. 26:52።
29 ይኹን እምበር፡ ክርስትያናት ኣብ መንፈሳዊ ውግእ ይካፈሉ እዮም። ከመይሲ፡ ሰይጣን ነታ ኣብ የሆዋ ኣምላኽ ዘላትና እምነት ኬጥፍኣ ኻብ ቅድሚ ሕጂ ብዝያዳ ህርድግ እዩ ዚብል። (2 ቈረንቶስ 10:3, 4 ኣንብብ።) ኣብነት ኣስቴር ምርካብናስ፡ ኣየ ኸመይ ዝበለ በረኸት ኰን እዩ! ንሕና እውን ንኻልኦት ሰባት ብጥበብን ብትዕግስትን ኣረዲእና ኸም ዚኣምኑ ብምግባር፡ ተባዓት ብምዃን፡ ንህዝቢ ኣምላኽ ክንሕለቐሎም ኢልና ድማ ጥቕሚ ርእስና ንምስዋእ ፍቓደኛታት ብምዃን ከም ናይ ኣስቴር ዝኣመሰለት እምነት ነርኢ።
^ ሕ.ጽ. 26 ንጉስ ንኣይሁድ ብኻልአይቲ መዓልቲ እውን ነቶም ዝተረፉ ጸላእቶም ኬጽንትዎም ፈቐደሎም። (ኣስ. 9:12-14) ኣይሁድ ካብ ሽዑ ኣትሒዞም፡ ነታ መዓልቲ ዓወት እቲኣ፡ ዓመት ዓመት ኣብታ ኣብ መወዳእታ ለካቲትን መጀመርታ መጋቢትን እትውዕል ወርሒ ኣዳር የብዕልዋ እዮም። እቲ በዓል፡ ጱሪም እዩ ዚብሃል፣ እዚ ስም እዚ፡ ካብቲ ሃማን ንእስራኤል ንምጽናት ዘውደቖ ዕጫ ወይ ጱር እተወሰደ እዩ።


text:
ብሰላም እተዉ
ናብ ማሕበር ኣቡነ ሰላማ ዌብሳይት ብሰላማ እተዉ፣ ኣብዚ ዌብሳይት እዚ መንፈሳዊ ህይወትኩም ዝሕግዝ ዘነቓቕሕ ቡዝሓት መደባት ሕዛ ቐሪባ ኣላ እሞ ተጠቀምቲ ክትኮኑ ብ ኣምላክ ሽም ብትሕትና ንሓትት። እዚ ዌብሳይት ብ ሃይማኖት ንዝጎልመሱ ፣ ለውጢ ኣብ ምምፃእ ንዘለዉ ፣ ገና ጀመርቲ ንዝኾኑን ፈፂሞም ሃይማኖት ዘይፈልጡን ኮቶስ ንኹላትና ዝሕግዝ፡ መንፈሳውይ ሂወትና ዘለምልምን ፉሉይ መደባት ሕዛ ቐሪባ ስለ ዘላ ብሓጎስ ክነበስረኩም ንፈቱ።
''ናይ ጎይታና ኣምላኽና መድሓኒና እየሱስ ክርስቶስ ልደት''
''ሕጻን ተወሊዱልና፡ ወዲ ተውሂብና እዩ እሞ፡ እቲ ግዝኣት ከኣ ኣብ መንኲቡ እዩ፡ ስሙውን ግሩም፡ መካር፡ ብርቱዕ ኣምላኽ፡ ኣቦ ዘለኣለም፡ መስፍን ሰላም ኪስመ እዩ።'' ኢሳይያስ 9:6።
+++ እንቋዕ ናብ ናይ ጎይታናን ኣምላኽናን መድሓኒናን እየሱስ ክርስቶስ ዓመታዊ ናይ ልደት ክብረ በዓልን ናይ ቅድስት ሰማእት ኣርሴማ ወርሓዊ በዓልን ብሰላም ኣብጸሓና። ጎይታና ኣምላኽና መድሓኒና እየሱስ ክርስቶስ ናይ ልደቱ በረኸትን ናይ ቅድስት ሰማእት ኣርሴማን ምስ ማሕበርናን ምስ ኩልና ህዝበ ክርስትያንን ይኹን ኣሜን።+++
++++++++++ ናይ ጎይታና ኣምላኽና መድሓኒና እየሱስ ክርስቶስ ልደት ታሕሳስ 29 ቤተክርስትያና ተኽብር። +++++++++
ካብ ኣባ ሳሙኤል ወልደ ሰላማ ናይ ጽሑፍ ዝቀረበ።
ኣብ ቤቴልሄም ኣብ ደምበ ኣብ መብልዒ ማል ዝተወለደ ህጻን እየሱስ መን እዩ? ኣብ መጽሓፍ ቅዱስ ሙሉእ ካብ ድንግል ስለ ዝውለድ ህጻንን ዝውለድ ንጉስን እንዳበለ ስለ ናዚ ህጻን ብዙሕ ይዛረብ፣ ብፍላይ ኣብ ትንቢተ ኢሳያስ ብዛዕባ እዚ ህጻን ዓሚቕ ምስጢር ይዛረብ ካብኣቶም ፧ -
"ሕጻን ተወሊዱልና፡ ወዲ ተዋሂብና እዩ እሞ፡ እቲ ግዝኣት ከኣ ኣብ መንኵቡ እዩ፡ ስሙ እውን ግሩም፡ መካር፡ ሓያል ኣምላኽ፡ ኣቦ ዘለኣለም፡ መስፍን ሰላም ክስመ እዩ።" ኢሳ 9፧6። ኣብ ላዕሊ ዘሎ ናይ መጽሓፍ ቅዱስ ዝተቐደሰ ቃል "መካር፥ ሓያል አምላክ” ኢሉ ነቲ ህጻን ይጽውዖ። ኣምላኽ ዝብል ቃል እዚ ህጻን ብርግጽ ኣምላኽ ምዃኑ የረድእ፣ መካር ሓያል ዝብሉ ቃላት ድማ ናይ ኣምላኽ ባህርያት ዝገልጹ እዮም።
ኣምላኽ ዝብሎ ዝብሃል ዘሎ ህጻን ብሓቂ ኣዳምን ሄዋንን ዝፈጠረ፣ 40 መዓልቲ ዝናብ ኣዝኒቡ ኖሁን ደቁን (ኣንስቲ ደቁን) ኣድሒኑ ዓለም ኩሉ ዝደምሰሰ፣ ሓዊ ኣዝኒቡ ሶዶምን ጎመራን ዘጥፈአ፣ መኻን ሳራ ወዲ ዘሕቖፈ፣ ግብጽን ፈርኦንን ብዓሰርተ መቕዘፍቲ ዝቐዘፈ፣ እስራኤል ናይ ኤሬትራ ባሕሪ ኸፊሉ ዘሳገረ፣ መና ካብ ሰማይ ዘዝነበ፣ ማይ ካብ ከውሒ ዘፈለቐ ናይ ኣብርሃም ናይ ይስሃቅ ናይ ያእቆብ ኣምላክ፣ ናይ ሳሙኤል፣ ናይ ዳዊት፣ ናይ ሰሎሙን፣ ናይ ኤልያስን ናይ ኤልሳእን ኣምላኽ ኣልፋን ኦሜጋን ኣምላኽ እዚ ህጻን እዩ። ነብዩ ኢሳያስ ኣይሁዳዊ ናይ ልኡል ኣምላኽ ቅዱስ ነብይ እዩሞ መን ኣምላኽ ኢሉ ክጽውዕ ከምዘለዎ ኣጸቢቑ ዝፈልጥ እዩ። ትኽክል ስለዝኾነ ድማ ኣብ መጽሃፍ ቅዱስ ሰፈረ። ቀጺሉ ብዝገርም ቃል “ኣቦ ዘልኣለም ” ይብሎ ዘልኣለማዊ ዝኾነ ኣምላኽ ጥራይ እዩ። ስለዚ እዚ ህጻን ነብይ ኣይኮነን፣ ሓድሽ ህጻን ቅድምሕጂ ዘይነበረ እውን ኣይኮነን ዘልኣለማዊነቱ ዝነበረ፣ ዘሎን ዝነብርን ምዃኑ ይገልጽ።
ብተወሳኺ እዚ ኣምላኽ ናይ ኣምላኽ ስራሕ ዝሰርሕ ኣምላኽ እዩ ዝተበሃለ እምበር ዘማልድ ኣምላኽ ኢሉ ኣይጸወዖን። ክሳብ ሕጂ ኣምላኽ ኣየማለደን ንመንከ ክማልድ ኣምላኽ ዝብል ቃል ተማላድነቱ እምበር ኣማላድነቱ ኣይገልጽን። ብስጋ ምምጽኡ ሓያል መካር ኣምላኽ ኣቦ ዘልኣለም ናይ ሰላም ሓለቓ ካብ ምዃን ዝኸልክሎ ዘይኮነስ “ተባሂሉ ክስመ እዩ” ዝብል ቃል ግን እዚ ሽሙ ኣምላክ ኣብ ዙፋኑ ከሎ ዝጽወዓሉ ሕጅውን ብስጋ ምንም ከይተቐየረ ሓያል መካር ኣምላኽ ኣቦ ዘልኣለም ናይ ሰላም ሓለቓ ካብ ምኻን ዝኽልክሎ ስለዘይኮነ ነገር ግን “ተባሂሉ ከምዝጽዋዕ” ይገልጽ። ካሊእ ማቴዎስ ወንጌል 2፧2 "እንሆ፡ ሰብ ጥበብ፡ እቲ እተወልደ ንጉስ ኣይሁድ ኣበይ ኣሎ? ኰዀብ ኣብ ምብራቕ ርኢና እሞ፡ ክንሰግደሉ መጺእና፡ እናበሉ ካብ ምብራቕ ናብ እየሩሳሌም መጹ” ይብል እዚ ቃል ህጻን እየሱስ ዝስገደሉ ኣምላኽ ምዃኑ የርኢ እዚ ድማ መጽሓፍ ቅዱስ ስላዝኣመነሉ ኣስፊርዎ ኣሎ።
እዚ ህጻኑ ንጉስ ጥራሕ ኣይኮነን ኣምላኽ፣ ኣቦ ዘልኣለም ናይ ሰላም ሓለቓ እውን እምበር። እሞድኣ ንምንታይ እዩ ኣምላኽ ባዕሉ ዝፈጠሮ ስጋ ክለብስ ዝፈተወ? ኣብቲ ደምበ ምሕደሪ እንስሳት እቲ ኣዝዩ ድኻ ዝበሃል እኳ ዘይሓድሩሉ ቦታ ክውለደሉ ከመይ መረጾ? እወ ኣእምሮ ዘለዎ ሰብ ኩሉ እዚ ሕቶ ክሓትት ይግባእ። መልሱ መጽሓፍ ቅዱስ ይነግረና። "ድማ መንግስተ ሰማያት ጽቡቕቲ ዕንቊ ዝደሊ ነጋዳይ ትመስል። ሓንቲ ኽብርቲ ዕንቊ ምስ ረኸበ፡ ከይዱ ዘለዎ ዂሉ ሸጠ እሞ ዐደጋ።
” ማቴ13፧45-46 ኣብዚ ቅዱስ ቃል ብነጋዳይ ዝተመሰለ መን እዩ? በነጋዳይ ዝተመሰለ ኣምላኽና እየሱስ ክርስቶስ እዩ። ናብዚ ዓለም ምምጽኡ፣ ኣብ ደምበ መብልዒ ማል ምውላዱ፣ ካብ ኩላትና ብታሕቲ ድኻ ዝኾነ ዝለዎ ኩሉ ሸይጡ ዝበሃል ቅዱስ ጳውሎስ ከም ዝተዛረቦ "ጸጋ ጐይታና እየሱስ ክርስቶስ ትፈልጡ ኢኹም እሞ፡ ንስኻትኩም በቲ ድኽነቱ ምእንቲ ኽትህብትሙ፡ ሃብታም ክነሱስ፡ ምእንታኻትኩም ደኸየ።” 2ኛቆሮ8፧9 ሃብታም ዝበሎ ኣምላኽ ናይ ኩሉ ወናኒ ኩሉ ናቱ ስለዝኾነ እዩ። ኣብ ናይ ነጋዳይ ምሳሌ ከም ዝገልጾ ናይ ኣምላኽነቱ ክብሪ፣ ግርማን መልክዕን ሸጠ ድኻ ዝተበሃለ ድማ ካብ ነገስታትን መሳፍንትን ዘይኮነስ ካብ ድኻን ምስኪንን ኣደ ምውላዱ፣ ኣብ ቤተመንግስቲ ዘይኮነስ ኣብ ደምበ ኣብ መብልዒ ማል ምውላዱን፣ ናብ ግብጺ ምስዳዱን፣ ምጽራፉን፣ መጸፋዑ፣ ኣብ ገጹ ርኩስ ምራቖም ስለ ዝተፈኡሉን ከም ወንጀለኛ ብመስቀል ምማቱን ኩሉ ሸይጡ ድኻ ኮነ ተባሃለ።
ግን…… እንታይ ክገዝእ እዩ እዚ ኩሉ?????????? ክብርቲ ዕንቊ። ክብርቲ ዕንቊ ዝተበሃለኸ መን እዩ????? እሱድኣ ኣነን ንስኹምን ኢና ኣምላኽና እሱ ክቡር ሃብትን ዕንቁን እንከሎ ንዓና ከም ክብርቲ ዕንቊ ጌሩ ኩሉ ሓዲጉ ንዓነ ዝገዘአ ብሓቂ ኣንሕና ክብርቲ ዕንቊ ዲና???????? ኣይ እሱ ድኣ ኣይኮናን፤ ወድሰብ ካብ ማዓስ ድኣሞ ክብርቲ ዕንቊ ኮነ? "ኲሎም ሓጢኦም ክብሪ ኣምላኽውን ስኢኖም።” ሮማ 3፧23 ዝብል ቃል ወዲሰብ ኩሉ ሃጥያተኛ ምኃኑ የረድእ። ግን ክብርቲ ዕንቊ ዝኾና እሱ ኣምላኽና ስለዝፍቀረና ጥራይ እዩ። እሱ ክርኤና ከሎ ግን ከም ክብርቲ ዕንቊ ይፈትወና ይብህገና ክሳብ ሞት ድማ ኣፈቂሩና መጽሓፍ ከም ዝነግረና ኩላትና ክሳብ መወዳእታ ኣፍቀረና "ኽሳዕ መወዳእታ ኣፍቀሮም።” ዮሓ13፧1።ስለዚ ድማ እዩ እዚ ነው በዓል ክነብዕል ከለና ዘደምም ፍቕሩ ክነስተውዕልን ክንግንዘብን ዘለና። ናይ ሓጎስ በዓል ዝኾነ ክሑጎስ ስለዝመጸ ዘይኮነስ ንዓና ካብ ዘልኣለማዊ ኩነኔ ኣድሒኑ ከሖጉስ (ብርግጽ ናትና መንፈሳዊ ሓጎስ ናቱ ሓጎስ እዩ) ስለዝመጸ እዩ።
ንሱ ከምዝፈተወና ንሕና እውን ክንፈትዎ እሱ ንዓና ከምዝነበረ ኣንሕና ድማ ንክብሩ ክነብር ምስትውዓል ይሃበና።
ርሑስ ልደት ይግበረልና።
ዓመታዊ ክብረ በዓል ኣቦና ኣባ ሰላማ ከሳቴ ብርሃን ጵጵስና ዝተቀበልሉ ብክብ ዝበለ መዓርግ ተከቢሩ
ኣብቲ ዕለት ጉባኤ ብጸሎት ብራኬ ኣቦናን መምህርናን ኣባ ሳሙኤል ወልደሰላማ ድሕሪ ምክፋት፡ናይቲ ዕለት ታኣምረ ማርያምን ታምረ ኣባ ሰላማን ተነቢቡ።ቀጺሉ መክፈቲ መደባት ዝኮነት ናይ ሓባር መዝሙር ብምዝማር፡ ብመዘምራን ክፍሊ ማሕበር ኣቡነ ሰላማ ከሳቴ ብርሃን ጥዑም ዜማን ላዛን ዘለዎ መዝሙራት ብተከታታሊ ቀሪቡ፡ነቲ ዕለት ዝተዳለወ እቲ ህያውን ዘልኣለማውን ዝኮነ ቃል እግዚኣብሄር ኣምላክና ብኣፈ መዓር ዝኮኑ ኣቦናን መምህርናን ኣባ ሳሙኤል ወልደሰላማ ዘፍ 28፡15 እንሆ ኸኣ፡ ኣነ ምሳኻ እየ፡ እቲ ዝበልኩኻ ኽሳዕ ዝገብሮ ኣይሐድገካን እየ እሞ፡ ኣብ እትኸዶ ዅሉ ኽሕልወካ እየ፡ ናብዛ ምድሪ እዚኣ ድማ ክመልሰካ እየ።መበገሲ ብምውሳድ ንኣባላት ማሕበርን መእመናን ስፍሕ ዝበለ መንፈሳውን ትምህርትን ምክርን ተግሳጽን ቀሪቡ።ሲዒቡ ብተከታተሊ መዝሙራት ብመዘምራን ክፍሊ ማሕበር ኣቡነ ሰላማ ከሳቴ ብርሃን ድሕሪ ምቅራብ፡ነቲ ዕለት ዝተዳለወ ጸበል መእመናን ድሕሪ ምቅማስ መደብ ከምቲ ብጸሎት ዝጀመረ ብጸሎት ተዛዚሙ።ነዚ ዝምልከት ስእላዊ መግለጺ ከምዚ ዝስዕብ ይመስል;ጸሎትን በረከትን ናይ ኣቦና ኣባ ሰላማ ከሳቴ ብርሃን ምስ ማሕበርናን ኣቦናን ምስ ኩሉ ህዝበ ክርስትያንን ይኩን።
''እስመ መምህረ ሕግ ይሁብ በረከተ፡ ናይ ሕጊ መምህር በረኸት ይሕብ እዩ'ሞ።'' መዝ 84:5
+++ እንቋዕ ናብ ኣቦና ኣቡነ ሰላማ ከሳቴ ብርሃን ጵጵስና ዝተሾምሉ ዓመታዊ ክብረ በዓል ብሰላም ኣብጸሓና።+++
ክቡራት ምዕመናን ናይ ኣቦና ኣቡነ ሰላማ ከሳቴ ብርሃን ናይ ጽድቁን ናይ ተጋድሉኡን ዜና ክንነግረኩም ስምኡ። ሃዋርያዊ ኣቦና ኣቡነ ሰላማ ናይ ሕጊ መምህርን ናይ በረኸት ኣቦ ከምዝ ኾኔ ብቅዱሳን ኣቦታት ኣንደበት ከምዚ ኢሎም መስኪሮምሉ እዮም፥
1. ቅዱስ ኣትናቲዮስ ሊቀ ጳጳስ ዘእስክንድሪያ
ኣነ ኣትናቲዎስ 18 ታሕሳስ ብጹእ ቅዱስ ኣቡነ ሰላማ ከሳቴ ብርሃን ኣብ ኢትዮጵያን ኤርትራን ሃገር ናይ ጵጵስና ሹመት ሾይመካ ኣብ እስክንድርያ ሃገር ኣዋጅ ነጋሪ ዜርካ ኣውጅ ኢሉ ኣዚዝዎ። ኣቦና ኣትናቲዎስ ብጹእ ቅዱስ ማር ኣቡነ ሰላማ ከሳቴ ብርሃን ሰላማ ኣፈ ወርቂ ኣፈ መዓር ናይ ሚስጥርን ናይ ጸባን ፈልፋሊት መዓዛኻ ከም ዕጣን ከም ጽጌ ሮማን ዝጸበቀ ሰላማ መዓዛኻ ከም ጨና ዝኾነ ሰላማ ናይ በደል ጸልማት ዘርሕቕ ብርሃን ኢኻ ሰላማ ኣብ ቆላ ውሽጢ ዘሎ ናይ ደንጎላት ኮል ኢኻ ዝተመረጽካ ኣቦ ሰላማ ናይ በረኸት ዘይትን ናይ ክህነት ናይ መንግስትን ቅብኣት ኢኻ፡ ሰላማ ናይ ጥሙያት ናይ ጽሙኣት ምግብን መስተን ኢኻ፡ ሰላማ ናይ ዕውራን ብርሃን ናይ ሓንካሳት ምርኩስ ኢኻ፡ ሰላማ ንሓጥኣን ናይ ሃይማኖት በትሪ መድሓኒት ኢኻ፡ ሰላማ ናይ ቤተ - ክርስቲያን ጉልላት ዓምዲ ኢኻ፡ ሰላማ ዘይትነቓነቕ ጽኑዕ መሰረት ኢኻ፡ ኢሉ ብስላሴ ስም ባሪኹ እዚ ብማለት ናይ ምንኩስና ክዳን ኣልቢሱ ኣብ ዝኸበረ ወንበር ኣቐሚጥዎ።
2. ኣባ ጊዮርጊስ ዘጋስጫ ብሰዓታት ምስጋንኡ ከምዚ ኢሉ ኣመስጊንዎ፥
"ሰአል ለነ ሰላማ አቡነ ወመምህርነ እለ ፅልመት ነበርነ ከሰትከ ለነ ብርሃነ ዜናሁ ለመድሃኒነ"፤ አቦናን መምህርናን አቡነ ሰላማ አብ ጸልማት ዝነበርና ንዓና ናይ ክርስቶስ ብርሃነ ወንጌል አብሪህካልና፡፡ /ኣባ ጊዮርጊስ ዘጋስጫ ኣብ ናይ ሰዓታት ምስጋና/
3. ማሕለታይ ቅዱስ ያሬድ ብዝማሬኡ፥
"ዝንቱ ብእሲ መምህርነ ዘተፈነወ ውስተ ምድር ይከስት ብርሃነ፥ ብማለት ብርሃን ክገልጸልና ናብ ሀገርና ዝተለአኸ እዚ ሰብ መምህርና እዩ፡፡" /መጽ. ድጓ/
4. ናይ እየሩሳሌም ኤጵስ ቆጶስ ኣባ ቂርሎስ ብራእይ ተገሊጽሉ፥
ፍሬምናጦስ አብ አክሱም አብ ዝነበሩሉ ግዜ ናይ ቤተ መንግስቲ አማኻሪ ጥራይ ዘይኮነስ ቀደም ክብል ናይ ኦሪት እምነት ብሓደ እግዚአብሔር ምእማን ከምዝነበረ ዝፍለጥ ኮይኑ ናይ ተዋህዶ እምነት ጥምቀት ክህነትን ብዝግባእ ዝምስረተሉን ዝሰፍሓሉን መንገዲ ይደሊይ ነይሩ፡፡ አብዚ ግዜ ዝነበሩ ናይ ሐበሻ ክርስቲያን ሃይማኖት ጥራሕ እምበር ክህነት ፣ ቁርባንን ካልኦት ናይ ክርስቲያን ስርዓት አይነበሮምን፡፡
ሉዑላን ነገስታት አብርሃን አጽብሃን ዓቕመ አዳም በጺሖም ናይ አቦኦም መንግስቲ ምስ ተረከቡ ኤድስዮስ ናብ ሀገሩ ተመሊሱ ካህን ኮይኑ፡፡ ፍሬምናጦስ አቡነ ሰላማ ብእግዚአብሔር ፍቃድ ተላኢኹ ግብጺ ሀገር እስክንድሪያ ከይዱ ጵጵስና አምጺኡ አብ ኢትዮጵያን አብ ኤርትራን ሃዋርያ ኮይኑ ከምህርን ከጠምቕን ብእግዚአብሔር መልእኽቲ ተነጊርዎ፡፡ በዚ መሰረት ስለዝረአዮ ነገር ንነገስታት አረዲኡዎም ብድሕሪ እዚ ጵጵስና ከምጽእ ጽቡቕ ፍቓዶም ስለዝኾነ ናብ እስክንድሪያ ከይዱ፡፡
ፍሬምናጦስ እስክንድርያ ዝበጽሐ እለ እስክንድሮስ ንኣትናትዮስ ሒዙ ንጉባኤ ኒቅያ አብ ዝኸደሉ ግዜ ነይሩ ክሳብ ዝምለስ ትምህርተ ቤተ ክርስቲያን እንዳተምሃረ ብትዕግስቲ ምሕላው ግዲ ኾይኑዎ፡፡ እለ እስክንድሮስ አብ ጉባኤ ንቅያ ብአትናትዮስ ኣፈ ጉባኤነት አርዮስ ረቲዑ ምስተመለሰ ሽዑ ንሹዑ ስለዝዐረፈ አብ መንበሩ አትናትዮስ ተተኪኡ፡፡ ፍሬምናጦስ ዝኸደሉ ዓቢይ ምኽንያት ንቅዱስ አትናትዮስ አቕሪቡ፡፡ አትናትዮስ ናይ ሐበሻ ሐይማኖት ብዝግባእ ምስተረድአ ንፍሬምናጦስ ስርዓተ ቤተ ክርስቲያን አምሂሩ ኤጲስ ቆጶስ ዘአክሱም ወዘኩላ ኢትዮጵያ ኢሉ ብአንብሮት ዕድ ተሾይሙ፡፡ ብሹመቱ ሰላማ ዝብል ስም ንኽወጸሉ መልአኩ ቅዱስ ዑራኤል ንእየሩሳሌም ኤጵስ ቆጶስ ኣባ ቂርሎስ ብራእይ ተገሊጹ ነጊሩዎ፡፡
ሰላማ ማለት ኣብ እግዚአብሔርን አብ ሰብን ማእኸል ኮይኑ ዘተዓርቕ ማለት እዩ፡፡ እብ ዘመነ ጥሜት ጽጋብ ኣብ ዘመነ ኲናት ሰላም ዝህብ ማለት እዩ፡፡ ብርሃነ ወንጌል ንኢትዮጵያን ንኤርትራን ዝለዘብሰረ ብብርሃነ ትምህርቱ ዝተሓጎሱ አብ ፀልማት ውሽጢ ነይሮም ብእኡ መንገዲ ወንጌል ዝበርሀሎም ምእመናን ከሳቴ ብርሃን ብማለት ሰይመሞ፡፡
ስለዚ ክቡራት ምዕመናን እዚ ቅዱስ ኣቦ እዚ ናይ ኦርቶቦክስ ተዋህዶ ፈላሚ ሃዋርያ ኣቦና ኣቡነ ሰላማ ከሳቴ ብርሃን ከምቲ ነቢይ ዳዊት ዝበሎ ''እስመ መምህረ ሕግ ይሁብ በረከተ፡ ወየሓውር እምኃይል ውስተ ኃይል፡ ወያስተርኢ ኣምላከ ኣማልክት በጽዮን።'' ''ናይ ሕጊ መምህር በረኸት ይሕብ እዩ'ሞ። ካብ ሓይሊ ናብ ሓይሊ ይኸዱ፣ አብ ጽዮን አብ ቅድሚ ኣምላኽ ይቘሙ።'' መዝ 84:5። ከም በሎ ኣቦና ሃዋርያና መምህርና ፈሊጥና ዕለቱ ክነክብሮን ናይ ቃል ኪዳኑ ተጠቃማይ ክንኽውን እግዚኣብሔር ብቸርነቱ ይሃግዘና።
''ኣዒንቲ እግዚኣብሄርሲ ናብ ጻድቃን እየን ዚርእያ፡ ኣእዛኑውን ናብ ጸሎቶም እየን፥'' 1ይ ጴጥሮስ 3:12፤
ኣቦና ኣቡነ ሰላማ ከሳቴ ብርሃን ናይ መጀመርታ ቀዳማይ ሃዋርያ ዝኾነ ኣቦና ኣቡነ ሰላማ ከሳቴ ብርሃን ጵጵስና ዝተሾመሉ ዓመታዊ ክብረ በዓል እዩ። ኣቦና ኣቡነ ሰላማ ከሳቴ ብርሃን ጵጵስና ክሽወም ከሎ ኣብ ምድሪ ሓበሻ ኣምደ ብርሃን ተገሊጹ። ኣቦና ክርስትና፡ ጥምቀት፡ ክህነት፡ ጵጵስና ኣምጺኡ ብወንጌልን ብጥምቀትን ካብ ጸልማት ናብ ብርሃን ኣሰጋጊሩና እዩ። ሓዱሽ ኪዳን ሰቢኹ ክርስትና ኣጥሚቑ ናይ ክርስቶስ ስግኡን ደሙን ኣቐቢሉ ንሰማያዊ ማዕረግ ዘብጸሐና ጻድቕ ኣቦና እዩ።
''ብክርስቶስ ኣእላፋት መዕበይቲ እኳ እንተ ኣለዉኹም፡ ኣነ ብክርስቶስ እየሱስ ብወንጌል ወሊደኩም እየ እሞ፡ ብዙሓት ኣቦታትሲ የብልኩምን። '' 1ይ ቆሮንቶስ 4:15።
ሃዋርያዊ ኣቦና ኣቡነ ሰላማ ከሳቴ ብርሃን ኣብ ምድሪ ሓበሻ ናይ መጀመርያ ክርስትና ዘጥመቐ ቤተክርስቲያን ዝተኸለ ካብ ኦሪትን ዝተፈላለየ ናይ ጣኦት እምነት ብሃገር ደረጃ ሓደ ናይ ተዋህዶ ክርስትና እምነት ዝመስረተ ሓበሻ ኣብ ናይ ዓለም መድረኽ ናይ ክርስትያን ደሴት ክትከውን ዘፋለጠ እዩ።
''ነቶም ቃል ኣምላኽ ዝነገሩኹም መራሕቲኹም ዘክርዎም፡ መወዳእታ ንብረቶም እናተቛመትኩም፡ ኣሰኣሰር እምነቶም ስዓቡ።'' ዕብራውያን 13:7።
ኣቦና ኣቡነ ሰላማ ከሳቴ ብርሃን - ናይ መጀመሪያ ሃዋርያ ኣብ ምድሪ ሓበሻ ዝሰርሖም ስራሕቲ
1. ወንጌል ዝሰበከልና ሃገርና ብናይ ባዓላ ቋንቋ ወንጌል ዝተርጎመልና
2. ክርስትና ዘጠመቐናን ካብ ጸልማት ናብ ብርሃን ዘሳገረና
3. ብዘመናት በዝሒ ዘይናወጽ ዶግማኣን ቀኖናኣን ሰሪሑ ቤተክርስቲያን ዝተኸለልና
4. ናይ ክርስቶስ ቅዱስ ስግኡን ክቡር ደሙን ዝሃበና
5. ብዙሓት ጳጳሳት ፥ ካህናት፥ ዲያቆናት ዝሾመልና
6. ብገድሉን ብትሩፋቱን ብቅድስኑኡ ፍሉይ ናይ ቃል ኪዳን ጸጋ ዝተወሃቦ ብጥንታውያን ኣቦታትን ዝተመስከረሉ
7. ብቃል ኪዳኑ ንዝኣመኑ ናይ መንግስተ ሰማይ ወረስቲ ክኾኑ ካብ ኣምላክ ቃል ኪዳን ዝተወሃቦ ጻድቕ ሃዋርያዊ ኣቦና ኣቡነ ሰላማ ከሳቴ ብርሃን።
ናይ ቅዱስ ኣቦና ኣቡነ ሰላማ ከሳቴ ብርሃን ጸሎትን በረኸትን ምስ ማሕበርናን ምስ ኩልና ሕዝበ ክርስቲያን ይኹን ኣሜን።+++
''ኣብ ቅድሚ እግዚኣብሄር ሞት ቅዱሳኑ ኽቡር እዩ።'' መዝ 116:15።
ኣቦታተይ የሕዋተይ ጥዑም ዜና ገድሉ ናይ ኣቦና ናይ ብጹእ ናይ ቅዱስ ፍሬምናጦስ ኣቡነ ሰላማ ከሳቴ ብርሃን ክንነግረኩም ስምዑ። ሰላምን.... ፍቕርን.... ምህረትን.... ይቅርታን.... ጸጋን..... ሞገስን..... ኣባና ይሕደር ፈተውተይ ዝኾንኩም ኣቦታተይ የሕዋተይ ጸላኢ ዘይስዕሮ ናይ ፍቕሪ ናይ ትሕትና ናይ ምንኩስና ናይ ድንግልና ናይ ንጽህና መዝገብ ዘብርህ ናይ ብርሃን ጸዳል ዝኾነ ብሩህ ጸሓይ ዝተሸለመ ኮኾብ ናይ ንጹሃን ኣቦታት ኣቦ ናይ ብጹእ ናይ ቅዱስ ፍሬምናጦስ ኣባ ሰላማ ከሳቴ ብርሃን ዜና ገድሉ ክንነግረኩም ስምዑ።
ኣቦና ኣቡነ ሰላማ ከሳቴ ብርሃን ብ245 ዓ/ም ሕዳር 26 ካብ ኣቦኦም ቅዱስ ምናጦስ ካብ ኣዲኦም ቅድስቲ ማርያም ሰናይት ኣብ ጢሮስ (ግሪኽ) ተወሊዶም። ብጽቡቕ ስነ ምግባር ተኾስኪሶም ዝዓበዩ ኣቦ እዮም። ቅዱስ ኣቦና ኣቡነ ሰላማ ከሳቴ ብርሃን ብእግዚኣብሔር ፍቓድ ብኣዴና ቅድስት ድንግል ማርያም ትዕዛዝ ካብ ናይ እስክንድርያ ሊቐ ጳጳስ ቅዱስ ኣትናቲዮስ ታሕሳስ 18 ጵጵስና ተቐቢሎም ብምምጻእ፥ ኣብ ምድሪ ሓበሻ ናይ መጀመሪያ ሃዋርያዊ ተልእኾ ዝፈጸሙ ቅዱስ ኣቦ እዮም። ጻድቕ ኣቦና ማር ኣቡነ ሰላማ ህሩይ ከሳቴ ብርሃን ኣብ ዘበኖም ኣብ ሙሉእ ኢትዮጵያን ኤርትራን ቤተክርስቲያን ተኺሎም፣ ክርስትና ኣጥሚቆም ፣ ጳጳሳት ካህናት ዲያቆናት ሸይሞም፣ ምውት ኣተሲኦም (ኣብ ናይ ጥርን ናይ ሰነን ገድሊ)፣ ጸሓይ ካብ ተፈጥሮ ሕጊ ወጻኢ ኣቑሞም (ኣብ ናይ ነሓሰ ገድሊ)፣ ኣባይ ቃላይ(ናይል) ከፊሎም ተሳጊሮም (ኣብ ናይ መስከረም ገድሊ)፣ ብኸምዚ ዓይነት ገድሊ ንቤተ ክርስቲያን ብዙሕ ስራሕ ሰሪሖም ገድሎም ዝፈጸሙ ኣቦ እዮም።
ኣቦና ኣቡነ ሰላማ ድሕሪ’ዚ ኩሉ ገድልን ተጋድሎን ዘዕርፈሉ ግዜ ስለ ዝቐረበ፡ እልፍ ኣእላፍ መላእክት ብኹሉ ወገናት ኣብ ዝነበርሉ ግዜ ኣብ ልዕሊ ምድሪ ብገጾም ወደቑ፡ ደንገጹ ዓቢ ፍርሓት ድማ ሓዞም። እዚ ድማ ካብ ግርማ መለኮት ጎይታና ኢየሱስ ክርስቶስ ዝተላዕለ ኢዩ። ጎይታ ድማ “ኦ! ፍቁረይን ኣገልጋሊየይን ሰላማ ካብዚ ምድሪ ተንስእ ነዛ ሓላፊት ሞት ኣይትፍርሃያ ኣነ ናብ ዘለኣለማዊ ሕይወት ክወስደካ እንተኾነ ግና ተሓጎስ ደስ’ውን ይበልካ ኣብ ሰማያት ዓስብኻ ብዙሕ ኢዩ” በሎ። በዚ ድማ ጎይታ ዝደለዮ ክሓትት ፈቐደሉ። ኣቡነ ሰላማ ድማ “ጎይታይን ኣምላኸይን መድሓኒየይን ኣነ ትውክልተይ ኣባኻ ኢዩ ዝኽረይ’ውን ንስኻ ኢኻ እሞ ሓጢኣተይ ኣስተሰርየለይ ዝክረይ ዝገበረ፡ ስመይ ዝጸውዐ፡ ብስመይ ጥሙይ ዘብልዐ፡ ዕሩቕ ዝኸደነ፡ ጽሙእ ዘስተየ፡ ቤተ ክርስቲያን ዝሰርሐ፡ ምእንቲ ወላዲትካ ድንግል ማርያምን ምእንቲ ፍቁርካ ኣብርሃም፡ ይስሃቅ፡ ያዕቆብ፡ ምእንቲ ፍቁርካ ዮሓንስ መጥምቕ ምእንቲ ኩሎም ቅዱሳን፡ ኣብ ቤተ ክርስቲያነይ ኮይኑ ዝጸለየ፡ ዝለመነ፡ ዓይኒ ዘይርኣየቶ፡ እዝኒ ዘይሰምዓቶ፡ ልቢ ወዲሰብ ዘይሓለኖ ኣውርሰለይ” በሎ። ጎይታ ድማ ይኹነልካ እቲ ዝበልካዮ ኩሉ ዝገበረ ክሳዕ ፲፭/15 ወለዶ ክምሕሮ ኢየ። ንኹሉ መጽሓፍ ገድልኻ ደው ኢሉ ዝሰምዐ ናይ ፹/80 ዓመት ሓጢኣት ይስረየሉ። ኮፍ ኢሉ ዝሰምዐ ድማ ናይ ኣርባዓ ዓመት ሓጢኣት ይስረየሉ” ብምባል ኪዳን ኣተወሉ ። ብድሕሪ'ዚ ኣብ 150 ዕድሚኦም ሓምለ 26 ዓሪፎም።
ንኣቦና ኣቡነ ሰላማ መድሃኒኣለም ዝኣተወሎም ቃል-ኪዳን ሽምካ ዝጸወዐን ገድልኻ ዘሰምዐን ዝስመዐን ብሽምካ ድኻ ዘብለዐን ብሽምኻ ቤተ-ክርስቲያን ዘሰርሐን ብሽምካ ዝኽሪ (ጸበል) ዝዘከረን 15 ትውልዲ ክምሕረልካ እየ ዝብል ቃል-ኪዳን ተቐቢሎም። በዚ መሰረት ብእግዚኣብሄር ምሕረት ብዝተወሃቦም ፍሉይ ቃል-ኪዳን ሕጂ'ውን እንተኾነ ኣብ ዘበንና ብስሙን ብጸበሉን ዝግበሩ ዓበይቲ ተኣምራታት እንዳቐጸሉ እዮም። ስለዚ ሽሞም ብምጽዋዕን ጸበሎም ብምስታይን ናይ በረኸቶም ተሳተፍቲ ንኹን።
''ዓብዪ ህዝቢ ኽገብረካን ክባርኸካን ከኣ እየ፡ ንስምካውን ከዕብዮ እየ፡ ንበረኸት ድማ ክትከውን ኢኻ።
ንዚባርኹኻ ክባርኾም፡ ንዚረግመካ ድማ ክረግሞ እየ። ዓሌታት ኵላ ምድሪ ድማ ብኣኻ ኪባረኹ እዮም።'' ዘፍጥረት 12:3።
''አቦናን መምህርናን አቡነ ሰላማ አብ ፅልማት ዝነበርና ንዓና ናይ ክርስቶስ ብርሃነ ወንጌል አብሪህኻልና፡፡'' /ኣባ ጊዮርጊስ ዘጋስጫ ብሰዓታት/።
ናይ ኣቦና ኣቡነ ሰላማ ከሳቴ ብርሃን ጸሎትን ቃልኪዳንን በረኸት ምስ ማሕበርናን ምስ ኹላትና ሕዝበ ክርስቲያን ይኹን። ኣሜን።
ወስብሃት ለእግዚኣብሄር ወለወላዲቱ ድንግል ወለመስቀሉ ክቡር ኣሜን።
''ንስኻትኩም ብርሃን ዓለም ኢኹም። ኣብ ከረን ዘላ ኸተማ ኽትክወል ኣይከኣላን እዩ።'' ማቴዎስ 5:14
+++ እንኳዕ ናብ ናይ ቅዱስ ጴጥሮስ ወጳውሎስ ሰማዕትነት ዝተቀበልሉ ዓመታዊ ክብረ በዓሎምን ናይ ኣቦና ኣቡነ ገብረመንፈስ ቅዱስ ወርሓዊ ናይ ዕረፍቶም ክብረ በዓል ብሰላም ኣብጸሓና። ናይ ቅዱሳን ጴጥሮስ ወጳውሎስን ናይ ኣቡነ ገብረመንፈስ ቅዱስ ጸሎቶምን በረኸቶምን ምስ ማሕበርናን ምስ ኩልና ህዝበ ክርስትያንን ይኹን ኣሜን።+++
''እቶም ናይ ልዑል ቅዱሳን ግና ነታ መንግስቲ ኪቕበልዋ እዮም፣ ነታ መንግስቲውን ንዘለኣለም፣ ኤረ ንዘለኣለመ ኣለም ኪወርስዋ እዮም።'' ዳንኤል 7:18።
''ንነብዪ ብስም ነብዪ ዚቕበል፡ ዓስቢ ነብዪ ይረክብ፡ ንጻድቕ ብስም ጻድቕ ዚቕበል ድማ ዓስቢ ጻድቕ ይረክብ።
ካብዞም ናእሽቱ ንሓደ እኳ ብስም ወደ መዝሙር ጣሳ ዝሑል ማይ ጥራይ ዜስቲ፡ ዓስቡ ከቶ ኸም ዘይስእን፡ ብሓቂ እብለኩም አሎኹ።'' ማቴ 10:41-42።
ኣገዳሲ ምልክታ
ኩቡራት ናይ ኣቡነ ሰላማ ማሕበር ዌብሳይት ተጠቀምቲ ብምልእኹም ነዚ ዌብሳይት ተጠቀምቲ ንኽንከውን እግዚኣብሄር ስለዝፈቐደ ዝተመስገነ ይኹን ኣቡነ ሰላማ ብፀሎቶምን ቃልኪዳኖምን ስለዝሓገዙና ዝተመስገኑ ይኹኑ ። ካብዚ ብምቕፃል ናይ ማሕበር እቡነ ሰላማ ሽም ዝፅውኡ ናይ ማሕበር ሽም ዘግድፉ ዌብሳይትን ፌስቡክን ካልኦት ፅሑፋትን ሰለዘለዉ ጥንቃቔ ክትገብሩ ብትሕትና ነተሓሳስብ።


text:
4. የሱስ ክርስቶስ መን እዩ፧
1 የሱስ መሲሕ እዩ
“ንስኻ ክርስቶስ . . . ኢኻ።”—ማቴዎስ 16:16
የሱስ መሲሕ ምዃኑ ብኸመይ ንፈልጥ፧
የሆዋ፡ የሱስ ወዱ ምዃኑ ሓቢሩ እዩ።
የሱስ ንዅሉ እቲ ብዛዕባ መሲሕ እተነግረ ትንቢታት ፈጺምዎ እዩ።
2 የሱስ ናብ ምድሪ ቕድሚ ምምጻኡ መልኣኽ እዩ ነይሩ
‘ካብ ሰማይ ወሪደ ኣለኹ።’—ዮሃንስ 6:38
የሱስ ኣብ ሰማይ እንታይ እዩ ዚገብር ነይሩ፧
የሆዋ መጀመርታ ንየሱስ እዩ ፈጢርዎ፣ ብእኡ ኣቢሉ ድማ ንዅሉ ኻልእ ነገራት ፈጢሩ። የሱስ ብቢልዮናት ንዚቝጸር ዓመታት ካብ ኣቦኡ ተማሂሩ እዩ።
የሆዋ ንየሱስ ናብ ምድሪ ልኢኽዎ እዩ።
3 የሱስ ንሰባት የፍቅሮም እዩ
“ነቶም ቈልዑ ናባይ ኪመጹ ሕደግዎም።”—ማርቆስ 10:14
ካብ ባህርያት የሱስ እትፈትዎ ኣየናይ እዩ፧
የሱስ ለዋህ እዩ ነይሩ፣ ሰባት ከኣ ንዕኡ ኼዛርብዎ ደስ ይብሎም ነይሩ።
የሱስ ንኣንስቲ ብኣኽብሮት ይሕዘን ነይሩ።
የሱስ ትሑት እዩ ነይሩ።
የሱስ ንኻልኦት ኪሕግዝ ይደሊ ነይሩ።
4 የሱስ ኵሉ ሳዕ ፍቓድ ኣምላኽ ይገብር እዩ
“ኣነ ኽገብሮ ዝሃብካኒ ግብሪ ፈጺመ።”—ዮሃንስ 17:4
የሱስ ዝሓደጎ ኣብነት፡ እሙናት ክንከውን ዚሕግዘና ብኸመይ እዩ፧
የሱስ ብድያብሎስ ምስ ተፈተነ፡ እሙን ኰይኑ እዩ።
የሱስ ኣዝማዱ ኼላግጹሉ ኸለዉ እውን ፍቓድ ኣምላኽ ይገብር ነይሩ እዩ።
የሱስ ንጸላእቱ ኣይጐድኦምን።
የሱስ ክሳዕ ሞት እውን ንኣምላኽ እሙን ኰይኑ እዩ።
የሆዋ ንየሱስ ናብ ሰማይ ኣተንሲእዎ እዩ።


text:
ብ ተስፋማርያም ሓጎስ፡
ሃገር ማለት ንስኻ ማለት እኳዩ ! ሃገር እታ ንስኻ ካብ ማህጸን ኣዴኻ ውጽእ ምስ በልካ ናይ መጀመርያ ኣየር ዘተንፈስካላ ፣ ዕትብትኻ ዝተቐብረትላ እያ ። ኣዴኻ እታ መሬት ዝሃበታ እናበልዐት ንስኻ ጡባ እናጠቦኻ ዝዓበኻላ እኮ ንሳ እያ እታ ሃገር። እወ ንሳ እያ እታ ንስኻ ገና ፍሑኽ ፍሑኽ ክትብል ምስ ጀመርካ ሓመዳ እናለሓስካ ዝዓበኻላ ፣ ታተ ጀሚርካ ምጉያይ ምስ ጀመርካ ከም ብተይ እናዓንደርካ ዝዓበኻላ ንሳያ እታ ሃገር ። እታ ሃገር እታ ምስልኻ ዝኾነት ብትምህርቲ ተኮስኲስካ ዝዓበኻላ መሬት ንሳ እያ እታ ሃገር ። ኤርትራ ንሳ እያ እታ ቅድስቲ ምስልና ምስሊ ናይቶም ትሽዓተ ብሄራት ።
ኤርትራ ብዓመጽቲ መሰላ ተገፊፉ ምስ ተጎብጠት ኩሎም እዞም ትሽዓተ ብሄራት ትግርኛ ትግረ ዓፋር ሳሆ ኩናማ ናራ ሕዳረብ ብሌን ራሻይዳ ብዘይ ጻውዒት ደሞም ኣፍሲሶም ነጻ ንምውጻእ ሴፎምን ጉራዴኦም መዚዞም ናብ መኣዲ ቃልሲ ፣ ናብቲ ገደል ናብቲ ሰብ ፍጡር ወዲ ኣዳም ብሓዊ ዝልብለበሉ ቅንጣብ ምቁር ህይወት ዘይትርእየሉ ዝተሰለፉ ። እቲ ቀንዲ ናብዚ መሪር ናብራ ገድሊ ዘሰለፎም ሃገር ማለት ንሳቶም ፣ ንሳቶም ማለት ድማ ሃገር ስለ ዝኾኑ እዩ ። ምስሎም ስለ ዝኾነት ።
ነፍሲ ወከፍና ነብስና ንፈቱ ኢና ፣ ከይቆረና ከይንብደል ከይንርገጽ መሰልና ከይግፈፍ ነታ ምስልና ዝኾነት ሃገርና ክንኣልያን ከነልምዓን ከነለምልማን ካብ ዝኾነ ገባትን ተጻባእን ክንሕልዋን ክንከላኸለላን ዘገድደና ንሕና ሃገርና ፣ ሃገርና ድማ ንሕና ስለ ዝኾነት እያ ። እወ ንሕና ኤርትራውያን ነዛ ምስልና ዝኾነት ኤርትራ ካብ ገዛእቲ ነጻ ንምውጻእን ናጽነታ ንምዕቃብን ልዕሊ ሚእቲ ሽሕ ብሉጻት መንእሰያት ኣሕዋትናን ኣሓትናን ከፊልና ኢና ።
ስለ ዝኾነ ድማ እዩ ንሃገርና ዝትንክፍ ዝኾነ ነገር ክንሰምዕ ከሎና ኣብ ውሽጢ ካልኢት ዘይትመልእ ግዜ ከም ጭርኡ ዝሓዝካዮ ነብሪ ብነድሪ እንትስእ ፣ እቲምንታይሲ እቶም ኣብ ከርሳ ኣዕሪፎም ዘለዉ ሰማእታት ቅጅል ስለ ዝብሉናን እቲ ዘረከቡና ሕድሪ ኣብ ቅድሚ ዓይንና ግትር ስለ ዝብልን ። መስዋእቲ ናይዞም ብሉጻት ኣብ ልቢ ነፍሲ ወከፍና ንዘንት ዕለት ተሰኒዱ ይነብር ። ኣሽንኳይዶ ሰብሲ ኣራዊት ውን ነታ ናተይ ዝብላ መሬቱ ዓመጸኛ ኣብ ዝመጸሉ እዋን ክሳብ መስዋእቲ እዩ ዝኸፍለላ ። እዚ ዝኾነ ፍጡር ህላውነቱ ምስታ መሬቱ ዝተኣሳሰረን ፍጹም ዘይነጻሉ ምዃኖም እዩ ዘርእየና ። እዚ ክንቅይሮ ዘይንኽእል ተፈጥሮ ዝሃበና ጸጋ እዩ። ንሕና ኤርትራውያን እምበኣር ምእንቲ እታ መሬትና ክንዋደቕ ዘመን ዘይኮነስ ዘመናት ኣቝጺርና ኣለና ገና ውን ንቃለስ ኣለና ።
እዞም እርይራይ ወይጦታት ነኸስቲ ጡብ ኣዲኦም ኣብዚ ግዜ እዚ ምስቶም ደመኛ ጸላእትና ኢትዮጵያን ዓንገልታ ናይ ሰብ ፍሉይ ረብሓ ናይ ምዕራብ መንግስታትን ኮይኖም ኣንጻር ህዝብን መንግስትን ኤርትራ ደው ኢሎም ምስልና ንምድዋንን ሃገር ንኢትዮጵያ ኣማሕሊፎም ንምሃብ ይንቀሳቐሱ ኣለዉ።
ኣንቱም ከዳዓት እንታይ ረብሓ ስለ ዘለኩም ኢኹም ኣብታ ሃገርና ዘዕነወትን ንህዝብና ግዳይ ስደትን ሞትን ህልቂትን ዝገበረት ኢትዮጵያ ኣብ ጎድና ተሰሊፍኩም ሃገር ንምጥፋእ ትጓየዩ ዘለኹም ? ህልቂት ሽዕብ ፣ ጸላም ሰንበት ኣቝርደት ፣ ህልቂት ዑና ፣ ህልቂት ወኪዱባ ፣ ቅብጸት ባጽዕ ማርያም ግምቢ ኣብ ቤት ማእሰርቲ ሰንበል ዝፈሰሰ ደም ውሒድኩም ድዩ ? እቶም ብግፍዒ ዝተቐትሉ ህጻናትን ኣንስትን ኣረጋውያንን ህዝቢ ኣይብጽሕኹምን ማለት ድዩ ?
ኣንቱም ረሲኣን ብደውኩም ደኣ ተቐበሩ እምበር ናብ ኢትዮጵያ ገጽኩም ክትስደዱን ኣብ ጎድኖም ኮይንኩም ሃገርኩም ከተዕንዉን ሃገርኩም ንኢትዮጵያ ኣማሕሊፍኩም ክትህቡ ቅሩብ ኣይትሓፍሩን ? ኢትዮጵያኮ ሃገር ከተዕኑን ህዝቢ ከተጥፍእን እምበር መዓርን ጠስምን ከተፍስስ ኣብ ኤርትራ ኣይትመጽእን እያ ! ጤለ በዱ ምስ ብጾታ ተባኢሳ ኣብ እንዳ ኣዛብእ ከይዳ ኣይትዕቆብንያ ! ኣንቱም ከዳዓት ቅሩብ ካብዛ ጤለበዱ ኣይትመሃሩን ! ሰማእታት ኣሕዋትኩምን ኣሓትኩምን ቅሩብ ኣይዝከረኹምን ! እስኪ መዓስከር ደንደን ፣ ማይ ሓባር ኪዱ እሞ እቶም ጀጋኑ ኣካሎም ምእንቲ ሃገር ዝበጀዉ ረኣዩዎም ! ንሕልናኹም ቅሩብ ኣስርሕዎ ! ብጥይት ኢትዮጵያ ደይኮኑን ሰንኪሎም ! ኢትዮጵያ ናብ ኤርትራ ኣትያ ነዞም ጀጋኑ ስንኩላን ነተን ዝተረፋ ደሞም ከተፍስስ ትምነዩን ትጽዕሩን ከም ዘለኹም ይርድኣኩም ድዩ ! መቓብር ሓርበኛታት ቶኾምብያ ብመዳፍዕ ኣዕንያ ንኣስከሬን ናይቶም ጀጋኑ ሰማእታትና ዘርያ ነቲ ናይ ሬሳ ሳንዱቕ ንትግራይ ከተግዕዝ ንስኻትኩም ውን ምስኦም ኔርኩም ተሰከምቲ ናይቲ ሳነዱቕን ካልእ ዝተዘምታ ጥሪትን ከብከብቲ ኔርኩም ። ነዚ እከይ ተግባር ክትፍጽሙ ከለኹም ከመይ ይስምዓኩም ?
ህዝቢ ኤርትራ ነቲ ብኢትዮጵያ ኣብ ልዕሊኡ ዝተፈጸመ ግፍዕን ዝተሰብረ ኣዕጽምትን ዝፈሰሰ ደምን ዝዓነወ ንብረትን ዝርስዖ ከይመስለኩም ! ነፍሲ ወከፍ ትርብዒት መሬት ኤርትራ ጅግና ተቐቢሩላ ኣሎ ፣ ነፍሲ ወከፍና ሕድሪ ዝተቐበልና ድማ ነዛ ጀጋኑ ዝወደቑላን ዝተቐብሩላን መሬት ኣሽንኳይዶ ጸላእትና ካብ ሃገሮም ዝነፈረ ሃመማ ውን መሬት ኤርትራ ከይረግጽዋ ደምናን ኣዕጽምትናን ከፊልና ክንሕልዋ ምዃንና ክትፈልጡ ይግባእ ።
ኣንቱም ከዳዓት ርኳን ሕብረተሰ ዝኾንኩም ኤርትራውያን እዚ ካብ ሃገር ወጻኢ ኢና ዘለና ህዝብን መንግስትን ኤርትራ ኣየረኻኽቡልናን እዮም እናበልኩም ንህዝቢ ኣውራጃዊ ሕማም ኣለዓዒልኩም ትገብርዎ ዘለኹም እከይ ተግባር እንተዘይ ኣቋሪጽክምዎ ወይለኹም ! ንሕና ኤርትራውያን ትሽዓተ ብሄራት ክልተ ሃይማኖት ኣበይ ዓድኻ ከይተበሃሃልና ኢና ብሓባር ንኤርትራ ቆሲልና ሰንኪልና ተሰዊእና ሃገርና ካብ ምንጋጋ ገዛእቲ ነጻ ኣውጺእናያ ። ሓድነትና ከም ወርቂ ብሓዊ ዝተፈተነን ዘይንቕነቕን እዩ ።
ሎሚ ኣብ ፈቐዶ ናይ ምዕራብ ሃገራት ኣብ መራኸቢ ብዙሓንን ካልኦት ማስ ሜድያን ንመንግስቲ ኤርትራ ከተጸልሙን ንመንእሰያት ግዳይ ስደትን መከራን ትገብሩ ዘለኹምን ርኣዩና ስምዑና ክትብሉ ትውዕሉ ዘለኩም ጽባህ ሕብኡና ፣ መሬት ውሓጥና ክትብሉ ምዃንኩምን ካብ ህዝቢ ኤርትራ ምሕረት ከምዘይትረኽቡን ካብ ሕጂ ፍለጡ ! ኣይኮነንዶ ብህይወትኩም መሬት ኤርትራ ክትረግጹ ሬሳኹም ውን ናብ ኤርትራ ከም ዘይኣቱ ካብ ሕጂ ፍለጡ ። ብኤርትራን ህዝባን ነልኡላውነታን ሰማእታታን ዝመጸና ኣይንፈቱን ኢና !
ስለዚ ኣንቱም ከዳዓት ወይለኹም ሓለንጊ ሰውራና ኣላ ተመጣጢት እያ፣ ንሳ ዘይትበጽሖ ኩርናዕ ናይ ዓለም የሎን ! እዞም ትሽዓተ ብሄራት እታ ካብ ሰፈራ ሓንሳብ እንተ ወጺኣ ብደም ጸላእቲ ከይተልቀየት ናብ ቦትኣ ዘይትምለስ ሴፎም ወትሩ ቅርብቲ እያ ዘላ። ምስ ጸላኢ ሰሚሩ ሃገር ጀጋኑ ክደፍር ዝመጸ ከዳዕ ውን ክሳዱ ክብተኽን ኣምዑቱ ክዝልዘልን ምዃኑ ካብ ሕጂ ፍለጡ ። ናብ ወያነ ካብ ተምበርከኽኩምን ተዓሰብኩምን ዕጫ ወያነ ክበጽሓኩም ምዃኑ ካብ ሕጂ ፍለጡ ። ኣብ ኢትዮጵያ ካብ ተምበርከኽኩምን ተዓሰብኩምን ናይ ግድን ኣምሓርኛ ክትርድኡ ኣለኩም እሞ ነዛ ፣ ከኑግ ጋር የተገኘህ ሰሊጥ ኣብረህ ተወቀጥ ትብል ምስላ ወፍየልኩም ኣለኹ ።
ዘለኣለማዊ ዝኽርን ክብርን ንሰማእታትና !
ክብርን ሞገስን ንሓይልታት ምክልኻል ኤርትራ !
ወትሩ ዓወት ንሓፋሽ !!!


text:
ገበር
ንግዜኻ ብኸመይ ብጥበብ ከም እትጥቀመሉ
“ግዜ የብለይን።” ክንደይ ሳዕ ከምዚ ኢልካ ትፈልጥ፧ ግዜ ንዅሎም ሰባት፡ ማለት ንሓያላትን ንሃብታማትን ኰነ ንድኹማትን ንድኻታትን ማዕረ እዩ ዚብጽሖም። ብዘይካዚ፡ ሃብታማት ኰኑ ድኻታት ግዜ ኼዋህልሉ ኣይክእሉን እዮም። ግዜ ሓንሳእ ምስ ኣምለጠ፡ ኣይምለስን እዩ። ስለዚ፡ ነቲ ዘሎና ግዜ ብጥበብ ክንጥቀመሉ ኣሎና። ነዚ ብኸመይ ኢና ኽንገብሮ እንኽእል፧ ንሓያሎ ሰባት ንግዜኦም ብጥበብ ንኺጥቀሙሉ ዝሓገዞም ኣርባዕተ ሜላታት ንርአ።
ሜላ 1፦ ብግቡእ ተወደብ
ቀዳምነት እትህቦ ነገር ስራዕ። መጽሓፍ ቅዱስ፡ ‘እቲ ዚሓይሽ ክንምርምር’ ይመኽረና እዩ። (ፊልጲ 1:10) ብዛዕባ ኽትገብሮ ዘሎካ ዜገድስ ወይ ዜሀውኽ ነገራት ወይ ንኽልቲኡ ዚሓቍፍ መደብ ኣዳሉ። ኰይኑ ግና፡ ዜገድስ ነገር ግድን ዜሀውኽ ማለት ከም ዘይኰነ ኣይትረስዕ። ንኣብነት፡ ንድራር ዚኸውን ምግቢ ምዕዳግ ዜገድስ እኳ እንተ ዀነ፡ ዜሀውኽ ከይከውን ይኽእል እዩ። ዜሀውኽ ዚመስል ነገር ከኣ ዜገድስ ከይከውን ይኽእል እዩ። ንኣብነት፡ እትፈትዎ መደብ ተለቪዥን ዚጅምረሉ ህሞት ዜሀውኽ ዚመስል እኳ እንተ ዀነ፡ ዜገድስ ከይከውን ይኽእል እዩ። *
ኣርሒቕካ ሕሰብ። መክብብ 10:10፡ “ሓጺን እንተ ጐደመ፡ ንብልሑ ኸኣ እንተ ዘይሰሐልካዮ፡ ሓይልኻ ብዙሕ ይደክም። ጥበብ ግና ንምስላጥ ይጠቅም” ትብል። ካብዚ እንታይ ንመሃር፧ ንግዜኻ ብግቡእ ምእንቲ ኽትጥቀመሉ፡ ብምሳልያዊ ኣዘራርባ ንሓጺንካ ስሓሎ፡ ማለት ኣርሒቕካ ሕሰብ። ኣገዳስነት ዘይብሉ ነገራት ንግዜኻን ጕልበትካን ካብ ምህላኽ ሓሊፉ ብዙሕ ፋይዳ ስለ ዘይብሉ፡ ንኻልእ እዋን ኣመሓላልፎ ወይ ከኣ ሰርዞ። ስራሕካ ምስ ወዳእካ ግዜ እንተ ተሪፉካ፡ ንኻልእ እዋን ክትገብሮ ዝሓሰብካዮ ኻልእ ዕዮ ንምንታይ ዘይትዓዪ፧ ኣርሒቕካ ትሓስብ እንተ ዄንካ፡ ልክዕ ከምቲ ንሓጺኑ ዚስሕሎ ጥበበኛ ሰራሕተኛ፡ ኣብ ዕዮኻ ዝያዳ ውጽኢታዊ ኽትከውን ትኽእል ኢኻ።
ንናብራኻ ቐሊል ግበሮ። ንግዜኻ ኻብ ምጥፋእ ሓሊፉ ብዙሕ ፋይዳ ንዘይብሉ ነገራት ኣይትቀበሎ። ንጥፈታትን ቈጸራታትን እምብዛ ተብዝሕ እንተ ዄንካ፡ ውጥረትካ ኺውስኽ፡ ሓጐስካ ድማ ኪስረቕ ይኽእል እዩ።
ሜላ 2፦ ግዜ ኻብ ዚሰርቕ ነገራት ርሓቕ
ምድንጓይን ምውልዋልን። “ንንፋስ ዚምልከት ኣይዘርእን፡ ንደበና ዚጥምት ድማ ኣይዐጽድን እዩ።” (መክብብ 11:4) ካብዚ እንታይ ንመሃር፧ ምድንጓይ ግዜኻ ስለ ዚሰርቕ፡ ኣብ ዕዮኻ ውጽኢታዊ ኣይትኸውንን ኢኻ። ጽቡቕ ኵነታት ክሳዕ ዚፍጠር ዚጽበ ሓረስታይ፡ ኣይዘርእ ኣይዓጽድ። ብተመሳሳሊ፡ ኣብ ህይወት ኬጋጥም ንዚኽእል ዘይተሓስበ ነገራት ከም እንወላወል ንኺገብረና ንፈቕደሉ ንኸውን። ወይ ከኣ፡ ሓደ ውሳነ ቕድሚ ምግባርና፡ ምሉእ ዘይጕዱል ሓበሬታ ኽሳዕ እንረክብ ክንጽበ ኸም ዘሎና ዀይኑ ይስምዓና ይኸውን። ኣገዳሲ ውሳነታት ቅድሚ ምግባርካ፡ ኣቐዲምካ ምርምር ክትገብርን ነቲ ጕዳይ ኣጸቢቕካ ኽትሓስበሉን ከም ዜድሊ ፍሉጥ እዩ። ምሳሌ 14:15፡ “ገርሂ ሰብ ንዅሉ ቓል ይአምን” ትብል። ይኹን እምበር፡ ኣብ እንገብሮ መብዛሕትኡ ውሳነታት፡ ኣቐዲምና ዘይንፈልጦ ነገራት ከም ዘሎ ዚከሓድ ኣይኰነን።—መክብብ 11:6።
ፍጽምና ናይ ምጽባይ ባህርይ። ኣብ ያእቆብ 3:17፡ “እታ ናይ ላዕሊ [ወይ ናይ ኣምላኽ] ጥበብ . . . ልዝብቲ” ኸም ዝዀነት ተገሊጹ ኣሎ። ልዑል ስርዓታት ምውጻእ ዚነኣድ እኳ እንተ ዀነ፡ ሓድሓደ ግዜ ኽንበጽሖ ዘይኽእል ስርዓታት ምስ እነውጽእ፡ ጓህን ውድቀትን ኬስዕበልና ይኽእል እዩ። ንኣብነት፡ ካልእ ቋንቋ ዚመሃር ሰብ፡ ጌጋታት ኪገብርን ካብ ጌጋኡ ኺመሃርን ኪጽበ ኣለዎ። ፍጽምና ናይ ምጽባይ ባህርይ ዘለዎ ሰብ ግና፡ ከይጋገ ስለ ዚፈርህ፡ ዕቤት ኣይገብርን እዩ። ካብ ርእስና ኣብ እንጽበዮ ነገራት ትሑታት ብምዃን ዓቕምና ኽንፈልጥ ክንደይ ዝሓሸ ዀን እዩ። ምሳሌ 11:2፡ “ጥበብ ግና ምስቶም ትሑታት እያ” ትብል። ብዘይካዚ፡ ትሑታት ሰባት ብዛዕባ ርእሶም እምብዛ ኣይጭነቑን፡ መብዛሕትኡ ግዜ ኸኣ ንጌጋታቶም ስሒቖም እዮም ዚሓልፍዎ።
“ንነገራት ብገንዘብካ ዘይኰነስ፡ ብግዜኻ ኢኻ እትዕድጎ።”—ዋት ቱ ዱ ቢትዊን በርዝ ኤንድ ደዝ
ሜላ 3፦ ሚዛናዊ ኹን
ኣብ ስራሕን ኣብ መዘናግዕን ሚዛናዊ ኹን። “ካብ ምሉእ ሕፍኒ ምስ ጻዕርን ደድሕሪ ንፋስ ምጕያይንሲ ሓንቲ ዕሙዅቲ ምስ ዕረፍቲ ይሐይሽ።” (መክብብ 4:6) ወልፊ ስራሕ ዘለዎም ሰባት መብዛሕትኡ ግዜ ጻማ “ምሉእ ሕፍኒ” ጻዕሮም ኣይረኽቡን እዮም። ግዜኦምን ጕልበቶምን ጽንቅቕ እዩ ዚብል። ብኣንጻሩ ድማ ሓደ ሃካይ፡ “ምሉእ ሕፍኒ” ኼዕርፍ ስለ ዚመርጽ፡ ነቲ ኽቡር ግዜኡ የጥፍኦ። መጽሓፍ ቅዱስ ሚዛናዊ ኣረኣእያ ኺህልወና፡ ማለት እናጸዓርና ኽንሕጐስ እዩ ዜተባብዕና። ከምዚ ዝኣመሰለ ሓጐስ ከኣ፡ “ውህበት ኣምላኽ” እዩ።—መክብብ 5:19።
እኹል ድቃስ ደቅስ። ሓደ ኻብቶም ጸሓፍቲ መጽሓፍ ቅዱስ፡ “ብሰላም እግምሰስን እድቅስን አሎኹ” በለ። (መዝሙር 4:8) መብዛሕትኦም ሰባት ብኣካላውን ብስምዒታውን ብኣእምሮኣውን መዳያት ምሉእ ብምሉእ ምእንቲ ኺጥቀሙ፡ ለይቲ ሸሞንተ ሰዓት ኪድቅሱ ኣለዎም። ድቃስ ንግዜኻ ብግቡእ ንኽትጥቀመሉ ዜኽእል እዩ፣ ከመይሲ፡ ብፍላይ ምስ ኣእምሮ ብእተተሓሓዘ ኣብ ስራሕካ ንኸተተኵርን ተዘክሮኻ ንኸተመሓይሽን ይሕግዘካ፡ ቀልጢፍካ ፍልጠት ንኽትቀስም ድማ የኽእለካ እዩ። ድቃስ ምስ ዚውሕደካ ግና፡ ፍልጠት ኣብ ምቕሳም ዝሑል ትኸውን፡ ንሓደጋን ንጌጋታትን ትቃላዕ፡ ብቐሊሉ ድማ ትቝጣዕ።
ኪብጻሕ ዚኽእል ሸቶታት ኣውጽእ። “ካብ ብትምኒት ምቕብዝባዝሲ በዒንቲ ምጥማት ይሐይሽ።” (መክብብ 6:9) እዚ እንታይ ማለት እዩ፧ ሓደ ጥበበኛ ሰብ፡ ኣብ ክውንነት ዘይተመስረተ ወይ ኪብጻሕ ዘይክኣል ትምኒት ንህይወቱ ኺቈጻጸሮ ኣይሓድጎን እዩ። ስለዚ፡ መዋዓዋዕቲ ብዜቕርብዎ ረክላም ወይ ብዚቐርበሉ ልቓሕ ኣይሕበልን እዩ። ኣብ ክንዳኡስ፡ በቲ ኺረኽቦ ዚኽእል ነገራት፡ ማለት ‘በዒንቱ ብምጥማት’ ጥራይ ዓጊቡ ኺነብር ከም ዘለዎ ይፈልጥ እዩ።
ሜላ 4፦ ብጽቡቕ ስነ ምግባራዊ ስርዓታት ተመራሕ
ንስነ ምግባራዊ ስርዓታትካ መርምሮ። እትምርሓሉ ስነ ምግባራዊ ስርዓታት፡ ጽቡቕን ኣገዳስን ጠቓምን ነገራት ንኽትመሚ የኽእለካ። ህይወትካ ፍላጻ ኸም ዝዀነ ጌርና እንተ ሓሲብና፡ ስነ ምግባራዊ ስርዓታትካ ድማ ነቲ ፍላጻ ሸቶኡ ኸም ዚወቅዕ ዚገብር እዩ። ስለዚ እምበኣር፡ ጽቡቕ ስነ ምግባራዊ ስርዓታት፡ ኣብ ህይወትካ ንጥዑይ ነገራት ቀዳምነት ንኽትህብ፡ ንግዜኻ ኸኣ ኣብ ሰሰዓትን ኣብ መመዓልትን ብግቡእ ንኽትጥቀመሉ የኽእለካ። ንኸምዚ ዝኣመሰለ ስነ ምግባራዊ ስርዓታት ኣበይ ኢኻ ኽትረኽቦ እትኽእል፧ ሓያሎ ሰባት መጽሓፍ ቅዱስ ብጥበብ ጸብለልታ ኸም ዘለዎ ስለ ዚፈልጡ፡ ነዚ ስነ ምግባራዊ ስርዓታት እዚ፡ ኣብ መጽሓፍ ቅዱስ ኪረኽብዎ ኸም ዚኽእሉ እዮም ዚኣምኑ።—ምሳሌ 2:6, 7።
ስነ ምግባራዊ ስርዓትካ፡ ንፍቕሪ ዘማእከለ ይኹን። ቈሎሴ 3:14፡ “ፍቕሪ ፍጽምቲ ማእሰር ሓድነት እያ” ትብል። ብፍላይ ኣብ ስድራ ቤት ፍቕሪ እንተ ዘየልያ፡ ናይ ሓቂ ሓጐስን ቅሳነትን ኪስምዓና ኣይክእልን እዩ። ንሃብቲ ወይ ንስራሕ ቀዳምነት ብምሃብ ነዚ ሓቂ እዚ ዕሽሽ ዚብልዎ ሰባት፡ ጓሂ እንተ ዘይኰይኑ ሓጐስ ኣይረኽቡን እዮም። በዚ ኸኣ እዩ መጽሓፍ ቅዱስ ንፍቕሪ ሚእቲ ግዜ ዚኸውን ብምጥቃስ፡ ክብ ዜብላ።—1 ቈረንቶስ 13:1-3፣ 1 ዮሃንስ 4:8።
ንመንፈሳውነትካ ግዜ መድብ። ጀፍ ዝስሙ ሰብኣይ፡ ፈቃር ሰበይትን ክልተ ሕጉሳት ቈልዑን ሕያዎት ፈተውትን ነበርዎ፣ ኣላዪ ሕሙማት ብምዃን ዚሰርሓሉ ባህ ዜብል ስራሕ እውን ነበሮ። ይኹን እምበር፡ ኣብ ስራሑ፡ መብዛሕትኡ ግዜ መከራን ሞትን ኬጋጥም ከሎ ብዓይኑ ይርኢ ነበረ። “ዕላማ ህይወት እዚ ጥራይ ድዩ፧” ኢሉ ኸኣ ይሓትት ነበረ። ሓደ መዓልቲ ግና ብናይ የሆዋ መሰኻኽር እተሓትመ ጽሑፋት መጽሓፍ ቅዱስ ኣንበበ እሞ፡ ዜዕግብ መልሲ ረኸበ።
ጀፍ ነቲ ዘንበቦ ሓሳባት ንሰበይቱን ንደቁን ይነግሮም ነበረ፣ ንሳቶም እውን ተገዳስነት ኣሕደሩ። በዚ ኸምዚ ዅሎም ኣባላት እታ ስድራ ቤት ኣብ መንፈሳዊ ነገራት ኬተኵሩ ጀመሩ፣ እዚ ኸኣ ንህይወቶም ኣበልጸጋ፡ ንግዜኦም ብግቡእ ኪጥቀሙሉ ኸኣ ኣኽኣሎም። ብዘይካዚ፡ መጽሓፍ ቅዱስ ብምጽናዖም፡ ከንቱነትን መከራን ኣብ ዘይብላ ዓለም ንዘለኣለም ኪነብሩ ኸም ዚኽእሉ ዚገልጽ ዜደንቕ ተስፋ ረኺቦም እዮም።—ራእይ 21:3, 4።
እቲ ጀፍ ዘሕለፎ ተመክሮ፡ ነቲ የሱስ ክርስቶስ እተዛረቦ ቓላት እዩ ዜዘኻኽረና። የሱስ፡ “መንፈሳውነት ዚሃርፉ፡ መንግስተ ሰማያት ናታቶም እያ እሞ፡ ሕጉሳት እዮም” በለ። (ማቴዎስ 5:3) ንስኻኸ፡ ንመንፈሳውነትካ ዚኸውን ግዜ ንኽትምድብ ፍቓደኛ ዲኻ፧ ንነፍሲ ወከፍ መዓልቲ ጥራይ ዘይኰነስ፡ ንምሉእ ህይወትካ ብጥበብ ንኽትጥቀመሉ ዚሕግዝ ካልእ መገዲ ኸመይ ዘየለ ኸነረጋግጸልካ ንፈቱ።
^ ሕ.ጽ. 5 ኣብ ናይ 1 ነሓሰ 2006 ግምቢ ዘብዐኛ እትርከብ፡ “ከተዋህልሎ ስለ ዘይትኽእል ብግቡእ ተጠቐመሉ” ዘርእስታ ዓንቀጽ ርአ።


text:
1ዬኖ ዎዶና ማስካ ዮሓኒሴ ዪሁዳ ዓጫ ዓሲ ናንጉዋ ዳውሎይዳ ዓሶም ኮዦ ሃይሶ ኬኤዚ ኬኤዚ ሙኬኔ። 2ዒዚ ኬኤዜሢ፦ “ፆሲ ካኣቱማ ዑኬኔ፤ ጎሞ ቡኡፁዋቴ” ሂዚ ጌዒኬ። 3“ ‘ጎዳኮ ጎይጾ ጊኢጊሹዋቴ፥ ሉኡጎ ጎይጾዋ ፒዚሱዋቴ’ ጌዒ ጌዒ ዓሲ ናንጉዋ ዳውሎይዳ ዒላታ ዓሲ ዑኡሲ” ጌዒ ፆሲ ማሊፆ ኬኤዛ ዒሲያሴ ኬኤዜሢ ዒዛ ዮሓኒሴ ዛሎኬ። 4ዮሓኒሴኮ ማኣዓሢ ጋኣሎ ጋፓኔፓ ኮሾናያኬ፤ ኬርኖይዳ ዒ ቃልሾ ቱካኔ፥ ሙዓ ሃሣ ዒዛኮ ዓቢሢና ዑቶ ዔኤሲናኬ፤ 5ዬኖ ዎዶና ዪሁዳ ዓጮ ዬሩሳላሜ ካታማፓ፥ ዮርዳኖሴ ዎሮ ኮይላ ዓኣ ዓጫፓ ዓሳ ቢያ ዮሓኒሴ ኮይላ ሙኪ፥ 6ጎሞ ፔኤኮ ቡኡፂ ቡኡፂ ዒዛ ኮይላ ዮርዳኖሴ ዎራ ዋኣፆ ማስታኔ። 7ዮሓኒሴ ሚርጌ ፔርሴ ዓሲንታ ሶዶቄ ዓሲንታ ዋኣፆና ማስታኒ ዒዛ ኮራ ሙካሢ ዛጋዖ፦ “ሃይ ዒንሢ ሾኦዣ! ሙካ ፆሲኮ ጎሪንቶይዳፓ ዒንሢ ቶላንዳ ጎይጾ ዖኦኒ ዒንሢም ኬኤዜይ? 8ዓካሪ ሃሢ ዒንሢኮ ጎሞ ቡኡፂፆ ዔርዛ ማላታ ማዹዋቴ። 9‘ኑኡኒ ዓብራሃሜ ናኣቶኬ’ ጌዒ ጌዒ ሄርሺንቲፖቴ፤ ፆሲ ሃያ ሹጮይዳፓ ዓብራሃሜ ናይ ማሃኒ ዳንዳዓኔ ታ ዒንሢም ጋዓኣኬ። 10ሃሢ ዓካሪ ሚፆ ፃጳፓ ቲቃኒ ሄርጋ ጊኢጊንቴኔ፤ ቃራ ዓኣፒ ዓኣፑዋ ሚሢ ቢያ ቲቂንቲ ታሚዳ ዓጊንታንዳኔ። 11ሓሢ ታ ዒንሢ ጎሞ ቡኡፂፆ ዔርዛያ ማሂ ዋኣሢና ማስካኔ፤ ጋዓንቴ ታኣኮ ጊንጾ ሙካሢ ዓያና ጌኤሺና ሃሣ ታሚና ዒንሢ ማስካንዳኔ፤ ዒ ታ ጊዳፓ ሚርጌና ባሼታሢሮ ታ ዒዛኮ ቶኮ ዱርዞታዖ ኬዳኒ ኮይሳ ዓሲቱዋሴ። 12ዒዛኮ ሃኣኮ ሶኦሪ ጌኤሾ ዓንዳ ዓኣሢሮ፥ ጌኤሼሢኮ ጊንጻ ዓኣፖንሢ ኮና ዋሂ ዲኢሮ ባይቁዋ ታሚዳ ሚቻንዳኔ” ዔያቶም ጌዔኔ። 13ዬኖ ዎዶና ዬሱሴ ዮሓኒሴ ኮራ ዋኣፆ ማስታኒ ጌሊላ ዓጮይዳፓ ዮርዳኖሴ ዎሮ ሙኬኔ። 14ዮሓኒሴ ጋዓንቴ፦ “ዬይ ማዓዓኬ፤ ታ ኔ ኮራ ማስታኒ ኮይሳንቴ፥ ኔ ታ ባንሢ ሙካ?” ጌዒ ላኣጊሢ ዓርቄኔ። 15ዬሱሴ ጋዓንቴ፦ “ፆሲ ኮዓ ባኮ ቢያ ሂዲ ኑ ኩንሣንዳያ ኮይሳሢሮ ሃሢ ላኣጊፖ፤ ያዒ ማማዖንጎ” ጌዒ ማሃዛ ዮሓኒሴ ዒ ጌዔሢ ዋይዛዖ ዬሱሴ ዋኣፆና ማስኬኔ። 16ዬሱሴ ዋኣፃፓ ማስቲ ኬኬስካኣና ጫሪንጫ ቡሊንቲ፥ ፆሲኮ ዓያና ዶኦሌ ማሊ ኬዲ ዒዛ ዑጻ ዴዓንቴ ዒ ዴንቄኔ። 17ዬማና፦ “ታና ዎዛሳ፥ ታ ዒዛ ናሽካ ናዓሢ ታኣኮ ሃያኬ” ጋዓ ዑኡሲ ጫሪንጫፓ ዋይዚንቴኔ።
Copyright
Learn More


text:
ምዉታት ኪትንስኡ ድዮም፧
እንታይ ምበልካ፧
እወ
ኣይፋል
ምናልባት
መጽሓፍ ቅዱስ እንታይ ይብል፧
“ትንሳኤ ኸም ዚኸውን . . . ተስፋ ኣሎኒ።”
እዚ ብኸመይ ኪጠቕመካ ይኽእል፧
እተፍቅሮ ሰብ ምስ ዚመውት የጸናንዓካ።—2 ቈረንቶስ 1:3, 4።
ካብ ፍርሂ ሞት ናጻ ይገብረካ።—እብራውያን 2:15።
ምስቶም ዝሞቱ ፍቑራትካ እንደገና ንኽትራኸብ ናይ ሓቂ ተስፋ ይህበካ።—ዮሃንስ 5:28, 29።
ነቲ መጽሓፍ ቅዱስ ዚብሎ ብሓቂ ኽንኣምኖ ንኽእልዶ፧
እወ ንኽእል ኢና፣ እንተ ወሓደ ብሰለስተ ምኽንያት።
ህይወት ዝፈጠረ ኣምላኽ እዩ። “ናይ ህይወት ፈልፋሊ፡” የሆዋ ኣምላኽ ከም ዝዀነ ኣብ መጽሓፍ ቅዱስ ተገሊጹ ኣሎ። (መዝሙር 36:9፡ ትርጕም 1956፣ ግብሪ ሃዋርያት 17:24, 25) እቲ ንዅሎም ህያዋን ህይወት ዝሃበ ኣምላኽ፡ ንዝሞተ ሰብ ብርግጽ ኬተንስኦ ይኽእል እዩ።
ኣምላኽ ኣብ ዝሓለፈ እዋናት፡ ምዉታት ኣተንሲኡ እዩ። መጽሓፍ ቅዱስ፡ ዓበይትን ንኣሽቱን ደቂ ተባዕትዮን ደቂ ኣንስትዮን ዚርከብዎም፡ ካብ ሞት ተንሲኦም ኣብ ምድሪ ብህይወት ዝነበሩ ሸሞንተ ሰባት ከም ዘለዉ ይገልጽ እዩ። ገለ ኻባታቶም ንሓጺር ግዜ ጥራይ እዮም ሞይቶም ነይሮም፣ ሓደ ኻባታቶም ግና ኣርባዕተ መዓልቲ ኣብ መቓብር ገይሩ ነበረ።—ዮሃንስ 11:39-44።
ኣምላኽ ብሕጂ እውን ንምዉታት ኬተንስኦም ይናፍቕ እዩ። የሆዋ ንሞት ከም ጸላኢ ገይሩ እዩ ዚርእዮ። (1 ቈረንቶስ 15:26) ነዚ ጸላኢ ዝዀነ ሞት ንኺስዕሮ፡ ማለት ብትንሳኤ ገይሩ ንኼጥፍኦ ድማ ‘ይናፍቕ’ እዩ። ነቶም ኣብ ተዘክሮኡ ዘለዉ ሰባት ካብ ምዉታት ኣተንሲኡ፡ እንደገና ኣብ ምድሪ ኺነብሩ ኺርእዮም ሃረር ይብል እዩ።—እዮብ 14:14, 15።
ነዚ ዚስዕብ ሕሰበሉ፦
እንኣርግን እንመውትን ስለምንታይ ኢና፧
መጽሓፍ ቅዱስ ነዛ ሕቶ እዚኣ፡ ኣብ ዘፍጥረት 3:17-19፣ ሮሜ 5:12 ይምልሳ እዩ።
ብዝያዳ ፍለጥ
ምዉታት እንታይ ተስፋ ኣለዎም፧
ምስ ሞትና እንታይ ኢና እንኸውን፧ ምስቶም ብሞት እተፈልዩና እንፈቅሮም ሰባት እንደገና ኽንራኸብ ዲና፧


text:
ገበር | መጸናንዒ ኻበይ ክትረክብ ትኽእል፧
ኣብ ግዜ ጸገም ምጽንናዕ ምርካብ
ጸገማት ብእተፈላለየ መገዲ እዩ ዚመጽእ። ኣብዛ ዓንቀጽ እዚኣ፡ ንዅሉ ዓይነት ጸገማት ክንዝርዝሮ ዘይንኽእል እኳ እንተ ዀንና፡ ነቲ ኣቐዲምና ዝጠቐስናዮ ኣርባዕተ ኣብነት እስከ ንመርምሮ። እተፈላለየ ዓይነት ጸገማት ዘጋጠሞም ሰባት፡ ብኸመይ ካብ ኣምላኽ ናይ ሓቂ ምጽንናዕ ከም ዝረኸቡ ኣስተብህል።
ሽቕለት ኣልቦነት ምስ ዜጋጥም
ሴት * ከምዚ ብምባል ተዘክሮኡ ይገልጽ፦ “ኣነን ብዓልቲ ቤተይን ብሓንሳብ ካብ ስራሕ ወጺእና። ንኽልተ ዓመት ዚኣክል ስድራና እናሓገዙናን ሳሕቲ ግዝያዊ ናይ ጕልበት ስራሕ እናሰራሕናን ኢና ኣሕሊፍናዮ። ከም ውጽኢቱ፡ ብዓልቲ ቤተይ ጵርስኪላ ተጨነቐት፣ ኣነ ኸኣ ዘይረብሕ ኰይኑ ተሰምዓኒ።
“ነዚ ብኸመይ ኢና ተዋጺእናሉ፧ ጵርስኪላ፡ ነቲ ኣብ ማቴዎስ 6:34 ዚርከብ ቃላት የሱስ ብቐጻሊ ትዝክሮ ነይራ። የሱስ፡ ዝዀነት መዓልቲ ናታ ጭንቂ ስለ ዘለዋ፡ ብዛዕባ ጽባሕ ክንጭነቕ ከም ዘይብልና እዩ ነጊሩና። እቲ ጵርስኪላ እተቕርቦ ዝነበረት ካብ ልቢ ዝመንጨወ ጸሎት ድማ ጸኒዓ ኽትቅጽል ሓይሊ ሂብዋ እዩ። ንዓይ ከኣ መዝሙር 55:22 ኣጸናኒዓትኒ እያ። ልክዕ ከምቲ ሓደ ኻብቶም ጸሓፍቲ መዝሙር ዝገበሮ፡ ጾረይ ናብ የሆዋ ደርብየ እየ፣ ንሱ እውን ደጊፉኒ እዩ። ሕጂ፡ ስራሕ እኳ እንተ ኣሎኒ፡ ምስቲ ኣብ ማቴዎስ 6:20-22 ዚርከብ ምኽሪ የሱስ ብምስምማዕ ቀሊል ናብራ ኽንነብር ኢና እንጽዕር። ልዕሊ ዅሉ፡ ንየሆዋ ብዝያዳ ቐሪብናዮ፡ ንሓድሕድና እውን ብዝያዳ ተቐራሪብና ኢና።”
ጆናታን ከምዚ ብምባል ይእመን፦ “እታ ንእሽቶ ናይ ስድራ ቤትና ንግድ ምስ ጠፈሸት፡ ብዛዕባ መጻኢና ኽፈርህ ጀሚረ። ብሰንኪ ቝጠባዊ ቕልውላው፡ እቲ ናይ 20 ዓመት ጻዕርና ኸንቱ እዩ ዀይኑ። ሽዑ ኣነን ብዓልቲ ቤተይን ብገንዘብ ክንቋየቕ ጀሚርና። እታ ክረዲት ካርድ እትህበና ትካል ነቲ እንገዝኦ ነገራት ከይትስርዞ ስለ ዝፈራህና እውን ብክረዲት ካርድ ክንገዝእ ኣይከኣልናን።
“ይኹን እምበር፡ ቃል ኣምላኽን መንፈስ ቅዱሱን ጽቡቕ ውሳነታት ክንገብር ሓጊዙና እዩ። ዝዀነ ዓይነት ስራሕ ክሰርሕ ፍቓደኛ ክኸውን ከም ዘሎኒ ተማሂረ እየ፣ ንዅሉ ዘየድሊ ወጻኢታትና ድማ ነከናዮ። ከም ናይ የሆዋ መሰኻኽር መጠን ካብ ኣመንቲ ብጾትና ደገፍ ረኺብና ኢና። ርእሰ ምትእምማን ከም ዚሓድረና ገይሮምን ኣብ ኣጸጋሚ ግዜያት ኢዶም ብምዝርጋሕ ደጊፎምናን እዮም።”
ሓዳር ምስ ዚፈርስ
ራኬል ከምዚ ብምባል ተዘክሮኣ ትገልጽ፦ “ብዓል ቤተይ ሃንደበት ሓዲጉኒ ምስ ከደ፡ ስምዒተይ ተጐዲአን ሓሪቐን እየ። ብጓሂ ኸኣ ተዋሒጠ። እንተዀነ ግና፡ ንኣምላኽ ቀሪበዮ፡ ንሱ ድማ ኣጸናኒዑኒ። በብመዓልቱ ናብኡ ብጸሎት ኪቐርብ ከለኹ፡ ሰላም ኣምላኽ ንልበይ ይሕልዎ ነይሩ። ሽዑ ነቲ እተሰብረ ልበይ ዝጸገኖ ዀይኑ እዩ ዚስምዓኒ።
“ሳላ እቲ ቓሉ ዝዀነ መጽሓፍ ቅዱስ፡ ነቲ ናይ ሕርቃንን ቅሬታን ስምዒት ክቈጻጸሮ ኽኢለ እየ። ነቲ ኣብ ሮሜ 12:21 ዚርከብ፡ ‘ነቲ እከይ ደኣ ብሰናይ ስዓሮ እምበር፡ በቲ እከይ ኣይትሰዓር’ ዚብል ቃላት ሃዋርያ ጳውሎስ ድማ ኣብ ልበይ ኣሕዲረዮ እየ።”
“ሓደ ፈታውየይ፡ ንሕሉፍ ረሲዐ ኣብ መጻእየይ ጥራይ ከተኵር ከም ዘሎኒ ኽግንዘብ ሓጊዙኒ። መክብብ 3:6 ኣርኣየኒ እሞ፡ ‘ከም ዝጠፍአ ጌርና ተስፋ ኽንቈርጸሉ’ ዚግባእ ግዜ ኸም ዘሎ ብለውሃት ነገረኒ። እዚ ምኽሪ እዚ ቐሊል እኳ እንተ ዘይነበረ፡ ብሓቂ ዜድልየኒ እዩ ነይሩ። ሕጂ፡ ሓድሽ ሸቶታት እዩ ዘሎኒ።”
ኤልሳቤጥ ከምዚ ትብል፦ “ሓዳርካ ኺፈርስ ከሎ፡ ደገፍ የድልየካ እዩ። ሓንቲ ዝፈትዋ መሓዛይ፡ መዓልቲ መዓልቲ ኸምዚ ዝኣመሰለ ደገፍ ገይራትለይ እያ። ምሳይ በኽያ፡ ኣጸናኒዓትኒ፡ ከም ዚፍቀር ኰይኑ ኸም ዚስምዓኒ ድማ ገይራ እያ። የሆዋ ንዕኣ ተጠቒሙ ነቲ እተጐድአ ስምዒተይ ከም ዘሕወዮ እየ ዝኣምን።”
ኣብ ግዜ ሕማም ወይ ምድፋእ ዕድመ
እቲ ኣብ መእተዊ ዓንቀጽ እተጠቕሰ ልዊስ፡ ከቢድ ሕማም ልቢ ኣለዎ፣ ኣብ ክልተ ኣጋጣሚ ድማ ካብ ኣፍ ሞት እዩ ወጺኡ። ኣብዚ ግዜ እዚ፡ ኣብ መዓልቲ ን16 ሰዓት ኦክስጅን ዝሓዘ መሳርሒ ኺጥቀም የድልዮ እዩ። ከምዚ ኸኣ ይብል፦ “ናብ የሆዋ ብቐጻሊ እጽሊ እየ። ናብ ኣምላኽ ድሕሪ ምጽላየይ፡ መንፈሱ ሓይሊ ኺህበኒ ኸሎ ይስምዓኒ እዩ። ኣብ ኣምላኽ እምነት ስለ ዘሎንን ንሱ ኸም ዝሓልየለይ ስለ ዝፈልጥን ድማ ጸሎት ጸኒዐ ምእንቲ ክቕጽል ዜድልየኒ ትብዓት ይህበኒ እዩ።”
ኣብ 80ታት ዓመት ዕድሚኣ እትርከብ ፔትራ ኸምዚ ትብል፡ “ክገብሮ ዝደሊ ብዙሕ ነገራት እኳ እንተሎ፡ ክገብሮ ኣይክእልን እየ። ሓይለይ እናተጸንቀቐ ኪኸይድን ብዘይ መድሃኒት ክንቀሳቐስ ከም ዘይክእልን ክርኢ ኸለኹ፡ ሕማቕ እዩ ዚስምዓኒ። ብዙሕ ግዜ፡ ብዛዕባ እቲ የሱስ፡ ዚከኣል እንተ ዚኸውን ነይሩ እቲ ዘጋጠሞ ጸገም ካብኡ ምእንቲ ኺሓልፍ ናብ ኣቦኡ ዘቕረቦ ለመና እሓስብ እየ። የሆዋ ንየሱስ ኣበርቲዕዎ እዩ፣ ንዓይ እውን ኣበርቲዑኒ እዩ። ጸሎት መድሃኒተይ እዩ። ንኣምላኽ ብጸሎት ኣቢለ ድሕሪ ምዝራበይ፡ ጽቡቕ እዩ ዚስምዓኒ።”—ማቴዎስ 26:39።
ሁልያን ዳርጋ ን30 ዓመት ዚኣክል ምስ ማልቲፕል ሰክሎሮሲስ ዚብሃል ከፊላዊ መልመስቲ ዜምጽእ ሕማም ኪቃለስ ጸኒሑ እዩ። ከምዚ ድማ ይብል፦ “እቲ ሓላፊ ኸለኹ ዝነበረኒ መንበር ብዓረብያ ስንኩላን እኳ እንተ ተተክአ፡ ሕጂ ህይወተይ ንኻልኦት ንምግልጋል እተወፈየት ብምዃና ዝያዳ ትርጉም ኣለዋ። ምሃብ ንስቓይካ ኼፍኵሶ ይኽእል እዩ። የሆዋ እውን ኣብቲ ዜድልየና እዋን ከም ዜበርትዓና ንዝሃበና ተስፋ ይፍጽሞ እዩ። ልክዕ ከም ሃዋርያ ጳውሎስ፡ ‘በቲ ሓይሊ ዚህበኒ ንዅሉ እኽእሎ እየ’ ኽብል እኽእል እየ።”—ፊልጲ 4:13።
እተፍቅሮ ሰብ ምስ ዚመውት
ኣንቶንዮ ኸምዚ ብምባል ተዘክሮኡ ይገልጽ፦ “ኣቦይ ብሓደጋ ማኪና ምስ ሞተ፡ ኣብ ፈለማ ኽኣምን ኣይከኣልኩን። ዘይፍትሓዊ ዀይኑ ተሰምዓኒ፣ ከመይሲ፡ ብእግሩ ዚኸይድ ዝነበረ ምስኪን ሰብ እዩ ነይሩ። ኣነ ኽገብሮ ዚኽእል ግና ኣይነበረን። ቅድሚ ሙማቱ ንሓሙሽተ መዓልቲ ሃለዋቱ ኣጥፊኡ ነበረ። ኣብ ቅድሚ ኣደይ ዘይበኪ እኳ እንተ ነበርኩ፡ በይነይ ክኸውን ከለኹ ዝርንዛሕ እየ ዝነብዕ ነይረ። ንገዛእ ርእሰይ ድማ ‘ስለምንታይ እዩ እዚ ኣጋጢሙ፧’ ኢለ እሓትታ ነበርኩ።
“ኣብቲ ዜጨንቕ እዋን፡ የሆዋ፡ ስምዒተይ ንምቍጽጻር ኪሕግዘንን ሰላም ኪህበንን ብቐጻሊ እልምኖ ነበርኩ። ድሕሪ ግዜ ኸኣ ህድኣት ተሰምዓኒ። መጽሓፍ ቅዱስ፡ ንዅልና ዘይተጸበናዮ ዅነታት ኬጋጥመና ኸም ዚኽእል ዚገልጽ ምዃኑ ድማ ዘኪረ። ኣምላኽ ስለ ዘይሕሱ፡ ንኣቦይ ኣብ ትንሳኤ ኸም ዝረኽቦ ምሉእ እምነት ኣሎኒ።”—መክብብ 9:11፣ ዮሃንስ 11:25፣ ቲቶስ 1:2።
እቲ ኣብ መእተዊት ዓንቀጽ እተጠቕሰ ሮበርት፡ ተመሳሳሊ ሓሳባት እዩ ዘለዎ። ከምዚ ይብል፦ “ኣነን ብዓልቲ ቤተይን፡ ነቲ ኣብ ፊልጲ 4:6, 7 ተገሊጹ ዚርከብ ናይ ኣእምሮ ሰላም ተመኪርናዮ ኢና። ነዚ ድማ በቲ ናብ የሆዋ እነቕርቦ ዝነበርና ጸሎት ኣቢልና ኢና ረኺብናዮ። እዚ ውሽጣዊ ሰላም እዚ፡ ንጋዜጠኛታት ብዛዕባ ኣብ ትንሳኤ ዘሎና ተስፋ ኽንዛረብ ኣኽኢሉና እዩ። ህይወት ወድና ብሰንኪ ሓደጋ ነፋሪት እኳ እንተ ጠፍአት፡ ናይቲ ብሓንሳብ ዘሕለፍናዮ ግዜ፡ ባህ ዜብል ተዘክሮታት ኣሎና። ኣብኡ ድማ ኢና ኸነተኵር እንጽዕር።
“ናይ የሆዋ መሰኻኽር ብጾትና፡ ኣብ ተለቪዥን ሃዲእና ብዛዕባ እምነትና ኽንገልጽ ከም ዝረኣዩና ኺነግሩና ኸለዉ፡ ክንሃድእ ዝኸኣልና ሳላ እቲ ኣብ ክንዳና ዘቕረብዎ ብዙሕ ጸሎት ምዃኑ ንነግሮም ነበርና። የሆዋ፡ በቲ ማእለያ ዘይብሉ ዜጸናንዕ መልእኽትታቶም ኣቢሉ ይድግፈና ኸም ዝነበረ እየ ዝኣምን።”
እዚ ኣብነታት እዚ፡ ኣምላኽ ነቶም በብዓይነቱ ጸገማትን ብድሆታትን ዜጋጥሞም ሰባት ኬጸናንዖም ከም ዚኽእል እዩ ዜርእየና። ንስኻኸ፧ ኣብ ህይወትካ ዝዀነ ይኹን ጸገም የጋጥምካ ብዘየገድስ፡ ነቲ ጽንኵር እዋን ክትዋጽኣሉ ኺሕግዘካ ዚኽእል ምጽንናዕ ክትረክብ ትኽእል ኢኻ። * ስለዚ፡ ሓገዝ ንምርካብ ንምንታይ ናብ የሆዋ ዘይትቐርብ፧ ንሱ፡ “ኣምላኽ ኵሉ ምጽንናዕ” እዩ።—2 ቈረንቶስ 1:3።
^ ሕ.ጽ. 5 ኣብዛ ዓንቀጽ ዚርከብ ገሊኡ ስማት ተቐዪሩ እዩ።


text:
በዚ መሰረት ኣብ ክልልና ኣብ ሐደ ዓመት ኢንቨስት ዝኸውን መጠን ካብ ትሑት ብርኪ ማለት እውን ብር 200 ሚልዮን ብዓመት ናብ ብር 6.9 ቢልየን ብዓመት ዓብዩ ይርከብ፡፡ ኣብ 2005 ዓ.ም 6.9 ቢልዮን ብር ካፒታል ዘመዝገቡ 663 ፕሮጀክትታት ን31000 ዜጋታ ናይ ስራሕ ዕድል ፈጢሮም እዮም፡፡
ሕርሻ ንዝሓለፉ ዓመታት መሰረት ናይ ኢኮኖሚያዊ ዕብየት ሃገርና ከምኡውን ክልልና ኮይኑ ስሉጥን ቐፃልነት ዘለዎ ዕብየት ክምዝገብ ኣስተዋፅኦ እናምፀአ ፀኒሑ እዩ፡፡ እዚ ግደ ሕርሻ ኣብ ቐፀልቲ ዓመታት እውን ክቕፅል እዩ፡፡ በዚ መሰረት ዝበዝሕ ነባሪ ህዝቢ ኣብ ገጠር ኣብ ሕርሻ ዝተዋፈረ ከምምኻኑ ካብቲ ልምዓት ሰፊሕ ናይ ህዝቢ ክፋል ተጠቓሚ ገይሩ እዩ፡፡ እዚ ክፋል ሕብረተሰብ ነዚ ተጠቃሚነት ንምርግጋፅ ኣድካሚ ግን ተኣምራዊ ናይ ተፈጥሮ ምሕዋይ ስራሕቲ ሰሪሑ እዩ፡፡ እዚ ተሳትፎኡ ብናይ ክረምቲ ዝናብን መስኖን ክለምዕ ዝግበኦ መሬቱ ዝሓሸ ምህርቲ ዘምፅኣሉ እንትኾን ካብዚ እውን ስድርኡን ከባቢኡን ኣብ ምልዋጥ ዓብዪ ኣስተዋፅኦ ኣበርኪቱ እዩ፡፡


text:
ኤርትራ
- ሃገረ ኤርትራ፡
ኤርትራ አብ ምብራቕ አፍሪቃ ካብ ዝርከባ ሃገራት ሓንቲ ኮይና : ብስሜናዊ-ምዕራብ ምስ ሱዳን፣ ብሰሜናዊ-ምብራቕ ምስ ቀይሕ ባሕሪ፣ ብደቡብ ምስ ኢትዮጵያ፣ ብደቡባዊ-ምብራቕ ምስ ጅቡቲ ትዳወብ። ኤርትራ ዝብል ስም ካብ ላቲን Mare Eritreum ዝተወስደን ኰይኑ መሰረቱ ናይ ግሪክ Ἐpuθpὰ θάλatta ሐረግ ኰይኑ ትርጉሙ ድማ ቀይሕ ባሕሪ ማለት ዮ። እዚ ስም ነዚ አካባቢ ዝሃብዎ ኢጣልያውያን አብ ጥሪ 1890 ግዝአቶም ክእውጁ እንከለዉ (ተመሳሳሊ ስም ብጀርመናውያን 1870 ከምኡ ውን ግብጻውያን 1860ታት አብ ጥቕሚ ውዒሎም እዮም ፣ እንተዀነ ግን አየናይ ክፋል ከም ዘመልክት ንጹር አይነበረን)። ኤርትራ፣ ከም ሃገር፣ ብኢጣልያዊያን ድሕሪ ምምስራታ አብ ሓሙሽተ ዝተፈላለዩ ኵነታት ብምሕላፍ ነዚ ዘሎ አቃውማ ሒዛ ትርከብ። ቅድሚ 1890 አብ ዝነበረ ግዜ እቲ ዝነበረ ናይቲ ከባቢ ታሪኽ አብ ትሕቲ"ኤርትራ" ብዝብል ዝጽዋዕ እንተዘይኮይኑ ነዚ ሓድሽ ኤርትራ ልዑል ግንዛበ ከምዝህብ ተመራመርቲ ታሪኽ ቅድሚ 1890 ንዘሎ ታሪኽ ምጽናዕ አገዳሲ ምዃኑ ይሰማምዑ
- 1 ቅድሚ(1890)
- 1.1 ክዴቭ ፓሻ
- 1.2 ሰለስተ ክፍልታት ኤርትራ
- 1.3 ሃጸይ ዮሃንስ፣ ግብጻውያን፣ መህዳውያንን ኢጣልያውያንን
- 2 ኮሎኒያ ኤርትራ (1890-1941)
- 2.1 ምስፍሕፋሕ መግዛእቲ ጣልያን
- 2.2 ንቕሓት ህዝቢ ኤርትራ
- 2.3 አገዛዝኣ ጥልያን አብ ኤርትራ
- 2.3.1 ሓይሊ ኢጣልያ
- 2.3.2 አመሓዳድራ
- 2.3.2.1 ስርዓተ ትምህርቲ
- 2.3.3
- 2.3.3.1 ፋሽሽቲ ጥልያንን ስርዓተ አፓርታይድን
- 2.3.3.2 ኢኮኖሚያዊ 'ዕቤት
- 3 እንግሊዝ ወታደራዊ አገዛዝአ 1941 -1952)
- 3.1 ሕግን ስርዓትን
- 3.2 ካልአይ ኵናት ዓለም
- 3.3 ድሕሪ ኵናት
- 3.4 ማሕበር ፍቕሪ ሃገር
- 4 ኢትዮጵያ ኤርትራ ፌዴሬሽን (1952-1962)
- 4.1 ምምሕዳር ኤርትራ
- 5 ጎበጣ ኢትዮጵያ (1962-1991)
- 5.1 ዘውዳዊ ስርዓት ኢትዮጵያ (1962-1974)
- 5.1.1 ተጋድሎ ሓርነት ኤርትራ (ጀብሃ)
- 5.1.2 ናይ ጀብሃ ውድቀትን ህዝባዊ ግንባር ሓርነት ኤርትራን
- 5.2 ስርዓት ደርግ (1974-1991)
- 6 ሃገረ ኤርትራ (1991)
ዓረበኛ፣(دولة إرتريا,ዳውላት ኢሪትሪያ),ወግዓዊ ሃገረ ኤርትራ, ብሓደ ሰልፊ ብዝምራሕ ፕርሲደንታዊ መንግስቲ እትምራሕ ፣ ኣስታት 6 ሚልዮን ህዝቢ ዘለዋ ኣብ ቀርኒ ኣፍሪቃ እትርከብ ሃገር ኢያ። ኤርትራ ብ1991 ድሕሪ ናይ ሰላሳ ዓመታት ፖለቲካውን ብረታውን ቃልሲ ኣንጻር ኢትዮጵያ ካብ ምሕደራ ኢትዮጵያ ነጻ ድሕሪ ምዃን፣ ብ1993 ብዝተገብረ ህዝባዊን ዝተፈላለዩ ኣካላት ማሕበረሰብ ዓለም ዝተዓዘብዎን ረፈረንዶም ልኡላውነታ ዝኣወጀት ሃገር ኢያ። ህዝቢ ኤርትራ ኣብዚ ዝተገብረ ህዝባዊ ሪፈረንደም ዓለም ብዘገረመ ውጽኢት 99.8 ሚእታዊት ንናጽነት ኣድሚጹ። ኤርትራ ብ ሰሜንን ምዕራብን ምስ ሱዳን፣ ብደቡብ ምስ ኢትዮጵያ ብ ደቡባዊ ምብራቕ ምስ ጂቡቲ ትዳወብ። ብምብራቕ ኣፍደገ ባሕሪ ከኣ ናይ ኣስታት 1200 ኪሎሜተር ገማምግም ኣብ ቀይሕባሕሪ ኣለዋ። ቅርጸ መሬት ኤርትራ ኣብ ሰለት ይምቀል፣ ካብ ደቡብ ናብ ሰሜን ብ ማእከ ዝስንጥቕን ምጡን ኩነታት ኣየር ዘለዎን ከበሳ፣ ብኽልተ ጎድንታት ናይ ከበሳ ዝርከብ ናብቲ ምዉቕ ኩነታት ኣየር ዝወርድ ጎቦታት ዝበዝሖ ምብራቓውን ምዕራባውን ኣጻድፍ፣ ከምኡ ውን ትሑት ብራኸ ዘለዎ መታሕትን። ዝለዓለ ጻዕቂ ህዝቢ ዘለዎ ቦታ እቲ ምቹእ ኩነታት እየር ዘለዎ ከበሳ ኮይኑ ዳርጋ 50-55 ሚእታዊት ካብ ህዝቢ ኤርትራ ከኣ ኣብቲ ዝያዳ ጎላጉል ዘለዎ ደቡባዊ ክፋሉ ይቕመጥ። ዝበዝሕ ህዝቢ ከበሳ ኤርትራ ክርስትያን ክኸውን ከሎ መትሕት ኤርትራ ብተዛማዲ ስሕው ዝበለ ጻዕቂ ህዝቢ ዘለዎ ኮይኑ ዝበዝሑ ተቐማጦኡ ሰዓብቲ ምስልምና እዮም።
==ዓበይት ከተማታት Eritrea
- ኣስመራ
- መንደፈራ
- ዓዲ ቀይሕ
- ዓዲ ዃላ
- ኣፍዓበት
- ምጽዋዕ
- ዓሰብ
- ጢዖ
- በይሉል
- ሽዕብ
- ሕምብርቲ
- ባረንቱ
- ደቀምሓረ
- ፍልፍል
- ጊንዳዕ
- እምኒ ሓይሊ
- ከረን
- ናቅፋ
- ሰንዓፈ
- ተሰነይ
- ዙላ
- ባድመ
- ኤርትራ
- ሃገረ ኤርትራ
- State of Eritrea ስቴት ኦፍ ኤሪትሪያ
- دولة إرتريا ዳውላት ኢሪትሪያ
ኤርትራ ቀጠልያ ቀይሕ ሰመያዊ ብጫ አውሊዕ ዘለዎ
ኣርማ ኤርትራና
- ርእሰ ከተማ አስመራ
- ሃገራዊ ቋንቋ ትግርኛ፣ ዓረብ፣ እንግሊዝኛ
- አመራርሓ ፕረዝደንታዊ
- ፕረዚደንት እሳያስ አፈወርቂ
- ዓበይቲ መዓልታት
- ግንቦት ፲፮/24 ቀን ፲፱፻፹፫/1991 ዓ.ም.ግ/ፈ]]
- መዓልቲ ናጽነት
- ብዝሒ ህዝቢ
- ናይ 2009 ዓምፈ ግምት
- 2008 ዓምፈ ቆጸራ ህዝቢ
- 5,224,000 (መበል109)
- 5,291,370
- ባጤራ ናቅፋ
- ሰዓት UTC +3
- መእተዊ ቴለፎን +291
- ናይ ኢንተርነት .er
ክዴቭ ፓሻ[edit | edit source]
1860ታት መጀመሪያ ፣ናይ ግብጺ መራሒ ኢስማዒል ከዴቭ ፓሻ ዞባ ናይል ሰፊሕ ናይ ግብጽ ግዝአት ከስፋሕፍሕ ተላዕለ። ነዚ ሓዲሽ ግዝአቱ ድማ ካርቱም ማእከል ከተማ ገይሩ ንሱዳን ከም ግዝአቱ ሓዘ። ቀጺሉ ድማ አብ ቀይሕ ባሕሪ ብ1865 ድሕሪ ምቁጽጻሩ አብ 1870ታት መጀመሪያ ክሳብ ሕንድ ውቅያኖስ ተቆጻጸረ ። እምበኣርከስ በዚ እዩ ካርቱም-ከሰላ- ከረን -ምጽዋዕ ኢሉ ዝአተወ፤ ብ1872 ነዚ ስልታዊ መንገዲ ናይ ክዴቭ ፓሻ ሰራዊቶች ተቆጻጸሩ። በዚ ከይተሓጽሩ ድማ ንከበሳ ውን ክቆጻጸሩ ተበገሱ። ከበሳ ብባሕሪ ነገስታትን መሳፍንቲ ትግራይን ይወራረስ እዩ ዝነበረ፤ ሰለስተ ክፍልታት ኤርትራ ኤርትራውያን ቀጽልዎ ታሪኽና ቢኢትዮጵያ ክቕየር ብዙሕ እዩ ዝጸዓር ዘሎ


text:
ንቕሑ! ሰነ 2015
ጥዕናኻ ኣመሓይሽ—5 ሎሚ ኽትገብሮ እትኽእል ነገር
እቲ እትወስዶ ስጕምቲ፡ ቀልጢፉ ሕማም ንኸይሕዘካ፡ ሕሉፍ ሓሊፉ እውን ፈጺሙ ንኸይሕዘካ ኺሕግዘካ ይኽእል እዩ።
ጥዕናኻ እተመሓይሸሉ መገድታት
ዝሓሸ ጥዕና ንኺህልወካ ኺሕግዘካ ዚኽእል ሓሙሽተ ነገራት።
ንቓል ኪዳንካ ብኸመይ ከም እተደልድሎ
ቃል ኪዳን፡ ምስ ሓዳር ኣሲሩ ዚሕዘካ መቝሕ ድዩ፡ ወይስ ንሓዳርካ ነቕ ከም ዘይብል ዚገብሮ መልህቕ፧
ጋሊለዮ
ብ1992 ርእሰ ሊቃነ ጳጳሳት ጆን ፖል ካልኣይ፡ ብዛዕባ ቤተ ክርስትያን ካቶሊክን ንጋሊለዮ ዝሓዘትሉ መገድን ዚገልጽ ዜገርም ነገር ተዛሪቦም ነይሮም።
ዝሙት
ሓዳር ብሰንኪ ዝሙት ኪፈርስ ይኽእል ድዩ፧
ሕንጻይ ዓሳ—ሑጻ ዚሰርሕ ማሽን
ንመርጀን ዚጠቅም ኣዝዩ ፍሉይን ኣገዳስን ዕዮ ይዓዪ እዩ።
ኣትኵሮ ኣብ ኣከባቢ
“ደቂ ሰብ ነቲ ኣብ ልዕሊ ኣከባቢ ዚወርድ ዘሎ ጕድኣት ደው ኬብልዎ ዘይከኣሉ ስለምንታይ እዮም፧” ዚብል ሕቶ ኸም ዚልዓል ዚገብር እዋናዊ ዜና።


text:
بســــــــــم الله الرحمـــــن الرحيـــــــــم
ዝኸበርኩም ኣሕዋትን ኣሓትን ተጠቀምቲ ቋንቋ ትግርኛ ዝኾንኩም፣ እዛ ትስዕብ ክታብ (ሪሳላ) ናይ ሸኽ ሙሓመድ ሳልሕ ኣልዑሰይሚን(ረቢ ይርሓመሎም)፣ ንኡስ ዓቐን ዘለዋ ኮይና ግን ከኣ ዓቢ ቁምነገር ሓዘል ዝኾነት፣ ሙስሊም ዓቢ ይኹን ንእሽቶ ከንብባን ክጥቀመላን እናተላበና እንሆ ብተውፊቕ ናይ ኣላሁ ሱብሓነሁ ወተዓላ፣ ናብ ትግርኛ ተርኂምና ብመንገዲ መርበብ ሓበሬታ(ራየቲ-ሰለፍ ኣብ ሱዳን)፣ ንዝርጋሓ ኣለና። ኣርእስታ ድማ(حقوق دعت إليها الفطرة وقررتها الشريعة) ትርጉሙ ድማ፣ ብሕጽር ዝበለ ከም’ዚ ይመስል፣ ብተፈጥሮ ኣድላዪ ዝኾነ መሰላት ሸሪዓ’ውን ዘጽደቐቶ ማለት እዩ። ረቢ ናይ ልቢ ንጽህናን ትግሃትን ክህበና እና ለመንና ኣሕዋትን ኣሓትን ሙስሊሚን ናይ’ዚ መርበብ’ዚ ተጠቀምቲ ክኾኑ ንላቦ። ረቢ ይወፍቐና ኣሚን።
መእተዊ ናይ ሸይኽ مقدمة الشيخ
بســــــــــم الله الرحمـــــن الرحيـــــــــم
حقوق دعت إليها الفطرة وقررتها الشريعة
إن الحمد لله نحمده ونستعينه ونستغفره ونتوب إليه، ونعوذ بالله من شرور أنفسنا ومن سيئات أعمالنا من يهده الله فلا مضل له ومن يضلل فلا هادي له وأشهد أن لا إله إلا الله وحده لا شريك له وأشهد أن محمدًا عبده ورسوله صلى الله عليه وعلى آله وأصحابه ومن تبعهم بإحسان وسلم تسليما : أما بعد:-
ካብ’ዚ ብምቕጻል ድማ ይብሉ ሸኽ ሙሓመድ ሳልሕ ኣልዑሰይሚን ረቢ ይርሓመሎም ገለ ካብቲ ብሉጽነት ሸሪዓ ናይ ኣላሁ ሱብሓነሁ ወተዓላ ኣብ መንጎ ደቂ ሰባት ፍትሒ ምርግጋጽን ንነብሲ ወከፍ ዘዝግብኦ መሰላት ብዘይ ምጉዳልን ምውሳኽን ምሃብን ኢዩ። ኣላሁ ሱብሓነሁ ወታዓላ ፍትሒ ከነንግስን ጽቡቕ ነገራት ክንገብርን ቤተ-ሰብና ክንበጽሕን ደሃዮም ክንገብርን ኣዚዙና። ኩሎም ኣንብያእ ድማ ፍትሒ ከንግሱ ረቢ ልኢኹዎም። ብፍትሒ ዝእዝዝ ክቱብ ኣውሪድሎም። ጉዳያት ናይ ኣዱንያን ናይ ኣኺራን ድማ ኩሉ ኣብ ፍትሒ ዝተመስረተ ጌርዎ። ፍትሒ ማለት ድማ በዓል መሰል ዘዝግብኦ መሰል ክትህቦ በዓል መዓርግ ድማ ከም ዝግብኦ ክብረቱን ደረጁኡን ክትሕልወሉ ማለት እዩ። እዚ ነገር’ዚ ክረጋገጽ እንተኾይኑ ድማ እቲ ዝበሃል ዘሎ መሰላት መጀመርያ ክንፈልጦ ይግባኣና። ካብ’ዚ ብምብጋስ ድማ እቲ ቀንዲ መሰረታዊ ዝኾነ መሰላት ደቂ ሰባት ንኽፈልጥዎን ፈሊጦም ድማ ንኽሰርሑሉን እዛ ትስዕብ ንኡስ ዓቐን ዘለዋ ኪታብ (ሪሳላ) ክነዳሉ መሪጽና ይብሉ ሸይኽ ሙሓመድ ሳልሕ ኣልዑሰይሚን ረቢ ይርሓመሎም።
ንዝቕጽል ጹሑፍ ብ Microsoft wor [ኣብዚ ጠውቕ]huquq101doc
لتحميل الرسالة بصيغة ورد اضغط هنا
لتحميل الرسالة بصيغة بي دي أيف اضغط هنا


text:
ገበር | ንጭንቀትብኸመይ ክትዋጽኣሉ ትኽእል፧
ብዛዕባ ገንዘብ ምጭናቕ
ብዓል ሓዳርን ኣቦ ኽልተ ቘልዑን ዝዀነ ፖል፡ “ኣብ ሃገርና ኻብ ቍጽጽር ወጻኢ ዝዀነ ናህሪ ዋጋታት ምስ ኣጋጠመ፡ ምግቢ ብቐሊሉ ዘይርከብን ኣዝዩ ኽቡርን እዩ ዀይኑ” በለ። ቀጺሉ ኸኣ፡ “ንሰዓታት ዚኣክል ደው ኢልና ሪጋ ንሕዝ ነበርና፣ መብዛሕትኡ ግዜ ግና ሪጋና ቕድሚ ምብጻሑ እዩ እቲ ምግቢ ዚውዳእ ነይሩ። ብዙሓት ሰባት ብሰንኪ ጥሜት ኣዝዮም ዓቢሮም ነበሩ፣ ገሊኣቶም እሞ ኸኣ ኣብ ጐደናታት ይወድቁ ነበሩ። ዋጋታት እቲ መሰረታዊ ነገራት ናብ ሚልዮናት ጸኒሑ ኸኣ ናብ ቢልዮናት ደየበ። ኣብ መወዳእታኡ፡ ባጤራ እታ ሃገር ዋጋ ዘይብሉ ዀነ። እቲ ኣብ ባንክ ዘዋህለልክዎ ገንዘብን መድሕንን ጡረታን ከኣ ሰኣንኩ።”
ፖል፡ ስድራ ቤቱ ነዚ ዅነታት እዚ ምእንቲ ኽትዋጽኣሉ ግብራዊ ዝዀነ “ጥበብ” ኪጥቀም ከም ዘለዎ ኣስተውዓለ። (ምሳሌ 3:21) ከምዚ ኸኣ በለ፡ “ብኰንትራት ዚዓዪ ዓራይ ኤለክትሪክ እየ ነይረ፣ እንተዀነ ግና ብኣዝዩ ትሑት ደሞዝ፡ ዝዀነ ይኹን ዓይነት ስራሕ ክሰርሕ ጀመርኩ።” ወሲኹ ድማ “ገሊኦም፡ ምግቢ ወይ ኣቕሑ ገዛ ኸም መሃያ ይህቡኒ ነበሩ። ኣርባዕተ ሳሙና ምስ ዚኽፈል፡ ነተን ክልተ እጥቀመለን፡ ነተን ዝተረፋ ኽልተ ድማ እሸጠን ነበርኩ። ድሕሪ ግዜ፡ 40 ዝዀና ጨቓዊት ኣጥረኹ። ምስ ዓበያ ድማ ንዕአን ብምሻጥ፡ ካልኦት 300 ዓደግኩ። ጸኒሐ ኸኣ፡ 50 ደርሁ ብኽልተ ነናይ 50 ኺሎ ኸረጺት ኵርኵሮ ዕፉን ተላወጥክወን። በዘን ከረጺት ኵርኵሮ እዚአን፡ ንስድራ ቤተይን ንኻልኦት ስድራ ቤታትን ንነዊሕ እዋን ክናቢ ኽኢለ እየ” በለ።
ኣብ ርእሲ እዚ፡ ፖል፡ እቲ ዝዀነ ሰብ ኪገብሮ ዚኽእል ግብራዊ ጥበብ፡ ኣብ ኣምላኽ ትውክልቲ ምግባር ምዃኑ ይፈልጥ ነበረ። ነቲ ኣምላኽ ዚእዝዘና ነገራት ምስ እንገብር፡ ንሱ ይሕግዘና እዩ። የሱስ፡ ብዛዕባ እቲ ንህይወት ዜድልየና ነገራት፡ “ኣይትጨነቑ፡ . . እዚ ኸም ዜድልየኩም ኣቦኹም ይፈልጥ እዩ” በለ።—ሉቃስ 12:29-31።
እቲ ዜሕዝን ግና፡ እቲ ቐንዲ ጸላኢ ኣምላኽ ዝዀነ ሰይጣን ንመብዛሕትኦም ሰባት፡ ህይወቶም ኣብ ንዋታዊ ነገራት ጥራይ ከም እተተኵር ብምግባር የታልሎም ኣሎ። ሰባት በቲ ብሓቂ ዜድልዮምን ዜድልዮም ኰይኑ ዚስምዖም ነገራትን ኣዝዮም እዮም ዚጭነቑ፣ ነቲ ብሓቂ ዘየድልዮም ነገራት ንምውናን ከኣ ላዕልን ታሕትን ይብሉ እዮም። ብዙሓት ሰባት ድማ ኣብ ዕዳ ይኣትዉ እዮም፣ ‘ተለቃሒ ባርያ እቲ ዜለቅሖ’ ኸም ዝዀነ ኸኣ ኣብ ሽግር ምስ ኣተዉ እዩ ዚርድኦም።—ምሳሌ 22:7።
ገሊኦም ሰባት፡ ጐዳኢ ሳዕቤን ዘለዎ ውሳነታት ይገብሩ እዮም። ፖል፡ “ብዙሓት ጐረባብትና፡ ዝሓሸ ዅነታት ንምርካብ ስድራ ቤቶምን ፈተውቶምን ሓዲጎም ናብ ወጻኢ ሃገር ከይዶም እዮም” በለ። ቀጺሉ ኸኣ፡ “ገሊኣቶም ግቡእ ዝዀነ ሕጋዊ ወረቓቕቲ ሒዞም ስለ ዘይከዱ፡ ስራሕ ኪረኽቡ ኣይከኣሉን። መብዛሕትኡ ግዜ፡ ካብ ፖሊስ ይሕብኡን ኣብ ጐደናታት ይድቅሱን ነበሩ። ኣምላኽ ንኺሕግዞም ኣጋጣሚ ኣይሃብዎን። ንሕና ግና ብደረጃ ስድራ ቤት፡ ነቲ ቝጠባዊ ሽግራት ብሓገዝ ኣምላኽ ንኽንጋጠሞ ቘሪጽና ነበርና” በለ።
ንምኽሪ የሱስ ምስዓብ
ፖል ወሲኹ ኸምዚ በለ፦ “የሱስ፡ ‘ጽባሕ ናይ ርእሳ ጭንቀት ኣለዋ እሞ፡ ብዛዕባ ጽባሕ ኣይትጨነቑ። ንመዓልቲ ኽፍኣታ ይኣኽላ’ ኢሉ እዩ። ስለዚ፡ ብህይወት ምእንቲ ኽንነብር፡ ‘ናይ ዕለት እንጌራና ሎሚ ሃበና’ ብምባል ጥራይ እየ መዓልታዊ ዝጽሊ ነይረ። ከምቲ የሱስ ዘተስፈዎ ኸኣ ኣምላኽ ሓጊዙና እዩ። ሓቂ እዩ፡ እቲ ብቐዳምነት እንደልዮ ነገራት፡ ኵሉ ግዜ ኣይኰንናን እንረኽቦ ነይርና። ሓደ መዓልቲ፡ እንታይ ይሽየጥ ከም ዘሎ ኸይፈለጥኩ፡ ምግቢ ንምዕዳግ ሪጋ ሓዝኩ። ሪጋይ ምስ በጽሐ፡ እቲ ዚሽየጥ ዝነበረ ርግኦ ኸም ዝዀነ ፈለጥኩ። ርግኦ ኸኣ ኣይፈቱን እየ። ይኹን እምበር ምግቢ እዩ፣ ስለዚ በታ ምሸት እቲኣ ርግኦ ተደረርና። ኣብቲ ዅሉ ዝሓለፈ ግዜ፡ ስድራ ቤተይ ብጥሙይ ከብዶም ሓዲሮም ስለ ዘይፈልጡ ንኣምላኽ ኣዝየ እየ ዘመስግኖ። *
ኣምላኽ፡ “ከቶ ኣይክሓድገካን፡ ከቶ እውን ኣይክጥንጥነካን እየ” ዚብል ተስፋ ሂቡና ኣሎ።—እብራውያን 13:5
“ኣብዚ ግዜ እዚ ቝጠባዊ ጸገም የብልናን። ካብ ተመክሮና ግና እቲ ዝበለጸ መከላኸሊ ጭንቀት፡ ኣብ ኣምላኽ ምውካል ከም ዝዀነ ተማሂርና ኢና። የሆዋ፡ * ፍቓዱ ንምግባር ብቐጻሊ ኽሳዕ ዝጸዓርና፡ ወትሩ ኺሕግዘና እዩ። ንሓቅነት እተን ኣብ መዝሙር 34:8 ዚርከባ፡ “እግዚኣብሄር ሰናይ ምዃኑ ጥዐሙን ርአዩን፡ ኣብኡ ዚውከል ሰብ ብጹእ እዩ” ዚብላ ቓላት ተመኪርናየን ኢና። ከም ውጽኢቱ ኸኣ፡ ነቲ ብሕጂ እውን ኬጋጥም ዚኽእል ኣጸጋሚ ቝጠባዊ ዅነታት ንምግጣሙ ኣይንፈርህን ኢና።
“ሕጂ፡ ሰባት ብህይወት ንኺነብሩ ዜድልዮም ስራሕ ወይ ገንዘብ ዘይኰነስ፡ ምግቢ ኸም ዝዀነ ብንጹር ተረዲእና ኢና። ነቲ ኣምላኽ፡ “ብዝሒ እኽሊ ኣብ ሃገር” ከም ዚኸውን ዘተስፈዎ ተስፋ ዚፍጸመሉ ግዜ ብሃንቀውታ ኢና እንጽበዮ። ክሳዕ ሽዑ ግና፡ ‘ምግብን ክዳንን ስለ ዘሎና፡ በዚ ዕጉባት ኢና።’ ካብቲ ኣብ መጽሓፍ ቅዱስ ዚርከብ፡ ‘ንሱ፡ “ከቶ ኣይክሓድገካን፡ ከቶ እውን ኣይክጥንጥነካን እየ” ኢሉ እዩ እሞ፡ ናብራኹም ብዘይ ፍቕሪ ገንዘብ ይኹን፣ በቲ ዘሎኩም እውን ዕገቡ። ስለዚ፡ ተቢዕና፡ “የሆዋ ረዳእየይ እዩ፣ ኣይክፈርህን እየ።” ክንብል ንኽእል ኢና’ ዚብል ቃላት ድማ ብርታዐ ንረክብ ኢና።” *
ከምቲ ፖልን ስድራ ቤቱን ዚገብርዎ ዘለዉ፡ ‘ምስ ኣምላኽ ንምምልላስ’ ናይ ሓቂ እምነት የድሊ። (ዘፍጥረት 6:9) ነቲ ሎሚ ዜጋጥመና ዘሎን ኣብ መጻኢ ኼጋጥመና ዚኽእልን ጽንኩር ቍጠባዊ ቕልውላው ንኽንዋጽኣሉ፡ እቲ ፖል ዘርኣዮ ኣብነት እምነትን ግብራዊ ዝዀነ ጥበብን ኣገዳሲ ትምህርቲ እዩ ዚምህረና።
ጸገማት ስድራ ቤት ከም እንጭነቕ ይገብረና እንተ ኣልዩኸ፧
^ ሕ.ጽ. 9 ማቴዎስ 6:11, 34 ርአ።
^ ሕ.ጽ. 10 የሆዋ ኣብ መጽሓፍ ቅዱስ ዚርከብ ስም ኣምላኽ እዩ።
ብዝያዳ ፍለጥ
ገንዘብ ኪዕድጎ ዘይክእል ሰለስተ ነገራት
ንገሊኡ ዜድልየና ነገራት ንምዕዳግ ገንዘብ ዜድልየና እኳ እንተ ዀነ፡ ኣብ ህይወትና ዕግበት ክንረክብ እንኽእል ግና፡ በቲ ገንዘብ ኪዕድጎ ዘይክእል ነገራት እዩ።


text:
ምክትል ርእሰ ምምሕዳር ዶ/ር ኣዲስ ኣለም ባሌማ
ራብዓይን ናይ መወዳእታ ክፋል
ዕድል ስራሕ ኣብ ምፍጣር ዝለዓለ ረብሓ ዘለዎ ኢንዳስትሪያል ፓርክ ክልልና ኣብዚ ሐዘ እዋን ኣብ ምንታይ ኩነታት ይርከብ? ነታ ክልል ካብኡ ሓሊፉ ነዛ ሃገር ዕድል ስራሕ ኣብ ምፍጣር ዘለዎም ግደ እንታይ እዩ? ዶ/ር ኣንባሳደር ኣዲስኣለም ባሌማ መብርሂኦም ይቕፅል።
“ህንፀት ኢንዳስትሪያል ፖርክ ከይዲ ህንፀቱ ተጀሚሩ ኣሎ። ዳርጋ እቲ ናይ መሬት ስራሕቲ ይስራሕ ኣሎ። እቲ ስራሕ ኣብ 2009 ዓ/ም ለካቲት ወይ መጋቢት ወርሒ ስራሕቱ ክዛዘም እዩ ዝብል ግምት ድማ ኣሎ። እዚ ንብዙሓት ኣሽሓት መናእሰይ ዕድል ስራሕ ክፈጥር እዩ። ካልእ ትእምት ዝሰርሖ ኬሚካል ኢንዳስትሪ እውን ኣሎ። እዚ ንናይ 40 ፋብሪካታት ፕላስቲክን ኬሚካልን ጥረ ኣቕሓ ስለ ዘፍሪ ንብዙሓት ኢንዳስትሪ እውን መበገሲ ክኸውን ዝኽእል እዩ። መስፍን ዝሰርሖ ዘሎ ድማ ከምኡ ኣተኣሳሲርካ ዝስራሕ እዩ።
ብክልል ደረጃ ክልተ ነገር ንሰርሕ ኣለና። ሓደ ዓብዪ ኮሚቴ ኣቚምና ሰብ ሃፍቲ ኣብዚ ኢንዳስትሪያል ፓርክ እዚ ዝጥቀሙን ንዕኡ ተሞርኪሶም ስራሕ ዝፈጥሩ ሰብ ሃፍቲ መን እዮም? ዝብል መፈፀሚ ትልሚ (Action plan) ኣዳሊና ኣለና። ነዚ እውን ባንክታት ላዕለዎት ሓለፍቲ መሓውራት ዩኒቨርስቲ መቐለ፣ ማሕበር ነጋዶ ዝተሳተፍሉ ዓብዪ ኮሚቴ ተጣይሹ ስርሑ ኣብ ምስላጥ ይርከብ። ኣብ መወዳእታ ድማ ድሌትን ዓቕምን ዘለዎም ኣረጋጊፀና ናብዚ ክጥቀሙ ክግበር እዩ።
ዓቕሚ ዘለዎም ናብ ኢንዳስትሪያል ፓርክ ክኣትዉ፣ ገሊኦም ድማ ምስዚ ተኣሳሲሮም ኣብቲ ኣብ ኣናእሽትን ማእኸላይን ክላስተራት ክኣትውን ክሰርሑን ክግበር እዩ። ከምኡውን ኣብ ጎኒ ኬሚካል ኢንዳስትሪ ክዓስሉ ዝኽእሉ ክነለሊ ኢና። ነዚ ዝኸውን ምንቅስቃስ ጀሚርና ኣለና። እንተነኣሰ ካብ ወርሒ ሕዳርን ታሕሳስን እውን መን ኣበይ ይኣቱ ክነፅፍፍ ኢና። ካሊእ እቲ ዝዓበየ ዝስራሕ ዘሎ ሓደ ዓብዪ ኮሚቴ ኣጣይሽና ኣብዞም እንዳስትሪ እዚኦም ዝቑፀር ሰብ ናይ ምርካብ ጉዳይ እዩ። ሐዚ ሰብ ዋና ፋብሪካታት ባዕሎም እዮም ዘሰልጥኑ ዘለዉ። ባዕልኻ እናሰልጠንካ ናብ ስራሕ ምእታዉ ድማ ነዊሕ ግዜ ዝወስድ እዩ። ከመይ ገይርና ናብዞም ፋብሪካታት ዝሰልጠነ ናይ ሰብ ሓይሊ ነቕርብ ንዝብል እንተተኻኢሉ ዝሰልጠነ ናይ ሰብ ሓይሊ ንምቕራብ ፃዕሪ እናተገበረ እዩ።”
“ፀገም ፅሩይ ዝስተ ማይ ምቑርራፅ ሓይሊ ኤሌክትሪክ ዝረአ ነገር ኣሎ። ነዚ ንምፍታሕ እንታይ ዝተሓሰበ ነገር ኣሎ? ብፍላይ ፀገም መስተ ማይ ከተማ መቐለ ብዘላቒ ንምፍታሕ ዝግበር ፃዕሪ እንታይ ይመስል ንዝብል ሕቶ እንትምልሱ ድማ፡-
“ኣብ ቐረብ ዝስተ ማይን መብራህትን ፀገማት ኣለዉ እዮም። ጠለብ ሓይሊ መብራህቲ እንተርኢና ከም ሃገር ይኹን ከም ክልል ብቑልጡፍ እናዓበየ ዝኸይድ ዘሎ ጉዳይ እዩ። በቢ ዓመቱ ዳርጋ ብርብዒ እዩ ዝውስኽ ዘሎ እቲ ጠለብ። ነዚ ንምምላእ እቲ መንግስቲ እናሰርሐ እዩ። ግድባት፣ ንፋስ ሓይሊን ጂኦተርማልን እናተሰርሑ እዮም። ኣብ ካልኣይ ትልሚ ዕብየትን ስግግርን እውን እንተኾነ ካልኦት ግድባት ከም ዝስርሑ ተቐሚጡ ኣሎ። ካብዚ ብተወሳኺ መብራህቲ ዝዝርገሐሎም ዓንድታት ዝኣረጉ እዮም። ብዝናብ ብንፋስ ይወድቁ ኣለው። እዚ ድማ ንምቁርራፅ መብራህቲ ሓደ ምኽንያት እዩ። ኣብ ከተማታት ዝስኳዓ ኣናእሽተይ ትካላት ኢንዳስትሪ እውን እቲ መስመር መብራህቲ ክስከሞ ዘይኽእል ሓይሊ ስለ ዝህብዎ እቲ ሓይሊ መብራህቲ ይቋረፅ እዩ። ነዚ ንምፍታሕ ነተን ኣናእሽተይ ኢንዳስትሪታት ማይ መብራህቲ፣ ሰልኪ ናብ ሓደ መማእኸሊ ዘርጊሕካ ክኣትዎ ክግበር እዩ። ኣብ መንበሪ ገዛውቲ ተሸኲዑ እንተፀኒሑ ግን እቲ መስመር ኣይሽከሞን ንምቁራፅ ሓይሊ መብራህቲ ሓደ ምኽንያት እዩ ዝኸውን ዘሎ። ስለዚ ናይ “ትራንስፎርመር” ቆፃሪትን ምምላእ ስራሕ እናተሰርሐ እዩ። ብፍላይ ናይ ቆፃሪት ዳርጋ ተወዲኡ እዩ። ናይ ትራንስፎርመር ድማ እግሪ፣ እግሪ እናተፈትሐ ይመፅእ ኣሎ።
ኣብ ቀረብ ዝስተ ማይ ብተመሳሳሊ ዝዓበየ ጠለብ ኣሎ። ንኹሉ ንምብፃሕ ድማ ዓብዪ ፀገም ኣሎ። ጉድጓድ ኩዒትካ ዘዕግብ (ዘርዊ) ነቲ ብጭቡጥ ዘሎ ጠለብ ዘማልእ ኣይኮነን። ስለዚ እቲ ዝዓበየ ስራሕ ክስራሕ ዘለዎ ዓበይቲ ግድባት ምስራሕ ግድን ክኸውን እዩ። ብመሰረት እዚ ፀገም ፅሩይ ዝስተ ማይ ከተማ መቐለ ንምፍታሕ ንሓፂር ግዜ ሩባ ሰገን እናተሃነፀ እዩ። እዚ ዋላኳ ንመስኖ ተባሂሉ ዝተሰርሐ እንተነበረ ብኽፋል ተጠሊፉ ናብ ከተማ መቐለ እናኣተወ እዩ። ምናልባት እዚ ንክልተ ሰለስተ ዓመት ፀገም መስተ ማይ ከተማ መቐለ ኣብ ምቅላል ናይ ዓርሱ ግደ ኣለዎ። እቲ ዝዓበየን ዘላቒ ፀገም መስተ ማይ ከተማ መቐለ ዝፈትሕ ግን ግድብ ‘ገረብ ግባ’ እዩ። ነዚ ዝሰርሖ ምስ ቻይና ኣብ ስምምዕነት ተበፂሑ ኣሎ። ኣብ ቐረባ እንድሕር እቲ ናይ መወዳእታ ስምምዕነት እንተተፈሪሙ ናብ ስራሕ ክኣትው እዩ።
ኣብቶም ካልኦት ከተማታት እውን ተመሳሳሊ እዩ እቲ ኣከያይዳ ኣብ ገሊኦም ዓሞቕቲ ጎዳጉዲ ክኩዓቱ እዮም። ኣብ ከተማ ሸራሮ ግድብ ደጉግስ ተሰሪሑ ኣሎ።እዚ መስመር ምዝርጋሕ እዩ ዝተርፎ ዘሎ ኣብ ቀረባ መስመር ዘርጊሕኻ ናብ ግልጋሎት ክኣቱ ክግበር እዩ። ብተመሳሳሊ ንከተማ ሽረ ድማ ካብ ማይ ደሙ ግድብ ክዝርጋሕ እዩ እቲ በጀት ተቐሚጡ ኣሎ። ብድምር ሎሚ ዓመት 30 ምኢታዊ ናይዚ ክልል በጀት ኣብ ማይ እዩ ተመዲቡ ዘሎ። እዚ ዝለዓለ ገንዘብ እዩ። ንከተማ ኣክሱም እውን ብተመሳሳሊ ንግዚኡ ካብ ዓድዋ ይጥቀም ኣሎ። ግን ናይ ባዕሉ ግድብ ንምስራሕ ተሓሲቡ ኣሎ። ነዚ እውን ምድላዋቱ ተዛዚሙ ኣሎ። ኣብ ዓድግራትን ማይጨውን እውን ዓበይቲ ግድባት ንምስራሕ እዚኦም ብምትሕግጋዝ ሕብረት ኣውሮፓ ዝህነፁ እዮም። ፀገማት ፅሩይ ዝስተ ማይ ኣብ ትግራይ ዝፍታሕ ዓበይቲ ግድባት ብምስራሕ እዩ። ግን ድማ እዞም ግድባት ክሳብ ዝስርሑ ክንድዝተኽኣለ ጉድጓዳት ማይ እናዃዓትካ ዝቃለለሉ መንገዲ ክፍጠር እዩ። ነዚ ዝኸውን ናይ ደገ ልቓሕ ንምርካብ እናመቻቸና ኢና። ብፍላይ ፀገም ፅሩይ ዝስተ ማይ ከተማ መቐለ ንምፍታሕ ፃዕሪ እናተገበረ እዩ።
ካሊእ ከተማታትና ንነበርተን ምችዋት ማእኸላት ልምዓት ብምግባር መስሕብ ቱሪዝም ንምግባር እቶም ዝሳለጡ ዘለዉ ስራሕቲ መንገዲ፣ ማይ መብራሀቲ ኣማሊእኻ ፅሬትን ፅባቐን ክህልወን ብፕላን ክምርሓ ምግባር እዩ። ነዚ ድማ እቲ ኣቐዲሙ ዝወፀ ፕላን መሊስካ ክረአ ክግበር እዩ። ነዚ እውን ከተማ መቐለ ናይ 10 ዓመት ስትራክቸር ፕላን ፀዲቑላ ኣሎ። እዚ ዓቕሚ ብዝተረኸበ ክስራሕ እዩ። ካልኦት ከተማታት እውን ብተመሳሳሊ ብፕላን ክስርሓ ፅቡቓት ክኾና ንኢንዳስትሪ ግልጋሎትን ንመንበርን ብዝብል ብግቡእ ተወዲበን ዝስረሐሉ ኩነታት እናተፈጠረ እዩ።
ከተማታት መስሕብ ቱሪዝም ኣብ ምግባር ዝስርሑ ስራሕቲ ኣለው እዮም። ኣብዚ እቲ ዓብይ ፀገም ዝኸውን ሆቴላት እዩ ዘሎ። ቁፅሪ ደረጀኦም ዝሓለዉ ሆቴላት ውሑዳት እዮም። ነዚ እውን ብቐፃሊ ፅቡቕ ደረጀኦም ዝሓለዉ ሆቴላት ክህነፁ ብቁፅሪ እውን ክበዝሑ እናተሰርሐ እዩ። ቱሪስትታት ውዕል ሕድር ዝብልሉ ዝሓሸ ግልጋሎት ክረኽቡ እንተለዉ እዮም። እዚ እንተዘይሃልዩ ግና ጉዕዞ ሓደ ማዕልቲ እዮም ገይሮምዎ ዝኸዱ። ኣብ ክልልና ብዙሓት ክጉብነዩ ዝግበኦም ታሪኻዊ ቦታታት ኣለዉ። ኣብ መቐለ ዘይተወድኡ ሆቴላት ኣለዉ። ነዚኦም ክውድኡ ምስ ሰብ ሃፍቲ ተዘራሪበና ኣለና፤ ኣብ ቐረባ እዋን ክውድእዎ እዮም ዝብል ተስፋ ኣሎ።
ብድምር ኣብዚ ዝተዛዘመ በጀት ዓመት ካብ ዝተተግበሩ ወሰንትን ዓበይትን መደባት ኣብ ሰናይ ምምሕዳር ዝተሰርሐ ስራሕ እዩ። እዚኦም ብቐፃልነት ብዘይምቁርራፅ ክሰርሑ ዘለዎም ነገራት እዮም። ህዝቢ ጠለባቱ እንታይ እዮም ኢልካ ምድማፅ፣ ምስ ህዝቢ ምስራሕ ፀገማት ህዝቢ ቐልጢፍካ ኣድሚፅካ ምፍታሕ ዘድሊ። ካሊእ እቲ ክራይ ኣካብነት ወድዓዊ ባይትኡ ዝሽርሸረሉ ኩነታት ንምፍጣር ኣሰራርሓታት ብምፅፋፍ፣ ስሉጥ ግልጋሎት ተሓታትነት ክህሉ ከምቲ ልሙድ በቲ ዝተለመደ ዓርስኻ እናፈተሽካ ኣንፃር ክራይ ኣካብነት ቃልሲ ብምሕያል ሰለጤን ልምዓትና ክረጋገፅ ይግባእ። ሎሚ ዓመት ኣብ ከተማታት ንማኑፋክቸሪንግ ቀዳምነት ብምሃብ እዚ እንተዘይተስፋሕፊሑ ማእኸላይ እቶት ምስ ዘለወን ሃገራት ክንስራዕ ኣለና ዝብል ሸቶ ክዕወት ስለዘይከኣል እዚ ብዝግባእ ዝሰርሐሉ ዓመት እዩ ክኸውን ዝግበኦ።
ኣብ መወዳእታ ዶ/ር ኣምባሳደር ኣዲስ ኣለም ባሌማ ንዝሃቡና መብርሂ ብሽም መንበብቲ እናመስገና ዘበን ስራሕ 2008 ዓ/ም መፍረያይነት ሕርሻ ንምዕባይ ብሰፊሑ ዝተሰረሐሉ እዩ። ካሊእ ኣብ ህዝቢ ዝለዓል ፀገማት ምንጋስ ፍትሕን ሰናይ ምምሕዳርን ንምንጋስ ብስፍሓት ዝተሰርሐሉን ዝቃለሰሉን መንገዲ ዝፍጠረሉ ባይታ እዩ ተመዓራርዩ ዘሎ። ኣብ ጥዕና ኣብ ትምህርቲ ማሕበራዊ ፀገማት ኣብ ምእላይ እውን ካብቲ ዝነበረ ብዝበለፀ ዝተሰርሐሉ ዓመት እዩ።
ተደማሚሩ 2009 ዓ/ም ዓብዪ ዘበነ ስራሕ ክኸውን እዩ። ንምዕዋት ካልኣይ ትልሚ ዕብየትን ስግግርን ሃገር ቆሪፀና እንለዓሉ ምስ ህዝቢ ብዝበለፀ ተቐራሪብካ ዝስርሐሉ። ህዝቢ ድማ ከምቲ ልሙድ ምስ ውድቡን መንግስቱን ብዝበለፀ ኣመኔታ ዘሕድረሉ ዓመት እዩ። በብደረጅኡ ዝረጋገፁ ዘለዉ ምዕባለታት እናረኣየ ነቶም ምዕባለታት ከጠናክር ነቶም ጉድለታት ድማ ከስተኻክል ምሉእ ተሳትፎ ክግበር መንግስቲ እውን ውራያት ልምዓት፣ ዴሞክራሲ ፍትሕን ምንጋስ ሰናይ ምምሕዳርን ህዝቢ እናዕሰለ ውራያት ህዝቢ ብዘላቒ መፍትሒ ንምርካብ ፃዕሩ ኣሐይሉ ክቕፅል ይግባእ ንብል።


text:
1ታ ዒንሢ ናሽካያ፥ ጶቂሣያ፤ ሃሣ ታና ዎዛሳያና ታ ማዼ ማዾኮ ቦንቺ ዒንጎ ባኮ ማዔ ታ ዒጊኖንሢዮቴ! ዓካሪ ዬያይዲ ጎዳና ዶዲ ዒንሢ ናንጋንዳጉዲ ታ ዒጊኖ ዒንሢ ማዔ ጎይፆና ታ ዒንሢ ዞራኔ። 2ዔዎዲያና ሲንፂኬና ዔያታ ዎላ ቡኪ ጎዳና ዓኣ ፔቱሞና ናንጋንዳጉዲ ታ ዔያቶ ሺኢቃኔ። 3ኔኤኒያ፥ ዒኢካ ዓኣ ጉሙርቂንታ ታኣኮ ማዾ ላጋሢ፡ ዬንሢ ላኣሎንሢኮ ዑኬ ማዒ ዓያኖ ናንጎ ዛሎና ዔያቶ ኔ ማኣዳንዳጉዲ ጌዒ ታ ኔም ኬኤዛኔ፤ ዓይጎሮ ጌዔቴ ዬንሢ ላኣሎንሢ ቄሌማፆሴና፤ ሃሣ ሱንፃ ናንጎ ማፃኣፖይዳ ፃኣፒንቴ፥ ሜሌ ኑኡኮ ማዾ ላጎንሢና ዎላ ማዒ ኮዦ ሓይሶ ኬኤዚፆና ታኣና ዎላ ዔያታ ላቤያታሢሮኬ። 4ጎዳና ዒንሢ ዓኣሢሮ ቢያ ዎዴ ዎዛዹዋቴ፤ ላሚ ላሚ ታ ዒንሢ “ዎዛዹዋቴ” ጋዓኔ። 5ዒንሢኮ ኮሹማ ዓሲ ቢያም ዔርቴያ ማዖንጎ፤ ጎዳ ሙካኒ ዑኬኔ። 6ዬያሮ ዒንሢም ኮይሳ ባኣዚ ዓኣቶ ጋላቲ ጋላቲ ፆሲ ሺኢቃንዳኣፓዓቴም ዓይጎ ባኣዚሮዋ ማሊ ሜታዺፖቴ። 7ዓሲ ማሊሢኮ ዑሣ ማዔ፥ ፆሲኮ ኮሹማ ዒንሢኮ ዒኖና ማሊፆና ዬሱስ ኪሪስቶሴ ዛሎና ካፓንዳኔ። 8ታ ዒሾንሦ! ታ ሚሾንሦ! ዓካሪ ጋፒንፆይዳ ታ ዒንሢም ኬኤዛሢ፡- ጎኔ ማዔ ባኣዚ፥ ዒናና ዓኣያ ማሃ ባኣዚ፥ ጌኤሺ ማዔ ባኣዚ፥ ፂሎ ማዔ ባኣዚ፥ ናሹሞ ዓኣ ባኣዚ፥ ኮሺ ሃይሴ ማዓ ባኣዚ ቢያ፤ ሃሣ ኮሺ ማዾ ማዔቴያ ጋላቲሢ፤ ዬንሢ ባኮንሢ ማሉዋቴ ጌይኬ። 9ታኣኒ ዔርዛኣና ዋይዚ ዒንሢ ዔኬ ባኮና ታ ማዻኣና ዛጌ ባኮ ቢያ ማዹዋቴ፤ ዬያ ዒንሢ ማዼቴ ኮሹሞ ዒንጋ ፆዛሢ ዒንሢና ዎላ ማዓንዳኔ። 10ሚርጌ ዎዴኮ ጊንጻፓ ታ ሜታሢ ዛሎ ዒንሢ ማሊሢ ዓርቄሢሮ ፆሲ ሱንፆና ሚርጌና ታ ዎዛዻኔ፤ ዬያ ታ ጋዓሢ፡- ዒንሢ ማሌ ባኮ ማዻኒ ዒንሢም ጊኢጉዋዖ ዓቴኔ ጌይሢ ማዓንዳኣፓዓቴም ታ ሜታሢ ዛሎ ማሊፆ ዒንሢ ሃሼዖ ዓርቄኔ ጌይሢቱዋሴ። 11ሃሣ ዬያ ታ ጋዓሢ፡- ታና ሜቴ ባኣዚ ዓኣኔ ጌይቱዋሴ፤ ዓይጎሮ ጌዔቴ “ታኣኮ ዓኣ ባካ ታኣም ጊዳንዳኔ” ጌይሢ ታ ዔራሢሮኬ። 12ዬያሮ ዔኤቢ ዴንቂሢ ማዔቴያ ዔኤቢኮ ባይቂሢ ታ ዔራኔ፤ ዓይጎ ቤስካ ማዔቴያ ዓይጎ ዎዴና ማዖም ሚሽኪሢና ናይዺንቲሢና ሃሣ ዴንቂሢና ዔኤቢ ባይዚሢናኮ ዓኣ ባኣዚ ታ ዔራኔ። 13ዬያሮ ኪሪስቶሴ ታኣም ዒንጋ ዎልቆና ቢያ ባኣዚ ታ ዳንዳዓንዳኔ። 14ጋዓንቴ ዒንሢ ታ ሜታሢ ታኣና ዎላ ዔካያ ማዒጾና ኮሺ ማዾ ዒንሢ ማዼኔ። 15ዬያ ሌሊቱዋንቴ ኮዦ ሃይሶ ማዾ ታ ዓርቄ ዎዶና ሜቄዶኒያ ዓጫፓ ታ ኬስካኣና ዒንሢ፥ ፒልጲሲዮሴይዳ ዓኣ ዓሶፓ ዓታዛ ሜሌ ታና ማኣዴ ሺኢጲሢ ማኣሪ ዓሲ ባኣሢ ዒንሢ ዒንሢሮ ዔራያኬ፤ ዬያሮ ታኣኮ ዔቦ ዴንቂፆናኣ ማዖም ባይዚፆናይዳ ታና ማኣዴሢ ዒንሢ ሌሊኬ። 16ቴስሎንቄይዳ ታ ዓኣና ሜታዼሢ ዔሪ፥ ላሚ ላሚ ታና ዒንሢ ማኣዴኔ። 17ዬያ ታ ጋዓሢ፡- ዒንሢ ዒንጋ ባኮ ዔኮሮ ማሊቱዋንቴ ዒንሢ ዒንጌሢሮ “ፆሲ ዒንጎም” ጋዓኒ ኮዒኬ። 18ታኣም ኮይሳሢጉዲ ሌሊቱዋንቴ ዑሣ ዓኣዼ ማዔ፥ ዒንሢ ታኣም ዳኬ ባኮ ዔፓራዲቶሴይዳፓ ታ ዔኬኔ፤ ዬይ ዒንሢ ዳኬ ባካ፡- ኮሺ ሳውቃ፥ ፆሲም ዒንጎ ባኣዚ ጉዲ ማሂ ፆሲ ዔካንዳያና ዎዛዻንዳ ዒንጊሢኬ። 19ዬያሮ ታ ፆዛሢ ሃይማኬ ጌይንቱዋ፥ ዒዛኮ ዓኣ ባኮይዳፓ ዬሱስ ኪሪስቶሴ ዛሎና ዒንሢም ኮይሳ ባኮ ቢያ ዺቢሺ ዒንጋንዳኔ። 20ኑ ዓዳሢ፥ ፆዛሢም ናንጊና ናንጊ ሄላንዳኣና ቦንቾ ማዖንጎ፤ ዓኣሜን። 21ዬሱስ ኪሪስቶሴ ጉሙርቂ ፆሲም ዱማዼያ ማዔ፥ ዒዛ ዓሶም ቢያ “ኮሺዳ?” ጌዔኔ፥ ጎዑዋቴ፤ ታኣና ዎላ ዓኣ ዒሾንሢንታ ሚሾንሢንታ “ኮሺዳ?” ዒንሢ ጋዓኔ። 22ዓቴ ኪሪስቶሴ ጉሙርቃ ዓሳ ቢያ፤ ሃሣ ዱማና ሮሜ ካኣቲም ማዻ ኪሪስቶሴ ጉሙርቃ ዓሳኣ “ኮሺዳ?” ዒንሢ ጋዓኔ። 23ጎዳ ዬሱስ ኪሪስቶሴኮ ኮሹሞ ዒንጊጻ ዒንሢ ቢያሢም ማዖንጎ።
Copyright
Learn More


text:
ምዕራፍ 122
የሱስ ኣብታ ደርቢ ዝጸለዮ ናይ መዛዘሚ ጸሎት
መዛዘሚ ጸሎት ዮሃንስ 17:1-26
ንኣምላኽን ንወድን ምፍላጥ እንታይ ከም ዜምጽእ
ሓድነት የሆዋን የሱስን ደቀ መዛሙርቱን
የሱስ በቲ ንሃዋርያቱ ዘለዎ ዓሚቝ ፍቕሪ ተለዓዒሉ፡ ነቲ ዘይተርፍ ምኻዱ ድሕሪ ምድላዉ፡ ኣዒንቱ ናብ ሰማይ ኣልዒሉ፡ “ወድኻ ምእንቲ ኬኽብረካስ፡ ንወድኻ ኣኽብሮ፣ ከምቲ ኣብ ልዕሊ ዅሉ ስጋ ስልጣን ዝሃብካዮ እውን፡ ንዅሎም እቶም ዝሃብካዮ ናይ ዘለኣለም ህይወት ኪህቦም እዩ” ኢሉ ናብ ኣቦኡ ጸለየ።—ዮሃንስ 17:1, 2።
የሱስ ብቐዳምነት ዜገድስ ነገር ንኣምላኽ ክብሪ ምሃብ ምዃኑ ይፈልጥ ነይሩ እዩ። እቲ ዝጠቐሶ ተስፋ ናይ ዘለኣለም ህይወት ግና ክሳዕ ክንደይ ዜጸናንዕ ኰን እዩ! የሱስ “ኣብ ልዕሊ ዅሉ ስጋ ስልጣን” ስለ እተዋህቦ፡ እቲ ንሱ ዚኸፍሎ በጃ ዜምጽኦ ጥቕምታት ንዅሎም ደቂ ሰብ ኬካፍል ይኽእል እዩ። ኰይኑ ግና፡ እተወሰኑ ጥራይ እዮም ዚባረኹ። ስለምንታይ እዮም እተወሰኑ ጥራይ ዚባረኹ፧ ምኽንያቱ፡ የሱስ ንጥቕምታት እቲ ንሱ ዝኸፈሎ በጃ፡ ነቶም ምስቲ ቐጺሉ ዝጠቐሶ፡ “በይንኻ ናይ ሓቂ ኣምላኽ ንዝዀንካ ንዓኻን ነቲ ዝለኣኽካዮ የሱስ ክርስቶስን ምፍላጦም፡ ናይ ዘለኣለም ህይወት እዚኣ እያ” ኢሉ እተዛረቦ ቓላት ተሰማሚዖም ዚመላለሱ ሰባት እዩ ዜካፍሎም።—ዮሃንስ 17:3።
ሓደ ሰብ ንኣቦን ንወድን ኣጸቢቑ ኺፈልጦም፡ ጥብቂ ርክብ ድማ ኪምስርት ኣለዎ። ከም ናታቶም ዓይነት ስምዒት ኬሕድር ኣለዎ። ብዘይካዚ፡ ምስ ካልኦት ኣብ ዘለዎ ርክብ፡ ነቲ መወዳድርቲ ዘይብሉ ባህርያቶም ንምቕዳሕ ጻዕሪ ኺገብር ኣለዎ። ንኣምላኽ ክብሪ ምሃብ፡ ልዕሊ እቲ ሰባት ዚረኽብዎ ናይ ዘለኣለም ህይወት ኣገዳስነት ከም ዘለዎ ኸኣ ኪርዳእ ኣለዎ። የሱስ ቀጺሉ ኸምዚ ዚስዕብ ብምባል ናብዚ ፍረ ነገር እዚ ተመልሰ፦
“ኣነ ኽገብሮ ዝሃብካኒ ግብሪ ፈጺመ፡ ኣብ ምድሪ ኣኽቢረካ ኣለኹ። ኣቦ፡ ሕጂ ኸምቲ ዓለም ከይኰነት ምሳኻ ኸለኹ ዝነበረኒ ኽብሪ፡ ምሳኻ ጌርካ ኣኽብረኒ።” (ዮሃንስ 17:4, 5) እወ፡ የሱስ ብትንሳኤ ኣቢሉ ናብ ሰማያዊ ኽብሩ ኺምለስ እዩ ዚሓትት ነይሩ።
ኰይኑ ግና፡ የሱስ ነቲ ኣብ ምድሪ ዝገበሮ ኣገልግሎቱ ስለ ዘይረስዖ፡ “ነቶም ካብ ዓለም ዝሃብካኒ ሰባት ስምካ ኣግሂደሎም ኣለኹ። ናትካ እዮም ነይሮም፡ ንዓይ ከኣ ሂብካኒ፡ ቃልካ እውን ሓልዮም እዮም” ኢሉ ጸለየ። (ዮሃንስ 17:6) ኣብ ኣገልግሎቱ ነቲ የሆዋ ዚብል ስም ኣምላኽ ጥራይ ኣይኰነን ዜውስእ ነይሩ። የግዳስ ንሃዋርያቱ፡ እቲ ስም እቲ ዚውክሎ ነገራት፡ ማለት ባህርያት ኣምላኽን ምስ ሰባት ርክብ ዚገብረሉ ኣገባብን ኣፍሊጥዎም እዩ።
እቶም ሃዋርያት ከኣ ንየሆዋን ነቲ ወዱ ዘለዎ ግደን ነቲ የሱስ ዝመሃሮም ነገራትን ፈሊጦም እዮም። ስለዚ፡ የሱስ ብትሕትና፡ “እቲ ዝሃብካኒ ቓል ሂበዮም እየ፡ ንሳቶም እውን ተቐቢሎምዎ እዮም፣ ኣነ ወኪልካ ዀይነ ኸም ዝመጻእኩ ድማ ብሓቂ ፈሊጦም እዮም፣ ንስኻ ኸም ዝለኣኽካኒ እውን ኣሚኖም እዮም” በለ።—ዮሃንስ 17:8።
ድሕሪኡ፡ የሱስ ነቲ ኣብ መንጎ ሰዓብቱን ደቂ ሰብ ብሓፈሻን ዘሎ ፍልልይ ከምዚ ኢሉ ገለጸ፦ “ኣነ ምእንታኦም እልምን እየ፣ ንሳቶም ናትካ እዮም እሞ፡ ምእንቲ እዞም ዝሃብካኒ እምበር፡ ምእንቲ ዓለምሲ ኣይልምንን እየ። . . . ቅዱስ ኣቦ፡ ከምቲ ንሕና ሓደ ዝዀንና፡ ንሳቶም እውን ሓደ ምእንቲ ኪዀኑ፡ ስለቲ ዝሃብካኒ ስምካ ሓልዎም። . . . ስለ ዘዕቈብክዎም ከኣ፡ እቲ ቕዱስ ጽሑፍ ምእንቲ ኺፍጸም፡ ብዘይካ እቲ ወዲ ጥፍኣት፡ ካባታቶም ሓደ እኳ ኣይጠፍአን።” እቲ ወዲ ጥፍኣት እተባህለ ድማ፣ እቲ ኣብቲ ግዜ እቲ ንየሱስ ኪኸድዖ ዚንቀሳቐስ ዝነበረ ይሁዳ ኣስቆሮታዊ እዩ ነይሩ።—ዮሃንስ 17:9-12።
የሱስ ቀጺሉ ኣብ ጸሎቱ፡ “ዓለም ጸሊኣቶም እያ። ካብቲ እኩይ ክትሕልዎም እምበር፡ ካብ ዓለም ከተውጽኦም ኣይኰንኩን ዝልምን ዘለኹ። ከምቲ ኣነ ኻብ ዓለም ዘይኰንኩ፡ ንሳቶም እውን ካብ ዓለም ኣይኰኑን” በለ። (ዮሃንስ 17:14-16) እቶም ሃዋርያትን ካልኦት ደቀ መዛሙርትን ኣብታ ብሰይጣን ዚግዛእ ሰብኣዊ ሕብረተሰብ ዘለዋ ዓለም እዮም ነይሮም፣ ኰይኑ ግና፡ ካብኣን ካብ ክፍኣታን ኪፍለዩ ነበሮም። ብኸመይ፧
ኣብ ቅዱሳት ጽሑፋት እብራይስጢ ዚርከብ ሓቅታትን የሱስ ዝመሃሮም ሓቅታትን ኣብ ግብሪ ብምውዓል ኪቕደሱ ወይ ንኣምላኽ ንምግልጋል እተፈልዩ ኪዀኑ ነበሮም። ስለዚ፡ የሱስ፡ “በቲ ሓቂ ቐድሶም፣ ቃልካ ሓቂ እዩ” ኢሉ ጸለየ። (ዮሃንስ 17:17) ጸኒሖም፡ ገለ ሃዋርያት ክፍሊ እቲ ንሰብ ዚቕድስ “ሓቂ” ዝዀነ መጻሕፍቲ ብድራኸ መንፈስ ጽሒፎም እዮም።
ካልኦት ግና ነቲ “ሓቂ” ጸኒሖም እዮም ተቐቢሎምዎ። ስለዚ ድማ፡ የሱስ፡ “ምእንቲ እቶም ብቓሎም ብኣይ ዚኣምኑ እውን እምበር፡ ምእንቲ እዚኣቶም [እቶም ኣብኡ ዝነበሩ] ጥራይ ኣይኰንኩን ዝልምን ዘለኹ” ኢሉ ጸለየ። እሞኸ፡ የሱስ ንዅሎም እንታይ ኢሉ እዩ ለሚኑሎም፧ “ከምቲ ንስኻ፡ ኦ ኣቦ፡ ምሳይ ሓድነት ዘሎካ፡ ኣነ እውን ምሳኻ ሓድነት ዘሎኒ፡ ንሳቶም እውን ምሳና ሓድነት ኪህልዎም እሞ፡ ኵላቶም ሓደ ምእንቲ ኪዀኑ እዩ” ኢሉ እዩ ለሚኑሎም። (ዮሃንስ 17:20, 21) የሱስን ኣቦኡን ቃል ብቓሉ ሓደ ኣይኰኑን። ብዅሉ ዚሰማምዑ ብምዃኖም እዮም ሓደ እዮም እተባህሉ። የሱስ ድማ፡ ሰዓብቱ ብተመሳሳሊ ሓደ ኪዀኑ እዩ ጸልዩ።
ኣቐድም ኣቢሉ የሱስ ንጴጥሮስን ንኻልኦትን፡ ኣብ ሰማይ ቦታ ኼዳልወሎም ኪኸይድ ምዃኑ ነጊርዎም ነይሩ እዩ። (ዮሃንስ 14:2, 3) ነዚ ሓሳብ እዚ ኸኣ ከምዚ ዚስዕብ ብምባል ኣብቲ ጸሎቱ ደገሞ፦ “ኣቦ፡ ቅድሚ ምስራት ዓለም ኣፍቂርካኒ ኢኻ እሞ፡ እዞም ንስኻ ዝሃብካኒ እውን ነቲ ዝሃብካኒ ኽብረይ ምእንቲ ኺርእዩስ፡ ኣብቲ ዘለኽዎ ምሳይ ኪዀኑ እደሊ ኣለኹ።” (ዮሃንስ 17:24) በዚ ኸምዚ ድማ፡ ካብ ጥንቲ፡—ቅድሚ እቲ ዘርኢ ኣዳምን ሄዋንን እተጠንሰሉ ግዜ ኣትሒዙ፡—ኣምላኽ ነቲ ደሓር የሱስ ክርስቶስ ዝዀነ ሓደ ወዱ የፍቅሮ ምንባሩ መረጋገጺ ሂቡ እዩ።
የሱስ ጸሎቱ ኺድምድም ከሎ፡ ንስም ኣቦኡን ነቲ ኣምላኽ ነቶም ሃዋርያት ኰነ ነቶም ደሓር “ሓቂ” ዚቕበሉ ዘለዎ ፍቕሪ ኸምዚ ዚስዕብ ብምባል ዳግም ኣጕልሐ፦ “እታ ንዓይ ዘፍቀርካኒ ፍቕሪ ኣባታቶም ምእንቲ ኽትህሉን ኣነ ምሳታቶም ሓድነት ምእንቲ ኺህልወንን፡ ስምካ ኣፍሊጠዮም ኣለኹ፡ ከፍልጦም እውን እየ።”—ዮሃንስ 17:26።


text:
ንስድራ ቤት | መንእሰያት
ብሞባይል መልእኽቲ ኽትልእኽ ከለኻ፡ ብኸመይ ጽቡቕ ጠባይ ከም እተርኢ
ጸገም
ምስ ፈታዊኻ ብኣካል ተራኺብኩም ከተዕልል ከለኻ፡ ብሞባይልካ መልእኽቲ መጺኡካ ንበል። እንታይ ኢኻ ኽትገብር ዘሎካ፧
ምስ ፈታዊኻ እናተዛረብካ ነቲ መልእኽቲ ተንብቦ።
ንፈታዊኻ “ይቕረታ” ኢልካ፡ ነቲ መልእኽቲ ተንብቦ።
ነቲ መልእኽቲ ሸለል ኢልካ፡ ምስ ፈታዊኻ ዕላልካ ትቕጽል።
እቲ እትገብሮ ምርጫ የገድስ ድዩ፧ እቲ መልሲ፡ ‘እወ’ ዚብል እዩ።
ክትፈልጦ ዘሎካ
ምስ ፈታዊኻ እናኣዕለልካ ንኻልእ ፈታዊኻ ብሞባይል መልእኽቲ ምልኣኽ፡ ንእትፈትዎ ጸወታ ብዘይ ሕጊ ኸም ምጽዋት እዩ ዚቝጸር። ‘ግና እኮ ፈተውተይ እዮም’ ትብል ትኸውን። ከምኡ ስለ ዝዀኑ ድማ ኢኻ ጽቡቕ ጠባይ ከተርኢ ዘሎካ። ጥብቂ ኽትከውንን ንነገራት ከተኽብዶን ኣሎካ ማለት ኣይኰነን። ይኹን እምበር፡ ብዛዕባ ህይወት ሓደ ኽትፈልጦ ዘሎካ ሓቂ ኣሎ፦ ምስ ፈተውትኻ ጽቡቕ ጠባይ ዘይተርኢ እንተ ዄንካ፡ ውዒሉ ሓዲሩ ብዘይ ፈታዊ ኽትተርፍ ኢኻ።
ስለምንታይ፧ ሰባት ስነ ስርዓት ዘይብሉ ሰብ ስለ ዘይፈትዉ እዩ። በት * ዝስማ ጐርዞ፡ “ንመሓዛይ እናኣዕለልኩዋ ኸለኹ፡ ዓሰርተ ሳዕ ሞባይላ ትርኢ እንተ ዀይና፡ ካባይ ንላዕሊ ዝሓሸ ነገር ትጽበ ኸም ዘላ ዀይኑ ስለ ዚስምዓኒ፡ የሕርቐኒ እዩ” በለት። በትን መሓዛኣን ምሕዝነተን ንነዊሕ እዋን ዚቕጽልዶ ይመስለካ፧
ነቲ ምስ ኣጠቓቕማ ሞባይል ዚተሓሓዝ ጠባይካ ኣብ ግምት ብምእታው፡ ኣብ ትሕቲ እቲ “ጸገም” ዚብል ንኡስ ኣርእስቲ ንዘሎ ኣብነት እስከ ርኣዮ። ዝበለጸ መልሲ ዀይኑ ዚስምዓካ ኣየናይ እዩ፧ ምናልባት ንምርጫ “ሀ” ኸም ነውሪ ጌርካ ትርእዮ ትኸውን። ብዛዕባ ምርጫታት “ለ”ን “ሐ”ንከ እንታይ ይመስለካ፧ ነቲ ብሞባይል እተላእከልካ መልእኽቲ ንምርኣይ ኢልካ ንዕላልካ ኸተቋርጾ ነውሪ ድዩ፧ ንዕላልካ ምእንቲ ኸይተቋርጾ ኢልካ ነቲ መልእኽቲ ሸለል ምባልከ ነውሪ ድዩ፧
ጽቡቕ ጠባይ ዚብሃል ደኣ እሞ ኣየናይ እዩ፧ እዚ እተሓላለኸ ኺመስል ዚኽእል እኳ እንተ ዀነ፡ መጽሓፍ ቅዱስ ግና ኪሕግዘካ ይኽእል እዩ። “ከምቲ ሰባት ኪገብሩልኩም እትደልይዎ ዘበለ ዅሉ እውን፡ ንስኻትኩም ከምኡ ግበሩሎም” ይብል። (ሉቃስ 6:31) ነዚ ምኽሪ እዚ፡ ኣብቲ ብሞባይል እትልእኮ መልእኽቲ እውን ከተውዕሎ ትኽእል ኢኻ። ብኸመይ፧
ክትገብሮ እትኽእል ነገራት
ኣብ ግቡእ እዋን ጥራይ መልእኽቲ ልኣኽ። ሪቻርድ ዝስሙ መንእሰይ፡ “ሓድሓደ ሳዕ፡ ኣዝዩ ምስ መሰየ እውን እንተ ዀነ መልእኽቲ ይመጸኒ እዩ። እቲ መልእኽቲ፡ ስቕ ኢልካ ሃጠው ቀጠው እዩ፣ ድቃስ ድማ እዩ ዚኸልኣኒ” በለ። ‘ንሰባት ኣብ እዋን ዕረፍቶም መልእኽቲ እልእከሎም ድየ፧’ ኢልካ ንርእስኻ ሕተታ።—ስርዓት መጽሓፍ ቅዱስ፦ መክብብ 3:1።
ትሑት ኩን። ብኣካል ከተዕልል ከለኻ፡ ብቓላትን ብቓና ድምጽን ኣብ ገጽ ብዚርአ መግለጺታትን ብኣካላዊ ምንቅስቓስን መልእኽቲ ተመሓላልፍ ኢኻ። ብሞባይል መልእኽቲ ኽትልእኽ ከለኻ ግና፡ እዚ ዅሉ የለን። ብኸመይ ደኣ ኢኻ እሞ ጽቡቕ ጠባይ ከተርኢ እትኽእል፧ ጃዝሚን ዝስማ ጐርዞ፡ “ጽቡቕ ጠባይ ዜንጸባርቕ ልሙድ ዝዀነ ኣዘራርባ ተጠቐም። ንኣብነት፡ ‘ከመይ ኣለኻ፧’ ኢልካ ሕተት፣ ከም ‘በጃኻ’ን ‘አመስግነካ’ን ዝበለ ቓላት ከኣ ተጠቐም” በለት።—ስርዓት መጽሓፍ ቅዱስ፦ ቈሎሴ 4:6።
ኣስተውዓሊ ኹን። ኣብ ትሕቲ እቲ “ጸገም” ዚብል ንኡስ ኣርእስቲ ንዘሎ ኣብነት እስከ እንደገና ርኣዮ። ኣዝዩ ኣገዳሲ መልእኽቲ ትጽበ እንተ ኣሊኻ፡ ይቕረታ ብምሕታት ነቲ መልእኽቲ ኽትርእዮ ትኽእል ኢኻ። መብዛሕትኡ እዋን ግና፡ ነቲ መልእኽቲ ጸኒሕካ ኽትርእዮ ትኽእል ኢኻ። ጓል 17 ዓመት ዝዀነት ኤሚ፡ “ፈታዊኻ ዘረባኡ ኽሳዕ ዚውድእ ተጸበዮ፣ ሞባይልካ ኣበይ ከይትኸደካ እያ፣ ንፈታዊኻ ዘረባኡ ኣቋሪጽካ ብሞባይልካ መልእኽቲ ትልእኽ እንተ ዄንካ ግና፡ ፈታዊኻ ሓዲጉካ ኪኸይድ ይኽእል እዩ” በለት። ምስ ብዙሓት ሰባት ተኣኪብካ እንተ ኣሊኻ እውን፡ ኣስተውዓሊ ኹን። ጀይን ዝስማ ጓል 18 ዓመት ጐርዞ፡ “ብዘይምቍራጽ ብሞባይልካ መልእኽቲ ኣይትልኣኽ። ከምኡ ምግባር፡ ነቶም ምሳኻ ዘለዉ ሰባት፡ ‘ምሳይ ሃለኹም ኣይሃለኹም ኣይግድሰንን እዩ፣ ካብ ምሳኻትኩም፡ ኣብ ካልእ ቦታ እንተ ዝኸውን ምሓሸኒ’ ትብሎም ከም ዘለኻ እዩ ዚቝጸር” በለት።
መልእኽቲ ቕድሚ ምስዳድካ ሕሰብ። ሰባት ነቲ ኽትልእኮ ዝሓሰብካ መልእኽቲ ብጌጋ ኺርድእዎ ይኽእሉ ድዮም፧ ስምዒት ዚገልጽ ምልክታት ምጥቃምካ፡ ነቲ ናይ ሓቂ ስምዒትካ ኺገልጾ ይኽእል ደዀን ይኸውን፧ ጓል 21 ዓመት ዝዀነ ኣምበር፡ “ትዋዘ እንተ ኣሊኻ፡ ንፍሽኽታ ዜመልክት ምልክት ተጠቐም። ምኽንያቱ፡ ሰባት ንሓደ ብዋዛ እተዘርበ ዘረባ፡ ናይ ሓቂ ኺገብርዎን ስምዒቶም ኪጕዳእን፡ ሕሉፍ ሓሊፉ እውን ኬባእስ ይኽእል እዩ” በለት።—ስርዓት መጽሓፍ ቅዱስ፦ ምሳሌ 12:18።
ብንጹር እምበኣር፡ ሞባይል ክትጥቀም ከለኻ እተርእዮ ጠባይ ኣገዳሲ እዩ።
ነዚ ዚስዕብ ሕሰበሉ፦ ጽቡቕ ጠባይ ኣብ ፍቕሪ እተመስረተ እዩ። ነዛ ባህርይ እዚኣ ብኸመይ ከተንጸባርቓ ትኽእል፧ መጽሓፍ ቅዱስ፡ “ፍቕሪ ዓቃልን ለዋህን እያ። ፍቕሪ ኣይትቐንእን፡ ኣይትጀሃርን፡ ኣይትንፋሕን፡ ስዲ ኣይኰነትን፡ ጥቕሚ ርእሳ ኣይትደልን፡ ኣይትቝጣዕን [እያ]” ይብል። (1 ቈረንቶስ 13:4, 5) እሞኸ ነየናይ መዳይ ፍቕሪ ኢኻ ኽትዓይየሉ ዘሎካ፧
^ ሕ.ጽ. 11 ኣብዛ ዓንቀጽ ዚርከብ ገሊኡ ስማት ተቐዪሩ እዩ።


text:
Wednesday, December 28, 2016
ሆስፒታል ሽረ እንዳስላሴ ሕፅረት መድሓኒትን ሓይሊ ሰብን ኣጋጢምዎ ምህላው ተገሊፁ።
ብመሰረት ዝተረኸበ ሓበሬታ ኣብ ዞባ ሰሜናዊ ምዕራብ ትግራይ ከተማ ሽረ እንዳስላሴ ዝርከብ ሆስፒታል ሕፅረት ኣፋውስን ሓይሊ ሰብን ኣጋጢምዎ ስለ ዘሎ ኣብ ተገልገልቲ ዓብይ ፀገም ይፈጥር ምህላው ካብቲ ከባቢ ዝረኸብናዮ ሓበሬታ ንምፍላጥ ተኻኢሉ።
ሆስፒታል ሽረ እንዳስላሴ ብዘካ ካብቲ ዞባ ክሕከሙ ኢሎም ዝመፁ ሰባት ካብ ዞባ ምዕራብ ትግራይ ማለት እውን፤ ካብ ፀለምቲን ዓዲ ረመፅን ኢሉ እውን ካብ ዝተፈላለዩ ቦታታት ክልል ኣምሓራ ክሕከሙ ዝመፁ ሰባት ብምህላዎም ብዘይመድሓኒት ተፀፋፂፎም ከም ዘለዉ ተፈሊጡ።
ነዚ ዝገለፁ ነበርቲ ህዝቢ ከተማ ሽረ እንዳስላሴ፤ ብሰንኪ እቲ ልዕል ክብል ዝተጠቐሰ ፀገማት ናይቲ ሆስፒታል ማእለያ ዘይብሎም ተገልገልቲ ከይተሓከሙ ብምትራፎም ኣብ ከቢድ ናይ ጥዕና ጸገም ወዲቖም ምህላዎም ወሲኾም ኣፍሊጦም።
Subscribe to: Post Comments (Atom)


text:
1ዓካሪ ታ ዒሾንሦ! ታ ሚሾንሦ! ዒንሢ ኮራ ማዔሢ ጎይፆ ፆሲ ቃኣላ ዳልጊና ኬኤዚንታንዳጉዲና ቦንቺንታንዳጉዲ ኑም ሺኢቁዋቴ፤ 2ዬያጉዲ ሃሣ ቃኣሎ ዋይዛሢ ቢያ ፆሲ ጉሙርቁዋያታሢሮ ዓይሢንቶ ዒፃ ዓሶና ፑርቶ ዓሶናይዳፓ ፆሲ ኑና ካፓንዳጉዲ ኑም ሺኢቁዋቴ። 3ጎዳ ጋዓንቴ ጉሙርቂንታያኬ፤ ዒዚ ዒንሢ ዶዲሻንዳኔ፤ ፃላሄይዳፓኣ ዒንሢ ዒ ካፓንዳኔ። 4ኑ ዒንሢ ዓይሣ ባኮ ሃሢ ዒንሢ ማዻያ፥ ሓጊያ ዒንሢ ማዻንዳሢ ጎዳ ሱንፆና ኑ ዒንሢ ጉሙርቃኔ። 5ጎዳ ዒንሢኮ ዒኖ ፆሲ ናሹሞና ኪሪስቶሴ ዳንዳዒፆና ባንሢ ማሆንጎ። 6ታ ዒሾንሦ! ታ ሚሾንሦ! ማዾ ናሽኩዋያ ሃሣ ኑ ዒንሢ ዔርዜ ጎይጾ ናንጉዋ ኪሪስቶሴ ጉሙርቃ ዓሶይዳፓ ዒንሢ ዱማዻንዳጉዲ ጎዳ ዬሱስ ኪሪስቶሴ ሱንጾና ኑ ዒንሢ ዓይሣኔ። 7ዓይጎሮ ጌዔቴ ዒንሢ ኑ ማዼሢጉዲ ማዻኒ ኮይሳያታሢ ዒንሢ፥ ዒንሢ ቶኦኪና ዔራኔ፤ ኑኡኒ ዒንሢና ዎላ ዓኣ ዎዶና ማዾ ማዹዋዖ ዴይባኣሢያ ዒንሢ ዔራኔ። 8ሃሣ ዖኦኮዋ ካሣ ጉሪ ኑ ሙዒባኣሴ፤ ጋዓንቴ ዒንሢዳፓ ዖኦማኣ ኑ ሜቶ ማዑዋጉዲ ጌይ ዋንቴና ሮኦሪና ላቢ፥ ሜታዺ ኑ ማዼኔ። 9ዬያ ኑ ማዼሢ፡- ዒንሢ ኑ ማዻሢ ዛጊ ማዻንዳጉዲ ማዓንዳኣፓዓቴም ዒንሢዳፓ ማኣዶ ኑ ዔካኒ ዳንዳዑዋያ ማዔምቱዋሴ። 10ኑ ዒንሢና ዎላ ዓኣ ዎዶና፦ “ማዻኒ ናሽኩዋኣሢ ሙዖፓ” ጋዓ ዎጌ ኑ ዒንሢም ኬሴኔ። 11ዬያ ኑ ጋዓሢ፡ ዒንሢ ባኣኮይዳ ፔቴ ፔቴ ማዾ ናሽኩዋ ዓሲ ዓኣሢ ኑ ዋይዜሢሮኬ፤ ዬንሢ ዓሳ ኮይሱዋ ቤሲዳ ጌሊ ጌሊ ሜሌ ዓሶ ዣሊሲሢዳፓ ዓታዛ ፔቴታዖ ማዾ ማዹዋዖ ናንጋዞንሢኬ። 12ዬኖ ጉዴ ዓሳ ማዾ ማዺ ሙኡዚ ሙዓንዳጉዲ ጎዳ ዬሱስ ኪሪስቶሴ ሱንፆና ኑ ዓይሣኔ፤ ሃሣ ላቲያ ኑ ዒንሢም ኬኤዛኔ። 13ዒንሢ ጋዓንቴ ታ ዒሾንሦ! ታ ሚሾንሦ! ኮሺ ማዔ ማዾ ማዺሢዳፓ ቤልጻዺ ላቢፖቴ። 14ሓያ ኪኢቶይዳ ኑ ዒንሢም ኬኤዜ ዞሮ ዋይዚ ዔኩዋ ዓሲ ዓኣቶ ዬያ ጉዴ ዓሶ ኮሺ ዔሩዋቴ፤ ዒ ፔ ማዾና ቦርሲንታንዳጉዲ ዒዛና ዎላ ፔቴ ማዒፖቴ። 15ማዔቴያ ዒንሢኮ ላጌ ማሂ ዞዞራንዳኣፓዓቴም ዒንሢኮ ሞርኬ ማሂ ዒዛ ዛጊፖቴ። 16ኮሹሞ ጎዳሢ፡ ዒ ቢያ ባኣዚና ሃሣ ቢያ ዎዴ ኮሹሞ ዒንሢም ዒንጎንጎ፤ ጎዳ ዒንሢ ቢያሢና ዎላ ማዖንጎ። 17ሃንሢ ጋፒንፆ ሳራሢፆንሢ ታኣኒ፥ ጳውሎሴ ታ ኩቻ ጻኣፔኔ፤ ታ ዳኬ ኪኢቶይዳ ቢያ ዓኣ ማላታ ሃያኬ፤ ታ ፃኣፔሢያ ሂዲኬ። 18ኑ ጎዳሢ፥ ዬሱስ ኪሪስቶሴኮ ኮሹሞ ዒንጊጻ ዒንሢ ቢያሢና ዎላ ማዖንጎ።
Copyright
Learn More


text:
1ሽዑ ጳውሎስ ነቶም ኣብ መጋባእያ ዝተኣከቡ ኣትኲሩ እናጠመተ ኣቱም ኣኅዋተይ ኣነ ኽሳዕ እዛ መዓልቲ እዚኣ ኣብ ቕድሚ እግዚኣብሔር ብዂሉ ቕኑዕ ሕሊና እየ ዝነብር በሎም። 2ሓናንያ እቲ ሊቀ ካህናት ግና ነቶም ኣብ ጥቓኡ ደው ኢሎም ዝነበሩ ኣፉ ኽጸፍዕዎ ኣዘዘ። 3ጳውሎስ ድማ ንእኡ ኣታ ዝተለመጸ መንደቕ እትመስል እግዚኣብሔር ክወቕዐካ እዩ። ንስኻ ብሕጊ ኽትፈርደኒ ኣብ መንበር ተቐሚጥካስ ብዘይ ሕጊ ክወቕዑ ኒዶ ትእዝዝ ኣለኻ? በሎ። 4እቶም ኣብ ጥቓኡ ደው ኢሎም ዝነበሩ ኸዓ ንምንታይ ንናይ እግዚኣብሔር ሊቀ ካህናት ትጻረፍ ኣለኻ? በልዎ። 5ጳውሎስ ድማ ኣኅዋተይ ሊቀ ካህናት ምዃኑ ኣይፈለጥኩን ንሹም ሕዝብኻ ኣይትጽረፍ› ዝብል ተጽሒፉ ኢዩ እሞ በሎም። 6ጳውሎስ ከዓ ገሊኦም ሰዱቃውያን ገሊኦም ፈሪሳውያን ምዃኖም ምስ ፈለጠ ኣብቲ መጋባእያ ዓው ኢሉ ኣቱም ኣኅዋተይ ኣነ ፈሪሳዊ ወዲ ፈሪሳዊ እየ፤ ምዉታን ከም ዝትሥኡ ተስፋ ስለ ዝገብር እዩ ዝፍረደኒ ዘሎ በሎም። 7እዙይ ምስ ተዛረበ ኣብ መንጎ ፈሪሳውያንን ሰዱቃውያንን ባእሲ ኾነ እቲ ኣኼባውን ተፈላለየ። 8ሰዱቃውያን ትንሣኤ ሙታን መልኣኽ ወይ መንፈስ የለን ዝብሉ እንትኾኑ ፈሪሳውያን ግና እዙይ ኲሉ ኸም ዘሎ የኣምኑ ነበሩሞ። 9ብዙኅ ዋዕዋዕታ ድማ ኾነ ካብ ወገን ፈሪሳውያን ዝኾኑ ሓድሓደ መምህራን ሕጊ ኣብዝ ሰብኣይ እዙይ ሓደኳ ኽፋእ ነገር ኣይረኸብናን፤ መንፈስ ወይ መልኣኽ ተናጊርዎ እንተ ኾነኸ እንታይ ንፈልጥ? እናበሉ ተሢኦም ተኸራኸሩ። 10ብዙኅ ባእሲ ምስ ኮነ እቲ ሓለቓ ሽሕ እቶም ሕዝቢ ንጳውሎስ ከይምንዝዕዎ ፈሪኁ ነቶም ወታደራት ወሪድኩም ካብ ማእኸሎም ኂዝኩም ናብ ሰፈር ወታደራት ኣብጽሕዎ ኢሉ ኣዘዞም። 11በታ ኻልአይቲ ለይቲ ኸዓ ጐይታ ናብኡ ቐሪቡ ጳውሎስ! ከምቲ ኣብ ኢየሩሳሌም ብዛዕባይ ዝመስከርካዮ ኸምኡውን ኣብ ሮም ክትምስክረለይ ኢኻ እሞ ኣይዞኻ በሎ። 12ምድሪ ምስ ወግሐ ኸዓ ኣይሁድ ንጳውሎስ ክሳዕ እንቐትሎ ኣይንብላዕ ኣይንስተ ኢሎም ተመሓሓሉ። 13እቶም ከምዙይ ዝተማሓሓሉ ድማ ካብ ኣርብዓ ዝበዝኁ ነበሩ። 14ንሳቶም ከዓ ናብ ሊቃነ ካህናትን ናብ ዓበይትን ከይዶም ንሕና ንጳውሎስ እንተይቀተልና ዝኾነ ኸይንጥዕም ተመሓሒልና ኣለና› 15ሕዚ ድማ ንስኻትኩም ምስቶም ኣብ መጋባእያ ዝተኣከቡ ኴንኩም ንጳውሎስ ናባኻትኩም ከውፅኦ እሞ ብዛዕባኡ ኣጸቢቕኩም ክትምርምሩ ከም ዝደለኹም ጌርኩም ነቲ ሓለቓ ሽሕ ንገርዎ፤ ንሕና ኸዓ ኣባኻትኩም እንተይበጽሐ ኽንቀትሎ ተዳሊና ኣለና በልዎም። 16ወዲ ሓፍቱ ንጳውሎስ ከዓ ነዝ ምኽሮም ሰሚዑ ኸደ፤ ናብቲ ሰፈር ወታደር ኣትዩ ድማ ንጳውሎስ ነገሮ። 17ጳውሎስ ድማ ካብቶም ኣሕሉቕ ሚእቲ ንሓደ ጸዊዑ እዝ ወድዙይ ንሓለቓ ሽሕ ዝነግሮ ነገር ኣለዎ እሞ ናብኡ ውሰዶ በሎ። 18እቲ ሓለቓ ሚእቲ ኸዓ ኂዙ ምስኡ ወሲዱ ናብቲ ሓለቓ ሽሕ ኣእተዎ እሞ እቲ እሱር ጳውሎስ ናብኡ ጸዊዑ እዝ ወድዙይ ዝነግረካ ዘረባ ስለ ዘለዎ ናባኻ ኸእትዎ ለሚኑኒ በሎ። 19እቲ ሓለቓ ሽሕ ከዓ ነቲ ቖልዓ ብኢዱ ኂዙ ንበይኑ ኣግልስ ኣቢሉ እቲ ኽትነግረኒ እትደልዮ እንታይ እዩ ኢሉ ጠየቖ። 20ንሱ ኸዓ ኣይሁድ ንጳውሎስ ብዛዕባኡ ኣጸቢቖም ክጥይቕዎ ከም ዝደለዩ ኣምሲሎም ጽባሕ ናብ መጋባእያ ኽተውርደሎም ክልምኑኻ ተማኺሮም ኣለዉ። 21ካብኣቶም ካብ ኣርብዓ ሰባት ዝበዝኁ ይጸናተዉ ኣለዉ ንእኡ ኽሳዕ ዝቐትልዎ ድማ ከይበልዑ ን ከይሰትዩን ተመሓሒሎም ኣለዉ። ሕዚ ኽሳዕ እትልእኸሎም እዮም ዝጽበዩ ዘለዉ። ንስኻ ግና ሕራይ ኣይትበሎም በሎ። 22ድኅሪዙይ እቲ ሓለቓ ሽሕ ነቲ ወዲ ንኣይ ከም ዝነገርካኒ ንኻሊእ አይትንገር ኢሉ ኣጠንቂቑ ሰደዶ። 23ብድኅሪኡ ንኽልተ ኣሕሉቕ ሚእቲ ጸዊዑ ንቂሳርያ ዝኸዱ ኽልተ ሚእቲ ወታደራት ሰብዓ ፈረሰኛታት ክልተ ሚእቲ ሰብ ኲናት ለይቲ ብሣልሰይቲ ሰዓት ኣዳልዉ። 24ንጳውሎስ ከዓ መፅዓኛ ቐርቡሉ ናብ ፊልክስ እቲ ገዛኢ ቂሳርያ ኣብጽሕዎ በሎም። 25ከምዙይ ኢሉ ድማ መልእኽቲ ጸሓፈ፦ 26 ካብ ቀላውዴዎስ ሉስዮስ ናብ ልዑ ል ሹም ፊልክስ ሰላም ንኣኻ ይኹን። 27ነዝ ሰብኣይ እዙይ ኣይሁድ ኂዞም ክቐትልዎ ደልዮም ነበሩ፤ ኣነ ግና ሮማዊ ዜጋ ምዃኑ ምስ ፈለጥኩ ምስ ወታደራት መጺአ ኣናገፍክዎ። 28እቲ ዝኸሱሉ ምኽንያት ክፈልጥ ደልየ ኸዓ ናብ መጋባእያኦም ኣቕረብክዎ። 29ሽዑ ብዛዕባ ኽርክር ሕጎም ከም ዝኸሰስዎ ደኣ እምበር ናብ ሞት ወይ ናብ ማእሰርቲ ዘብጽሕ ክሲ ኸቶ ኣይረኸብኩሉን። 30ነዝ ሰብኣይ እዙይ ይጸናተውዎ ኸም ዘለዉ ምስ ሰማዕኹ ኸዓ ብቕልጡፍ ናባኻ ሰዲደዮ ኣለኹ ነቶም ከሰስቱውን ኣብ ቕድሜኻ ክኸስዎ ኣዚዘዮም ኣለኹ [ ደኃን ኩን] ። 31እቶም ወታደራት ድማ ኸምቲ ዝተኣዘዝዎ ንጳውሎስ ወሲዶም ብለይቲ ናብ ኣንቲጳጥሪስ ኣብጽሕዎ። 32ንጽባሒቱ ነቶም ፈረሰኛታት ምስኡ ክኸዱ ኃዲጎምዎም ናብ ሰፈሮም ተመልሱ። 33እቶም ፈረሰኛታት ናብ ቂሳርያ ምስ ኣተዉ ድማ እታ መልእኽቲ ንፊልክስ ሃብዎ፤ ንጳውሎስውን ኣብ ቕድሚኡ ደው ኣበልዎ። 34ነታ መልእኽቲ ምሰንበበ ኸዓ፤ ናይ መን ግዝኣት ተወላዳይ ምዃኑ ጠየቖ። በዓል ቂልቅያ ምዃኑ ምስ ፈለጠ 35 እምበኣር ከሰስትኻ ምስ መጹ ሽዑ ኽሰምዐኩም እየ በሎ። ኣብ ናይ ሄሮድስ ቤተ መንግሥት ኣእትዮም ንኽሕልውዎ ኸዓ ኣዘዘ።
Copyright
Learn More


text:
ካብ ከባቢ ዓለም
ኣትኵሮ ኣብ ኣፍሪቃ
ብዙሓት ውድባትን ውልቀ ሰባትን፡ ንህይወት ኣፍሪቃውያን ንምምሕያሽ ቀጻሊ ጻዕሪ ይገብሩ እዮም። ይኹን እምበር፡ እዛ ኽፍለ ዓለም እዚኣ፡ ሕጂ እውን እንተ ዀነ፡ ክንዲ እምባ ብዚኸውን ጸገማት እያ ተዋሒጣ ዘላ።
ዘይሕጋዊ ሃድን ሓርሽ
ብ2013 ኣብ ደቡብ ኣፍሪቃ፡ 1,004 ሓርሽ ብዘይሕጋዊ መገዲ ተቐትሉ፣ ብ2007 ግና 13 ጥራይ እዮም ተቐቲሎም ነይሮም። ብሰንኩ ብዙሕ ቀርኒ ሓርሽ እኳ እንተ ተረኽበ፡ እቲ ቐርኒ ብብዙሓት ሰባት ስለ ዚድለ፡ ሓደ ኪሎ ግራም ቀርኒ ሓርሽ ካብ ሓደ ኪሎ ግራም ወርቂ ይኸብር። ሓደ ቐርኒ ሓርሽ፡ ብፍርቂ ሚልዮን ዶላር ኪሽየጥ ይኽእል እዩ።
ነዚ ዚስዕብ ሕሰበሉ፦ መንግስትታት ንጥሕሰት ሕጊ የጥፍኣኦ ደዀን ይዀና፧—ኤርምያስ 10:23።
ከይተነግረሉ ዚተርፍ ጉቦ
ትራንስፓረንሲ ኢንተርናሽናል ዚብሃል ውድብ ከም ዝሓበሮ፡ ሃገራት ምብራቕ ኣፍሪቃ፡ ካብ መላእ ዓለም ንላዕሊ ምስ ጉቦ ዚተሓሓዝ ዝለዓለ ገበን ዚፍጸመለን ቦታታት እየን። ኰይኑ ግና፡ ካብቶም ጉቦ ንኺህቡ ዚሕተቱ ሰባት ኣስታት 90 ሚእታዊት ዚዀኑ፡ ንዚምልከቶ ኣካል ኣይነግሩን እዮም። ኣፈኛ እቲ ውድብ፡ ኣብቲ ንኬንያ ዚምልከት ምዕራፍ፡ “እቶም ዜጋታት፡ መንግስቲ ነቲ ንብልሽውና ብዚምልከት ዚቐርበሉ ጸብጻብ ተቐቢሉ ገለ ለውጢ ኼምጽእ ከም ዚኽእል ኣይኣምኑን እዮም” በለ።
መጽሓፍ ቅዱስ እንታይ ይብል፧ “መማለዲ [ወይ ጉቦ] ነቶም ዚርእዩ የዕውር።”—ዘጸኣት 23:8።
ኣፍሪቃውያን ተጠቀምቲ ኢንተርነት
ኢንተርናሽናል ቴለኮምዩኒኬሽን ዩንየን (ዓለምለኻዊ ሕብረት ቴለኮምዩኒኬሽን) ከም ዝሓበሮ፡ ኣብ መወዳእታ 2014፡ ዳርጋ 20 ሚእታዊት ኣፍሪቃውያን፡ ተጠቀምቲ ኢንተርነት ከም ዚዀኑ እዩ ዚግመት። ብዝሒ እቶም ብሞባይሎም ኣገልግሎት ኢንተርነት ንምርካብ ዚሓትቱ ኣፍሪቃውያን ዓማዊል፡ ካብቶም ኣብ መላእ ዓለም ዘለዉ ዓማዊል ንላዕሊ ብዕጽፊ ይውስኽ ኣሎ።


text:
ምዕራፍ 12
የሱስ ተጠምቀ
ማቴዎስ 3:13-17 ማርቆስ 1:9-11 ሉቃስ 3:21, 22 ዮሃንስ 1:32-34
የሱስ ተጠምቀን ተቐብአን
የሆዋ፡ የሱስ ወዱ ምዃኑ ገለጸ
ካብቲ ዮሃንስ መጥምቕ ስብከት ዝጀመረሉ ድሕሪ ሽድሽተ ወርሒ፡ እቲ ሽዑ ወዲ 30 ዓመት ዝነበረ የሱስ ናብ ዮሃንስ ናብ ፈለግ ዮርዳኖስ መጸ። እንታይ ኪገብር፧ ኪበጽሖ ኢሉ ኣይኰነን። ስራሕ ዮሃንስ ከመይ ይኸይድ ከም ዘሎ ኺፈልጥ ኢሉ እውን ኣይኰነን። የግዳስ፡ ብዮሃንስ ኪጥመቕ እዩ ኸይዱ።
ዮሃንስ ግና፡ “ኣነ ብኣኻ ኽጥመቕ የድልየኒ እምበር፡ ንስኻዶ ናባይ ትመጽእ፧” ኢሉ ኣበዮ። (ማቴዎስ 3:14) ዮሃንስ፡ የሱስ ፍሉይ ወዲ ኣምላኽ ምዃኑ ይፈልጥ ነይሩ እዩ። ኣብ ማሕጸን ኣዲኡ ኤልሳቤጥ ከሎ፡ ማርያም ንየሱስ ጥንስቲ ዀይና ኽትበጽሖም ምስ ከደት፡ ብሓጐስ ከም እተሰራሰረ ትዝክሮ ኢኻ። ደሓር ኣዲኡ ነዚ ነጊራቶ ኽትከውን ኣለዋ። ብዘይካዚ፡ መልኣኽ ብዛዕባ ልደት የሱስ ምብሳሩ፡ በታ የሱስ እተወልደላ ለይቲ ድማ መላእኽቲ ነቶም ጓሶት ከም እተራእይዎም ሰሚዑ ኪኸውን ይኽእል እዩ።
ዮሃንስ፡ እቲ ዚገብሮ ዝነበረ ጥምቀት ነቶም ካብ ሓጢኣቶም ዚንስሑ ምዃኑ ይፈልጥ ነይሩ እዩ። የሱስ ግና ሓጢኣት ኣይነበሮን። ይኹን እምበር፡ ዮሃንስ እኳ እንተ ኣበየ፡ የሱስ፡ “ኵሉ ጽድቂ ኽንፍጽም ይግብኣና እዩ እሞ፡ ሕጅስ ይኹን ደኣ” ብምባል ግዲ በሎ።—ማቴዎስ 3:15።
የሱስ ኪጥመቕ ግቡእ ዝነበረ ስለምንታይ እዩ፧ የሱስ ካብ ሓጢኣቱ ኸም እተነስሐ ኼርኢ ኣይኰነን ተጠሚቑ። የግዳስ፡ ፍቓድ ኣቦኡ ንምግባር ገዛእ ርእሱ ኸም ዘቕረበ ኼርኢ እዩ ተጠሚቑ። (እብራውያን 10:5-7) ቅድሚኡ ጸራቢ እዩ ነይሩ፣ ድሕሪኡ ግና፡ ነቲ ሰማያዊ ኣቦኡ ኣብ ምድሪ ኺፍጽም ዝለኣኾ ኣገልግሎት ኪጅምር እዩ። እሞኸ ዮሃንስ ንየሱስ ኬጥምቖ ከሎ ዘይልሙድ ነገር ኪፍጸም ዝጽበ ዝነበረዶ ይመስለካ፧
ዮሃንስ ጸኒሑ፡ “እቲ ብማይ ከጥምቕ ዝለኣኸኒ ደኣ፡ ‘እቲ፡ መንፈስ ወሪዱ ኪቕመጦ እትርእዮ፡ ንሱ እዩ ብመንፈስ ቅዱስ ዜጥምቕ’ ኢሉኒ እምበር፡ ኣነስ ኣይፈለጥክዎን” ኢሉ ተዛሪቡ እዩ። (ዮሃንስ 1:33) ስለዚ፡ ዮሃንስ መንፈስ ኣምላኽ ኣብ ልዕሊ ሓደ ንሱ ዜጥምቖ ኺወርድ ይጽበ ነይሩ እዩ። እምበኣር፡ ዮሃንስ፡ የሱስ ካብቲ ማይ ምስ ወጸ፡ “መንፈስ ኣምላኽ ከም ርግቢ ወሪዱ . . . ኣብኡ ኺዓርፍ” ምርኣዩ ኣየገረሞን ኪኸውን ይኽእል እዩ።—ማቴዎስ 3:16።
የሱስ ኪጥመቕ ከሎ ግና፡ እዚ ጥራይ ኣይኰነን ኰይኑ። ‘ሰማያት ተኸፊቱሉ’ እዩ። እዚ እንታይ ማለት እዩ፧ ኪጥመቕ ከሎ፡ ነቲ ሰብ ቅድሚ ምንባሩ ዝነበሮ ሰማያዊ ህይወቱ ዘኪርዎ ማለት ከይኰነ ኣይተርፍን እዩ። ስለዚ፡ የሱስ ድሕርዚ ነቲ ኸም መንፈሳዊ ወዲ የሆዋ ዝነበሮ ህይወት፡ እንተላይ እቲ ሰብ ኰይኑ ናብ ምድሪ ቕድሚ ምምጻኡ ኣምላኽ ኣብ ሰማይ ዚዛረቦ ዝነበረ ሓቅታት ኪዝክሮ ኽኢሉ ማለት እዩ።
ብተወሳኺ፡ ምስ ተጠምቀ፡ “ዝሰምሮ ፍቑር ወደይ እዚ እዩ” ዚብል ድምጺ ኻብ ሰማይ ተሰምዐ። (ማቴዎስ 3:17) ናይ መን ድምጺ እዩ ነይሩ፧ ናይ የሱስ ድምጺ ኪኸውን ኣይክእልን እዩ ነይሩ፣ ከመይሲ፡ ንሱ ኣብኡ ምስ ዮሃንስ እዩ ነይሩ። የግዳስ፡ እቲ ድምጺ ናይ ኣምላኽ ድምጺ እዩ ነይሩ። የሱስ ወዲ ኣምላኽ ደኣ እምበር፡ ኵሉ ዚኽእል ኣምላኽ ከም ዘይኰነ ንጹር እዩ።
ይኹን እምበር፡ ከምቲ እቲ ናይ መጀመርታ ሰብ ዝዀነ ኣዳም ሰብኣዊ ወዲ ኣምላኽ ዝነበረ፡ የሱስ እውን ሰብኣዊ ወዲ ኣምላኽ እዩ ነይሩ። ሉቃስ እቲ ወደ መዝሙር ብዛዕባ ጥምቀት የሱስ ድሕሪ ምግላጹ፡ “የሱስ ዕዮኡ ኺጅምር ከሎ፡ ወዲ 30 ዓመት ኣቢሉ ነበረ፣ ወዲ ዮሴፍ ድማ ይመስሎም ነበረ፡ ወዲ ሄሊ፡ . . . ወዲ ዳዊት፡ . . . ወዲ ኣብርሃም፡ . . . ወዲ ኖህ፡ . . . ወዲ ኣዳም፡ ወዲ ኣምላኽ” ኢሉ ጽሒፉ ኣሎ።—ሉቃስ 3:23-38።
ከምቲ ኣዳም ሰብኣዊ “ወዲ ኣምላኽ” ዝነበረ፡ የሱስ ከኣ ከምኡ እዩ ነይሩ። የሱስ ምስ ተጠምቀ፡ መንፈሳዊ ወዲ ኣምላኽ ብምዃን፡ ምስ ኣምላኽ ሓድሽ ዝምድና እዩ ጀሚሩ። ስለዚ፡ መለኮታዊ ሓቂ ኺምህርን መገዲ ህይወት ኬርእን ይኽእል እዩ። ሰብኣዊ ህይወቱ ኣብ ክንዲ ሓጥኣን መስዋእቲ ናብ ምግባር ዚመርሖ መገዲ እዩ ዚጅምር ነይሩ።


text:
Erena on Facebook
ኣህጉራዊ ዜና
ሕ.ኣ. ኣብ ኢትዮጵያ ኣጋጢሙ ዘሎ ኩነታት ብቐረባ ክከታተሎ ከምዝጸንሐ ገሊጹ
ሕብረት ኣፍሪቃ ኣብ ኢትዮጵያ ኣጋጢሙ ዘሎ ኩነታት ብቐረባ ክከታተሎ ከምዝጸንሐ ኣደ ወንበር’ቲ ሕብረት ዶክተር ንኮሳዛና ዙማ ገሊጻ።
ብዕለት ሓደ መስከረም ዝወጸ መግለጺ ሕብረት ኣፍሪቃ ከምዘመልክቶ፣ ማሕበረ ፖለቲካዊ ኩነታት ኢትዮጵያ ሞት ሓያሎ ሰላማውያን ሰባት፣ ምምዝባል ህዝባዊን ውልቃዊን ትካላት ንግዲ፣ ምቁራጽ ኣገልግሎታት ቴሌፎን ከምዘስዓበ ድሕሪ ምግላጽ፣ ንስድራቤት ግዳያት ናይ ጽንዓት ይሃብኩም መልእኽቲ ኣመሓላሊፉ።
ፖሊስ ሃገራት ምብራቕ ኣፍሪቃ፣ ብመርበባት ሓበሬታ ዝካየዱ ገበናት ንምቁጽጻር ዘኽእሎ ወፍሪ ከካይ’ዩ
ሓይሊ ፖሊስ ሃገራት ምብራቕ ኣፍሪቃ፣ ብመርበባት ሓበሬታ ዝካየዱ ገበናት ንምቁጽጻር ዘኽእሎም ናይ ሓባር ወፍሪ ከካዪዱ ተሰማሚዖም።
መበል 18 ዋዕላ ኣባል ሃገራት ንምቁጽጻር ገበናት ሳይበር፣ ኣብ ከተማ ኪጋሊ ኣብ ዝተኻየደሉ፣ ላዕለዎት ኣዘዝቲ ፖሊስ 13 ኣባል ሃገራት ከምኡ’ውን ወከልቲ 30 ሃገራት ከምዝተሳተፉ ሺን ሁዋ ካብታ ከተማ ኣብ ዘመሓላለፎ ዜና ሓቢሩ።
ኣብ ሶማልያ ዝተኻየደ ናይ ቦምባ መጥቃዕቲ፣ ብውሑዱ 15 ሰባት ተቐቲሎም
ኣብ ሶማልያ ዝተኻየደ ናይ ቦምባ መጥቃዕቲ፣ ብውሑዱ 15 ሰባት ተቐቲሎም።
እቲ ኣብ ከተማ ሞቓድሾ ኣብ እትርከብ ሆቴል፣ ኣብ መኪና ብዝተጻወደ ነታጒ ዝተኻየደ መጥቃዕቲ፣ ብናይ ፈኮስቲ ብረታት ተኹሲ’ውን ዝተሰነየ ምንባሩ ካብቲ ቦታ ዝተረኽበ ሓበሬታ የመልክት።
ፕ.ሙጋቤ ብጽኑዕ ሓሚሙ፣ ተባሂሉ ዝተዘርገሐ ዜና ሓሶት ምዃኑ ተገሊጹ
ፕረዚደንት ዚምባብወ ሮበርት ሙጋቤ ብጽኑዕ ሓሚሙ ኣብ ዱባይ ሕክምናዊ ረዲኤት ይግበረሉ’ሎ ተባሂሉ ዝተዘርገሐ ዜና ሓሶት ምዃኑ፣ እቲ ፕረዚደንት ናብ ሃገሩ ኣብ ዝተመልሰሉ እዋን ገሊጹ።
ሙጋቤ ኣብ ስዋዚላንድ ኣብ ኮንፈረንስ እንከሎ ሃንደበት ናብታ ብተደጋጋሚ ሕክምና ዝገብረላ ሲንጋፖር ጉዕዞኡ ድሕሪ ምጅማር ካብ ወሽመጥ ፐርሺያ ብምምላስ ናብ ሕቡራት ኢማራት ዓረብ እዩ ኣዕሪፉ።
ቅልውላው ዚምባብወ ብረቡዕ’ውን ቀጺሉ ውዒሉ
ኣብ ዚምባብወ ንፕረዚደንት ሙጋበ ዝቃወም ሰላማዊ ሰልፊ ኣብ ዝቕጽለሉ ዘሎ እዋን፣ ዝሓለፈ ረቡዕ ሓያሎ ትካላት ንግዲ ከምዝዓነዉ ካብታ ሃገር ዝተመሓላለፈ ዜና ኣመልኪቱ።
በርጌሳውያን ማሕበራት ዚምባብወ፣ ንከተማ ሃራረ ናይ ምጽማው ኣድማ ንምክያድ ኣብ ዘቕረቡዎ ጻውዒት፣ ወነንቲ ትካላት ንቡር ስርሖም ብምቕጻል ነቲ ጻውዒት ብዘይምቕባሎም ዝተቖጥዑ ሰልፈኛታት፣ ትካላቶምን ንብረቶምን ከዕንዉ ከምዝጀመሩ ተሓቢሩ።


text:
ዕዉት ክርስትያናዊ ሓዳር
“ነፍሲ ወከፍኩም ንሰበይቱ ኸም ርእሱ ገይሩ የፍቅራ፣ እታ ሰበይቲ እውን ንሰብኣያ ብዙሕ ተኽብሮ።” —ኤፌ. 5:33።
መዝሙር፦ 36, 3
1. መዓልቲ መርዓ እተሐጕስ እኳ እንተ ዀነት፡ እቶም ዚምርዓዉ ግና ኣብ ሓዳር እንታይ ኪጽበዩ ይኽእሉ፧ (ኣብ መእተዊ ዘላ ስእሊ ርአ።)
ብመዓልቲ መርዓ፡ ጽብቕቲ መርዓት ኣብ ቅድሚ ምልኩዕ መርዓዊ ኽትቀርብ ከላ፡ ሓጐሶም ብቓላት ኪግለጽ ዚከኣል ኣይኰነን። ቅድሚኡ ኣብ ዚቀራረቡሉ ዝነበሩ እዋን ፍቕሮም እናሓየለ ብምኻዱ፡ ተመራዕዮም ከይጣለሙ ቓል ኪኣትዉ ድሉዋት ኰይኖም እዮም። ልክዕ እዩ፡ ናይ ክልቲኦም ህይወት ብሓደ ተጠሚሩ ሓንቲ ቤት ኬቝሙ ኸለዉ፡ ምትዕርራያት የድልዮም እዩ። እቲ መስራቲ መውስቦ ንኽልቲኦም ሰብ ሓዳር ኣብ ሓዳሮም ዕዉታትን ሕጉሳትን ኪዀኑ ስለ ዚደልዮም ግና፡ ቃል ኣምላኽ ንዅሎም እቶም ኪምርዓዉ ዚደልዩ፡ ጥበባዊ ምኽሪ ይህቦም እዩ። (ምሳ. 18:22) ኰይኑ ግና፡ ቅዱሳት ጽሑፋት ብንጹር፡ ምርዑዋት “ኣብ ስጋኦም ጸበባ ይህልዎም እዩ” ይብለና እዩ። (1 ቈረ. 7:28) እዚ ጸበባ እዚ ኸመይ ጌርካ እዩ ብእተኻእለ መጠን ከም ዚንኪ ኺግበር ዚከኣል፧ ንክርስትያናዊ ሓዳር ዕዉት ዚግበሮኸ እንታይ እዩ፧
2. ኣብ መንጎ ሰብ ሓዳር እንታይ በበይኑ ዝዓይነቱ ፍቕሪ ኺህሉ ይግባእ፧
2 መጽሓፍ ቅዱስ ኣገዳስነት ፍቕሪ የጕልሕ እዩ። ኣብ ሓዳር፡ ልባዊ ፍቕሪ (ግሪኽኛ፡ ፊልያ) ተድሊ እያ። ኣብ መንጎ ኣንጻር ጾታ ዘላ ዓይነት ፍቕሪ (ኤሮስ) ደስታ ተምጽእ እያ። ውሉዳት ምስ ተወልዱ ኸኣ፡ ፍቕሪ ንስድራ ቤት (ስቶርገ) ኣገዳሲት እያ። ንሓዳር ዕዉት እትገብሮ ግና እታ ኣብ መሰረታዊ ስርዓት እተመርኰሰት ፍቕሪ (ኣጋፐ) እያ። ጳውሎስ ብዛዕባ እዛ ዓይነት ፍቕሪ እዚኣ፡ “ነፍሲ ወከፍኩም ንሰበይቱ ኸም ርእሱ ገይሩ የፍቅራ፣ እታ ሰበይቲ እውን ንሰብኣያ ብዙሕ ተኽብሮ” ኢሉ ጽሒፉ ኣሎ።—ኤፌ. 5:33።
ሰብ ሓዳር ዘለዎም ግደ
3. ኣብ መንጎ ሰብ ሓዳር እትህሉ ፍቕሪ ኽሳዕ ክንደይ እያ ሓያል ክትከውን ዚግብኣ፧
3 ጳውሎስ፡ “ኣቱም ሰብኡት፡ ከምቲ ክርስቶስ ነታ ጉባኤ ዘፍቀራን ርእሱ ምእንታኣ ኣሕሊፉ ዝሃበን፡ ኣንስትኹም ኣፍቅሩ” ኢሉ ጽሒፉ እዩ። (ኤፌ. 5:25) ሰዓብቲ የሱስ ንጐይታኦም ምእንቲ ኺመስልዎ፡ ንሓድሕዶም ኪፋቐሩ ኣለዎም። (ዮሃንስ 13:34, 35፣ 15:12, 13 ኣንብብ።) ስለዚ፡ ኣብ መንጎ ክርስትያን ሰብ ሓዳር ዘላ ፍቕሪ ኣዝያ ሓያል ካብ ምዃና እተላዕለ፡ እንተ ኣድልዩ ነፍሲ ወከፎም ምእንቲ መጻምድቱ ኺመውት ፍቓደኛ ኪኸውን እትድርኽ ክትከውን ኣለዋ። ኣብ መንጎኦም ሱር ዝሰደደ ዘይምርድዳእ እንተ ኣልዩ ግና፡ ነዚ ጠሪሶም እኳ ኣይሓስብዎን እዮም። እታ ኣጋፐ ተባሂላ ዘላ ፍቕሪ ግና፡ “ኵሉ ኽኢላ ትነብር፡ ኵሉ ትኣምን፡ ኵሉ ተስፋ ትገብር፡ ኵሉ ትጻወር” እያ። እወ፡ “ፍቕሪ ኸቶ ኣይተቋርጽን እያ።” (1 ቈረ. 13:7, 8) ፍርሃት ኣምላኽ ዘለዎም ሰብ ሓዳር ንሓድሕዶም ኪፋቐሩን ንሓድሕዶም ከይጣለሙን ዝኣተውዎ መብጽዓ ምዝካሮም፡ ንዚፍጠር ዝዀነ ይኹን ጸገም ምስቲ ልዑል ስርዓታት ተሰማሚዖም ኪፈትሕዎ ይሕግዞም እዩ።
4, 5. (ሀ) ሰብኣይ ከም ርእሲ ስድራ ቤት መጠን እንታይ ሓላፍነት ኣለዎ፧ (ለ) ሰበይቲ ንስርዓት ርእስነት ብኸመይ ክትርእዮ ኣለዋ፧ (ሐ) ሓንቲ ሰበይትን ሓደ ሰብኣይን እንታይ ምትዕርራያት እዮም ኪገብሩ ነይርዎም፧
4 ጳውሎስ ኣብቲ ነፍሲ ወከፍ ብዓል ሓዳር ዘለዎ እጃም ኬተኵር ከሎ፡ “ኣንስቲ ንሰብኡተን ከም ንጐይታ ገይረን ይገዝኣኦም፣ ስለምንታይሲ፡ ከምቲ ክርስቶስ ርእሲ ጉባኤኡ ዝዀነ፡ . . . ሰብኣይ ርእሲ ሰበይቱ እዩ” ኢሉ ጽሒፉ ኣሎ። (ኤፌ. 5:22, 23) እዚ ስርዓት እዚ ንሰበይቲ ኻብ ሰብኣያ ኸም እትንእስ ኣይገብራን እዩ። የግዳስ፡ ነቲ ኣምላኽ ብዛዕባ ሰበይቲ፡ “ሰብኣይ [ኣዳም] በይኑ ኪኸውን ጽቡቕ ኣይኰነን። ንዕኡ መመላእታ እትዀኖ ሓጋዚት ክገብረሉ እየ” ኺብል ከሎ ዝሓሰቦ ግደ ኽትፍጽም እዩ ዚሕግዛ። (ዘፍ. 2:18) ከምቲ እቲ “ርእሲ ጉባኤኡ” ዝዀነ ክርስቶስ ፍቕሪ ዜርኢ፡ ክርስትያን ሰብኣይ እውን ንርእስነቱ ብፍቕሪ ኺጥቀመሉ ኣለዎ። ከምኡ ምስ ዚገብር፡ ሰበይቱ ውሕስነት ይስምዓ፡ እተኽብሮን እትድግፎን እትግዝኦን ብምዃና እውን ዕግበት ትረክብ።
5 ሓንቲ ካቲ [1] እትብሃል ሰበይቲ፡ ሓዳር ምስ ጀመርካ፡ ህይወትካ ኸተተዓራርዮ ኸም ዚግባእ ክትገልጽ ከላ፡ “ከይተመርዓኹ ኸለኹ፡ ናጻ እየ ነይረ፡ ንርእሰይ እውን ባዕለይ እየ ዝሓልየላ ነይረ። ምስ ተመርዓኹ ግና ኣብ ሰብኣየይ ክጽጋዕ ከም ዘሎኒ ስለ እተምሃርኩ፡ ምትዕርራይ ክገብር ነይሩኒ። እዚ ወትሩ ቐሊል ኣይኰነን፣ ተግባራትና ብመገዲ የሆዋ ስለ እንገብር ግና፡ ብዙሕ እንቀራረብ ሰብ ሓዳር ኢና ዄንና” ትብል። ብዓል ቤታ ፍሬድ እውን፡ “ውሳነታት ምግባር ቀሊል ኰይኑለይ ኣይፈልጥን እዩ። ኣብ ሓዳር ከኣ፡ ብዛዕባ ኽልተ ሰብ ስለ እትሓስብ፡ ዝያዳ እዩ ዜጸግም። ብጸሎት መምርሒ የሆዋ ብምድላየይን ሰበይተይ እትብለኒ ናይ ብሓቂ ብምስማዐይን ግና፡ ካብ መዓልቲ ናብ መዓልቲ እናቐለለኒ ኸይዱ። ብሓድነት ከም እንዓዪ እዩ ዚስምዓኒ!” ይብል።
6. ኣብ ሓዳር ጸገማት ኬጋጥም ከሎ፡ ፍቕሪ “ፍጽምቲ ማእሰር ሓድነት” እትኸውን ብኸመይ እያ፧
6 ድልዱል ሓዳር ንሓድሕዶም ሕድገታት ብዚገባበሩ ኽልተ ሰባት እዩ ዚቐውም። ‘ንሓድሕዶም ኪተዓጋገሱን ብናጻ ይቕረ ኺባሃሃሉን ኣለዎም።’ እወ፡ ክልቲኦም ሰብ ሓዳር ይጋገዩ እዮም። ከምኡ ኼጋጥሞም ከሎ ግና፡ ካብ ጌጋታቶም ኪምሃሩ፡ ይቕረ ኺባሃሃሉ፡ ፍቕሪ “ፍጽምቲ ማእሰር ሓድነት” ክትከውን ኬፍቅዱላ ኣጋጣሚ ይረኽቡ እዮም። (ቈሎ. 3:13, 14) ብተወሳኺ፡ “ፍቕሪ ዓቃልን ለዋህን እያ። . . . ኣይትቕየምን እያ።” (1 ቈረ. 13:4, 5) ኣብ መንጎ ሰብ ሓዳር ዚፍጠር ዘይምርድዳኣት ብቕልጡፍ ኪፍታሕ ኣለዎ። ስለዚ፡ ክርስትያን ሰብ ሓዳር መዓልቲ ኸይዓረበት ፍልልያቶም ኬደቅሱ ኣለዎም። (ኤፌ. 4:26, 27) ካብ ልብኻ ተደሪኽካ ንበደልካ ይቕረታ ንምሕታት፡ ትሕትናን ትብዓትን የድሊ እዩ፣ ይኹን እምበር፡ ከምኡ ምግባር ኣብ መንጎ ሰብ ሓዳር ዚፍጠር ብዙሕ ጸገማት ይፈትሕ፡ ንሓድሕዶም እውን የቀራርቦም እዩ።
ለውሃት ዜድልየሉ ፍሉይ መዳይ
7, 8. (ሀ) መጽሓፍ ቅዱስ ኣብ ሓዳር ብዛዕባ ዚግበር ጾታዊ ርክብ እንታይ ምኽሪ ይህብ፧ (ለ) ሰብ ሓዳር ኪላዋውሁ ዘለዎም ስለምንታይ እዮም፧
7 መጽሓፍ ቅዱስ ብዛዕባ እቲ ሰብ ሓዳር ነቲ ናይ መውስቦ ግቡኦም ኪርእዩሉ ዘለዎም ሚዛናዊ ኣረኣእያ ጽቡቕ ምኽሪ ይህብ እዩ። (1 ቈረንቶስ 7:3-5 ኣንብብ።) ብፍቕሪ ተደሪኾም ንስምዒትን ንድሌትን መጻምድቶም ኪሓልዩ ኣለዎም። ሰበይቲ ብለውሃት እንተ ዘይተታሒዛ፡ በዚ መዳይ መውስቦ እዚ ባህ ከይብላ ይኽእል እዩ። ሰብኡት ምስ ኣንስቶም “ብፍልጠት” ኪነብሩ ተነጊርዎም ኣሎ። (1 ጴጥ. 3:7) ጾታዊ ርክብ ብባህርያዊ ደኣ ኺመጽእ ኣለዎ እምበር፡ ብግዲ ወይ ብጸቕጢ ኪኸውን የብሉን። መብዛሕትኡ ግዜ፡ ሰብኣይ ንሰበይቲ ቐዲምዋ ዚለዓዓል እኳ እንተ ዀነ፡ ብስምዒታዊ መዳይ ግና ንኽልቲኦም ሰብ ሓዳር ምሹእ ኣብ ዚዀኑሉ ግዜ ኪኸውን ኣለዎ።
8 መጽሓፍ ቅዱስ ብዛዕባ እቲ ምስ ባህርያዊ ጾታዊ ርክብ ዚተሓሓዝ ዓይነትን ደረትን መግለጺ ፍቕሪ ዝርዝር መምርሒ እኳ እንተ ዘይሃበ፡ ብዛዕባ መግለጺ ፍቕሪ ግና ይጠቅስ እዩ። (መሃ. 1:2፣ 2:6) ክርስትያን ሰብ ሓዳር ንሓድሕዶም ኪላዋውሁ ኣለዎም።
9. ሓደ ሰብ ካብ ሓዳሩ ወጻኢ ኺጥምት ዘይብሉ ስለምንታይ እዩ፧
9 ንኣምላኽን ንብጻይናን ድልዱል ፍቕሪ ምስ ዚህልወና፡ ኣብ ሓዳርና ኣትዩ ኺብትኖ ዚኽእል ነገር ኣይህሉን እዩ። ገሊኡ ሓዳር ብሰንኪ ወልፊ ስእለ ጽዩፍ ኣብ ውጥረት ኣትዩ ወይ ተበቲኑ እዩ። ብስእለ ጽዩፍ ከይንስሓብ ወይ ካብ ሓዳርና ወጻኢ ኸይንጥምት ክንጥንቀቕ ኣሎና። ምስ ዘይመጻምድትና እንኳሸም ከም ዘለና መሲልና ኸይንርአ እውን ክንጥቀቕ ኣሎና፣ ከመይሲ፡ እዚ ሃሳዪ እዩ። ኣምላኽ ኵሉ ሓሳባትን ተግባራትን ከም ዚፈልጥ ምዝካርና፡ ነቲ ንዕኡ ባህ ከነብሎን ብንጽህና ኽንመላለስን ዘሎና ባህጊ የሐይሎ እዩ።—ማቴዎስ 5:27, 28፣ እብራውያን 4:13 ኣንብብ።
ኣብ መውስቦ ውጥረት ምስ ዚሰፍን
10, 11. (ሀ) ክሳዕ ክንደይ እዩ ፍትሕ በዚሑ ዘሎ፧ (ለ) መጽሓፍ ቅዱስ ኣብ ሓዳር ብዛዕባ ምፍልላይ እንታይ ይብል፧ (ሐ) ሰብ ሓዳር ቀልጢፎም ከይፈላለዩ ዚሕግዞም እንታይ እዩ፧
10 ኣብ ሓዳር እተፈጥረ ኸቢድ ጸገም ከይተፈትሐ እንተ ጸኒሑ፡ ሓዲኦም ወይ ክልቲኦም ብዛዕባ ፍልልይ ወይ ፍትሕ ኪሓስቡ ይጅምሩ እዮም። ኣብ ገሊኡ ሃገራት፡ ልዕሊ ፍርቂ እቲ ዚግበር መውስቦ ብፍትሕ እዩ ዚዛዘም። እዚ ኣብ ክርስትያናዊት ጉባኤ ልሙድ እኳ እንተ ዘይኰነ፡ ኣብ መንጎ ህዝቢ ኣምላኽ ኣብ ሓዳር ዜጋጥም ዘሎ ጸገማት ይበዝሕ ምህላዉ ግና ዜተሓሳስብ እዩ።
11 መጽሓፍ ቅዱስ ከምዚ ዚብል ትእዛዝ እዩ ዚህብ፦ “ሰበይቲ ኻብ ሰብኣያ ኣይትፈለ። ክትፍለ እንተ ኣልይዋ ግና፡ ከይተመርዓወት ትንበር፡ ወይ ምስ ሰብኣያ ትተዓረቕ፣ ሰብኣይ እውን ካብ ሰበይቱ ኣይፈለ።” (1 ቈረ. 7:10, 11) ምስ መጻምድትኻ ምፍልላይ፡ ኣፍኲስካ ኺርአ የብሉን። ከቢድ ጸገማት ኣብ ዚለዓለሉ እዋን ምፍልላይ ዚሓይሽ እኳ እንተ መሰለ፡ ከምኡ ምግባር ግና መብዛሕትኡ ግዜ ዝገደደ ጸገማት እዩ ዚፈጥር። የሱስ፡ ነቲ ኣምላኽ ብዛዕባ እቲ ሰብኣይ ኣቦኡን ኣዲኡን ሓዲጉ ምስ ሰበይቱ ኸም ዚጠብቕ እተዛረቦ ሓሳብ ድሕሪ ምድጋሙ፡ “ነቲ ኣምላኽ ዝጸመዶስ፡ ዋላ ሓደ ሰብ ኣይፍለዮ” ኢሉ እዩ። (ማቴ. 19:3-6፣ ዘፍ. 2:24) እዚ ኸኣ፡ ሰብኣይ ወይ ሰበይቲ እውን እንተ ዀኑ፡ ‘ነቲ ኣምላኽ ዝጸመዶ ኺፈልይዎ’ ኸም ዘይግባእ ዜመልክት እዩ። የሆዋ ንመውስቦ ኣብ ምሉእ ህይወት ከም ዚቕጽል ማእሰር ገይሩ እዩ ዚርእዮ። (1 ቈረ. 7:39) ኵላትና ንኣምላኽ ጸብጻብ ከም እንህብ ምፍላጥና፡ ኣብ ሓዳር ጸገማት ኬጋጥም ከሎ፡ እቲ ጸገም ገና ኸይዓበየ ብኣጋኡ ንምፍታሑ ኣበርቲዕና ኽንጽዕር ኪድርኸና ይግባእ።
12. ሓደ ሰብ ምስ መጻምድቱ ብዛዕባ ምፍልላይ ከም ዚሓስብ ዚገብሮ እንታይ ኪኸውን ይኽእል፧
12 ገሊኦም ሰብ ሓዳር ዘይከውን ትጽቢት ብምሕዳሮም፡ ጸገማት የጋጥሞም እዩ። ሓደ ሰብ ብዛዕባ ዜሐጕስ ሓዳር ዝነበሮ ትምኒት ከም ዝሓሰቦ ኸይኰነ ምስ ረኸቦ፡ ዕግበት ኪስእንን እተታለለ ዀይኑ ኺስምዖን ኪማረርን ይኽእል እዩ። ኣብ ተፈጥሮኣዊ ባህርያትናን ኣተዓባብያናን ዘሎ ፍልልይ ድማ ነገር ኪፈጥር፡ ወይ እውን ብገንዘብን ብእንዳ ኣሕሙን ብኣተዓባብያ ቘልዑን ግጭት ኪለዓል ይኽእል እዩ። ይኹን እምበር፡ መብዛሕትኦም ክርስትያን ሰብ ሓዳር ብኣምላኽ ኪምርሑ ፍቓደኛታት ብምዃኖም፡ ንዅሉ እዚ ጸገማት እዚ ኸኣ ክልቲኦም ዚቕበልዎ ፍታሕ ይገብሩሉ ብምህላዎም ኪንኣዱ ይግብኦም።
13. ሰብ ሓዳር ንምፍልላይ እንታይ ብቑዕ ምኽንያት ኪህልዎም ይኽእል፧
13 ሓድሓደ ግዜ፡ ሰብ ሓዳር ዚፋላለዩሉ ብቑዕ ምኽንያት ኪህሉ ይኽእል እዩ። ኰነ ኢልካ ዘይምሕላይ፡ ክቱር ኣካላዊ ማህሰይቲ፡ ወይ መንፈሳዊ ህይወት ብዘየማትእ ኣብ ሓደጋ ዜእቱ ዅነታት፡ ንምፍልላይ ምኽንያት ዚኸውን ፍሉይ ኵነታት ከም ዝዀነ ዚኣምኑ ኣለዉ። ከቢድ ጸገማት ዘለዎም ክርስትያን ሰብ ሓዳር፡ ካብ ሽማግለታት ሓገዝ ኪደልዩ ኣለዎም። እቶም ምኩራት ኣሕዋት ከኣ ነቶም ሰብ ሓዳር፡ ኣብ ቃል ኣምላኽ ዚርከብ ምኽሪ ንምትግባር ኪሕግዝዎም ይኽእሉ እዮም። ብተወሳኺ፡ ኣብ ሓዳር ዜጋጥም ጸገማት ንምፍታሕ፡ የሆዋ መንፈሱ ምእንቲ ኺህበና፡ መጽሓፍ ቅዱሳዊ ስርዓታቱ ኣብ ግብሪ ንምውዓልን ፍረ መንፈስ ንምፍራይን ድማ ምእንቲ ኺሕግዘና ኽንጽሊ ኣሎና።—ገላ. 5:22, 23። [2]
14. መጽሓፍ ቅዱስ ነቶም ኣብ ሓዳሮም ንየሆዋ ዘየምልኽ መጻምድቲ ዘለዎም ክርስትያናት እንታይ ይብሎም፧
14 ኣብ ገሊኡ መዳያት፡ ሓዲኦም ካብ መንጎ ሰብ ሓዳር ኣገልጋሊ የሆዋ ኸይከውን ይኽእል እዩ። ኣብ ትሕቲ ኸምዚ ዝኣመሰለ ዅነታት፡ ስለምንታይ ኪፋላለዩ ኸም ዘይብሎም መጽሓፍ ቅዱስ ጽቡቕ ምኽንያታት ይህብ እዩ። (1 ቈረንቶስ 7:12-14 ኣንብብ።) እቲ ዘይኣማኒ ወይ እታ ዘይኣማኒት ይፍለጥዎ ወይ ኣይፍለጥዎ፡ ብሳላ እቲ ኣማኒ “ተቐዲሱ” ወይ “ተቐዲሳ” ኺብሃሉ ይከኣሉ እዮም። እቶም ውሉዳቶም እውን “ቅዱሳት” እዮም፣ ስለዚ፡ ኣብ ቅድሚ ኣምላኽ ቦታ ኣለዎም። ጳውሎስ ኣስዒቡ፡ “ኣቲ ሰበይቲ፡ ንሰብኣይኪ እንተ ኣድሓንክዮ፡ እንታይ ትፈልጢ፧ ወይስ ኣታ ሰብኣይ፡ ንሰበይትኻ እንተ ኣድሓንካያ፡ እንታይ ትፈልጥ፧” በለ። (1 ቈረ. 7:16) ዳርጋ ኣብ ኵለን ጉባኤታት ናይ የሆዋ መሰኻኽር፡ ንመጻምድቶም ‘ዘድሓኑ’ ሰብ ሓዳር ኣለዉ።
15, 16. (ሀ) መጽሓፍ ቅዱስ ነተን ሰብኡተን ኣገልገልቲ የሆዋ ዘይኰኑ ክርስትያን ኣንስቲ እንታይ ምኽሪ ይህበን፧ (ለ) “እቲ ዘይኣማኒ እንተ ተፈልዩ፡” እቲ ክርስትያን እንታይ መትከል እዩ ዚሕዝ፧
15 ሃዋርያ ጴጥሮስ ንክርስትያን ኣንስቲ፡ “ገለ ነቲ ቓል ዘይእዘዙ እንተ ኣልዮም፡ ብዘይ ቃል ብኣካይዳ ኣንስቶም ምእንቲ ኺማረኹ ንሰብኡትክን ተገዝኣኦም፣ ከምኡ ዚዀኑ ድማ፡ ነቲ ንጹህ ኣካይዳኽንን ብዙሕ ኣኽብሮትክንን ምስ ረኣዩ እዮም” ኢሉ ምዒድወን ኣሎ። ሓንቲ ሰበይቲ ብዛዕባ ክርስትያናዊ እምነት ብቐጥታ ኻብ ምዝራብ ንላዕሊ፡ በቲ “ኣብ ቅድሚ ኣዒንቲ ኣምላኽ ክቡር ዝዀነ . . . ህዱእን ልኡምን መንፈስ” ንሰብኣያ ኽትማርኾ ትኽእል እያ።—1 ጴጥ. 3:1-4።
16 እቲ ዘይኣማኒ ኺፍለ እንተ ደለየኸ፧ መጽሓፍ ቅዱስ፡ “እቲ ዘይኣማኒ እንተ ተፈልዩ ግና፡ ይፈለ፣ ሓው ወይስ ሓብቲ ኣብ ከምዚ ዝኣመሰለ ዅነታት ቅዩዳት ኣይኰኑን፣ ኣምላኽ ግና ናብ ሰላም ጸዊዑኩም ኣሎ” ይብል። (1 ቈረ. 7:15) ከምኡ ኺብሃል ከሎ ግና፡ ብመሰረት ቅዱሳት ጽሑፋት ኪርአ ኸሎ፡ እቲ ክርስትያን ኪምርዖ ሓራ እዩ ማለት ኣይኰነን፣ የግዳስ፡ ነቲ ዘይኣማኒ ዝዀነ መጻምድቱ ብግዲ ኼጽንሖ ኺፍትን የብሉን ማለት እዩ። ምፍልላዮም እተወሰነ ሰላም ኬምጽእ ይኽእል እዩ። ምናልባት እቲ ዘይኣማኒ ተመሊሱ ሓዳሩ ኺገብር ይደሊ ይኸውን። ኣብ መጻኢ እውን ኣገልጋሊ የሆዋ ኪኸውን ይኽእል ይኸውን።
ኣብ ሓዳር ቀዳምነት ዚውሃቦ ነገር
17. ክርስትያን ሰብ ሓዳር ቀዳምነት ኪህብዎ ዚግባእ ነገር እንታይ እዩ፧
17 ኣብተን “ዳሕሮት መዓልትታት” ንነብር ስለ ዘለና፡ ኣብ “ጽንኩር ግዜ” ኢና ዘለና። (2 ጢሞ. 3:1-5) ብመንፈሳዊ መዳይ ድልዱላት ምስ እንኸውን ግና፡ ዓለም ኣሉታዊ ጽልዋታት ከይትገብረልና ንጻረራ ኢና። ጳውሎስ፡ “እቲ ተሪፉ ዘሎ ግዜ ሓጺሩ እዩ። ድሕሪ ሕጂ፡ እቶም ኣንስቲ ዘለዋኦም፡ ከም ዘይብሎም ይኹኑ፣ . . . እቶም በዛ ዓለም እዚኣ ዚጥቀሙ እውን፡ ከምቶም ምሉእ ብምሉእ ዘይጥቀሙ ይኹኑ” ኢሉ ጽሒፉ እዩ። (1 ቈረ. 7:29-31) ከምኡ ኺብል ከሎ፡ ንሰብ ሓዳር ነቲ ናይ መውስቦ ግቡኦም ዕሽሽ ኪብሉ ኣይኰነን ዚነግሮም ነይሩ። ግናኸ፡ እቲ ተሪፉ ዘሎ ግዜ ሓጺር ምዃኑ ኣብ ግምት ብምእታው፡ ንመንፈሳዊ ነገራት ቀዳምነት ኪህቡ ኣለዎም።—ማቴ. 6:33።
18. ክርስትያናት ዜሐጕስን ዕዉትን ሓዳር ኪህልዎም ዚኽእል ስለምንታይ እዮም፧
18 ኣብ ኣዝዩ ፈታኒ ግዜ ንነብር እኳ እንተ ኣለና፡ ኣብ መላእ ዓለም እውን ሓዳር ይብተን እኳ እንተሎ፡ ዜሐጕስን ዕዉትን ሓዳር ኪህልወና ይኽእል እዩ። እወ፡ ምስ ህዝቢ የሆዋ ዝለገቡ፡ ቅዱስ ጽሑፋዊ ምኽሪ ኣብ ግብሪ ዜውዕሉ፡ ነቲ ናይ የሆዋ መንፈስ ቅዱስ ዚህቦ መምርሒ ኸኣ ዚስዕቡ ክርስትያን ሰብ ሓዳር፡ “ነቲ ኣምላኽ ዝጸመዶ” ኣኽቢሮም ኪመላለሱ ይኽእሉ እዮም።—ማር. 10:9።
^ [1] (ሕጡብ ጽሑፍ 5) ስማት ተቐዪሩ እዩ።
^ [2] (ሕጡብ ጽሑፍ 13) ኣብታ “ንርእስኹም ብፍቕሪ ኣምላኽ ሓልውዋ” ዘርእስታ መጽሓፍ፡ ኣብቲ ኣብ ገጽ 219-221 ዚርከብ፡ “መጽሓፍ ቅዱስ ብዛዕባ ፍትሕን ምፍልላይን ዘለዎ ኣረኣእያ” ዘርእስቱ መመላእታ ጽሑፍ ርአ።


text:
ሓሙሽተ ዓመት ኣብ ልዕሊ ዘይመልኦም ህፃውንቲ ምክልኻል ብዝክኣሉ ሕማማት ዝበፅሕ ዘሎ ሞት ምውጋድ ከምዝክኣል ምኽትል ኣማሓዳሪ ትካል ዓለምለኸ ተራድኦ ዩናይትድ ስቴትስ USAID ገሊፆም።ኣብዚ ጉዳይ እዚ ዝመክር ናይ ሰለስተ ማዕልታት ኣኼባ ሎሚ ኣብ ኣዱስ ኣበባ ተጀሚሩ’ሎ።
ኣዲስ ኣበባ ኣብ ዝርከብ መአከቢ ኣዳራሽ ሕብረት ኣፍሪካ ዝተጀመረ ጉባኤ መቐፀልታ ቅድሚ ሽዱሽተ ኣዋርሕ ኣብ ዋሽንግተን ዲሲ ናይ ዝተኻየደ ኣኼባ እዩ።
ቅድሚ ሎሚ ናይዝተኻየደ ኣኼባ ዘተኣናገደ መንግስቲ ዩናይትድ ስቴትስ ወኪል ምኽትል ሓጋዚ ዳይረክተር ትካል ዓለምለኸ ተራድኦ USAID ዋዶ ዋረን ኣብዚ ናይ ሎማዕንቲ ኣኼባ ኣብዘስምዕዎ መደረ ሃገሮም ንኣፍሪካ ብፍላይ ድማ ንዘፈር ጥዕና ኢትዮጵያ እናሃበቶ ዘላ ሓገዝ ኣረዲኦም።
ፈላማይ ፖሊሲ ሃገራዎ ጥዕና ካብ ዝሕንፀፅ ካብ ፍርቂ 1990ታት ኣ/ፈ ጀሚሩ ኢትዮጵያን ኣሜሪካን ኣብ ዘፈር ጥዕና ብኣጋርነት ክሰርሓ ምፅንሐን እቶም ብዓል ስልጣን ኣዘኻኺሮም።
ማእኽል ምክልኻል ሕማማት፣ምንስቴር ምክልኻል ጥዕና፣ናይ ኣሜሪካ ናይ ሰላም ትካል/ፒስ ኮር/፣USAID ዝኣመሰሉ ብርክት ዝበሉ ናይ ኣሜሪካ ትካላት እውን ኣብ ውሽጢ ኢትዮጵያ ኣብ ዘፈር ጥዕና እናሰርሓ ምዃነን ተዛሪቦም።
ኣብ ኢትዮጵያን ኣብዝተረፉ ሃገራት ኣፍሪካን ዕድሚኦም ሓሙሽተ ዓመታት ኣብዘይመልኦም ህፃውንቲ ዝበፅሕ ዘሎ ሞት ንምውጋድ ይስርሑ ዘለው ስራሕቲ’ውን ከምዚ ኢሎም ‘’ሎሚ’ውን ኣብ ኣፍሪካ ልዕሊ 3.5 ሚልዮን ህፃውንቲ ዕድሚኦም ሓሙሽተ ዓመት ከይመልኦም ይሞቱ’ለው።እቶም 50 ሚእታዊ ዝኾኑ ክንከላኸሎም ብእንኽእል ሕማማት ማለት’ውን ብሕማም ሳምቡእ፣ውፅኣትን ዓሶን ብዝኣመሰሉ ዝሞቱ እዮም።ክንከላኽሎም ብእንኽእል ሕማማት ዝኽሰት ሞት ህፃናት ምትራፍ ይክኣል እዩ።ነቲ ሸቶ ንምውቃዕ ግን ፃዕርታትና ክነሐይል ይግባእ።’’
ኣብ ናይ ሎማዕንቲ ኣኼባ ዝተዛረቡ ምንስቴር ወፃኢ ኢትዮጵያ ዶ/ር ቴድሮስ ኣድሓኖም ሃገራት ብዝበልፀ ንኽሰርሓ ዝኣተውኦ ቃል ንከኽብራ ሃገራዊ ትልሚ ብምሕንፃፅን በጀት ብምምዳብን ቑርፀኛ ምዃነን ከርእያ ፀዊዖም።
ናይ ኢትዮጵያ ምንስቴር ጥዕና ዶ/ር ከሰተብርሃን ኣድማሱ ብወገኖም ሃገሮም ሞት ህፃናት ኣብ ምንካይ ዝተጉዓዘቶ ርሕቐት ኣብሪሆም።ሎማዕንቲ ኣብዝተጀመረ ኣኼባ ዝተፈላለያ ሃገራት ተመኩሩአን ከምዘካፍላ’ውን ተፈሊጡ’ሎ።
ንሰለስተ ማዕልታት ዝፀንሕ ኣብዚ ኣኼባ እዚ ካብ 20 ናይ ኣፍሪካ ሃገራት ዝመፁ ምንስትራት ጥዕና፣ተወከልቲ ዓለምለኸ ትካላትን ካልኦትን ኣጋይሽ ይሳተፉ ኣለው።